Kelaa gai varugadha humeh fethureny\nކެލާގައި ވަރުގަދަ ހުމެއް ފެތުރޭތީ އިތުރު ޑޮކްޓަރުން ގެންދަނީ\nހއ. ކެލާގައި ވަރުގަދަ ހުމެއްފެތުރި، އެ ރަށުގެ ސިއްހީ މަރުކަޒުގައި މަސައްކަތްކުރާ ޑޮކްޓަރު އެޑުމިޓް ކުރަންޖެހުމުގެ ސަބަބުން އެހެން ޑޮކްޓަރެއް ގެންގޮސް ބަލިމީހުން ބަލަން ފަށައިފި އެވެ.\nމީޑިއާތަކަށް މައުލޫމާތު ދެމުން އެރަށު ސިއްހީ މަރުކަޒުން ބުނާގޮތުގައި ހުން އައިސް ހޮޑުލާތީ އިއްޔެ އެކަނިވެސް 25 މީހުން ސިއްހީ މަރުކަޒަށް ދައްކަން ދިޔަކަމަށެވެ. އޭގެ ތެރެއިން 60 އިންސައްތަ އަކީ ކުޑަކުދިން ކަމަށާއި އެއްވެސް މީހެއްގެ ހާލު ސީރިއަސް ނޫންކަމަށެވެ.\nމި ވަގުތު އެޑްމިޓްކޮށްގެން ފަރުވާދެމުންދަނީ ދެ ކުދިންނަށް ކަމަށާއި، ރަށުގެ ސިއްހީ މަރުކަޒުގައި ހުރި ހަމައެކަނި ޑޮކްޓަރުވެސް އެޑްމިޓްކުރުމުގެ ސަބަބުން ބަލިމީހުން ބެލުމުގައި ހަރަކާތް ތެރިވަމުން ދަނީ ދެ ހެލްތުވޯކަރުން ކަމަށެވެ.\nއެހެންވެ ބަލި މީހުން ބެލުމަށް ހއ. ދިއްދޫ އަތޮޅު ހޮސްޕިޓަލުން ވަނީ އެރަށަށް ޑޮކްޓަރެއް ގެންގޮސްފަ އެވެ. އަދި ކުޅުދުއްފުށީ ރީޖަނަލް ހޮސްޕިޓަލުން އިތުރު ޑޮކްޓަރަކު ގެންދަން މަސައްކަތް ކުރަމުން އަންނަކަމަށް އެފަރާތުން ބުނެ\nމީގެ ކުރިން ދުވާލެއްގެ މައްޗަށް އެކި ބޭނުންތަކަށް ސިއްހީ މަރުކަޒަށް ދަނީ 10-12 މީހުންނެވެ. ނަމަވެސް އިއްޔެ ގިނަ އަދަދަކަށް މީހުން ހުން އައިސްގެން ދިއުމާއި އޭގެ ތެރޭގައި ގިނައިން ތިބީ ކުޑަކުދިންނެވެ.


Arabiyyaa ge vaguthee imaaraathuga kiyevun fashaifi\nއަރަބިއްޔާގެ ވަގުތީ އިމާރާތުގައި ދަރިވަރުން: މިއަދު ވަނީ ކިޔަވައިދޭން ފަށައިފައި -- އަވަސް ފޮޓޯ\nއިމާރާތުގެ ހާލަތު ދަށްވެ ނުރައްކާ ވުމުން އަރަބިއްޔާގެ ދަރިވަރުން ކިޔަވަމުން އައި އިމާރާތުގެ ބަދަލުގައި ދާއިމީ އިމާރާތެއް ހަމަޖެހެން ދެން އަރަބިއްޔާގެ ދަރިވަރުންގެ ކިޔެވުން ކުރިއަށް ގެންދަން ނިންމާފައިވާ ވަގުތީ އިމާރާތް ނިންމައި އެތާގައި ކުދިން ކިޔަވަން ފަށައިފި އެވެ.\nއަރަބިއްޔާގެ ދަރިވަރުންނަށް ވަގުތީ އިމާރާތެއްގެ ގޮތުގައި ހަމަޖައްސާފައިވަނީ ފޮރިން މިނިސްޓްރީގެ ވަގުތީ އިމާރާތެވެ.\nއަރަބިއްޔާގެ ޕްރިންސިޕަލް މުހައްމަދު ޝުޖާއު އަވަސް އަށް ވިދާޅުވީ ވަގުތީ އިމާރާތުގައި ކުދިންގެ ކިޔެވުން ފަށާފައިވަނީ މިއަދު ހެނދުނު 7:00 ގައި ކަމަށެވެ. އެ އިމާރާތުގައި ކިޔެވުން ފެށުމުގެ ގޮތުން މިއަދު ހާއްސަ އެސެމްބްލީއެއް ބޭއްވި ކަމަށް ވެސް ވިދާޅުވި އެވެ.\nވަގުތީ އިމާރާތުގައި ސްކޫލެއްގައި ހުންނަން ޖެހޭ ހުރިހާ އިމްތިޒާމެއް ވެސް ފުރިހަމަކަން ފާހަގަކުރައްވަމުން ޝުޖާއު ވިދާޅުވީ ކިޔެވުން ފެށީ ފުރަތަމަ ދަންފަޅީގެ 775 ދަރިވަރުންނާއި އެކުގައި ކަމަށެވެ.\nޝުޖާއު ވަނީ ވަގުތީ އިމާރާތުގެ މަސައްކަތް އެޑިޔުކޭޝަން މިނިސްޓަރު ޑރ. އައިޝަތު އަލީ ވަރަށް ގާތުން ބައްލަވަމުން ގެންދެވިކަން ފާހަގަކުރައްވަމުން އެކަމަނާއަށް ޝުކުރު އަދާކުރައްވާފަ އެވެ.\nއަރަބިއްޔާ ސްކޫލްގެ ވަގުތީ އިމާރާތުގައި 18 ކްލާސްރޫމާއެކު އޮފީސް ބައެއް ވެސް ވަނީ ހަދާފަ އެވެ. ސްކޫލެއްގައި ހުންނަން ޖެހޭ ހުރިހާ ހިދުމަތެއް ވަގުތީ އިމާރާތުން ލިބެން ހުންނާނެ ކަމަށް އެޑިއުކޭޝަން މިނިސްޓްރީން ބުނެ އެވެ.\nސަރުކާރު ހިއްސާވާ ވަރަށް ގިނަ ކުންފުނިތަކުގެ އެހީތެރިކަމާ އެކު ވަގުތީ އިމާރާތުގެ މަސައްކަތް ކުރަނީ ސިފައިންނެވެ.\nއަރަބިއްޔާ ސުކޫލް ހިންގި އިމާރާތުގައި ތިބުން ރައްކާތެރި ނުވުމުން ސަރުކާރުން އެންމެ ފުރަތަމަ ނިންމީ އިއްޒުއްދީން ސުކޫލު ހިންގާ އިމާރާތަށް އަރަބިއްޔާ ދަރިވަރުންގެ ކިޔެވުން ބަދަލު ކުރާށެވެ. ނަމަވެސް ދެ ސުކޫލެއްގެ ދަރިވަރުން އެއް އިމާރާތެއް ހިއްސާ ކޮށްގެން ބޭނުން ކުރަން އަރަބިއްޔާގެ ބެލެނިވެރިން ދެކޮޅު ހެދި އެވެ.\nއަދި ދަރިވަރުން ސުކޫލަށް ނުފޮނުވަން ނިންމި އެވެ. އެ ނިންމުމާ ހަމައަށް އެޑިޔުކޭޝަނުން ވަނީ އިއްޒުއްދީންގައި އަރަބިއްޔާ ކުދީންގެ ކިޔެވުން ކުރިއަށް ގެންދަން ނިންމި ނިންމުން ބަދަލު ނުކޮށް އެ ނިންމުމުގައި ދެމި ތިބެފައެވެ.\nރައީސް އިބްރާހީމް މުހައްމަދު ސޯލިހާއެކު ބޭއްވެވި ބައްދަލުވުމުގައި އަރަބިއްޔާގެ ދާއިމީ އިމާރާތެއް ބާޖަމާލުއްދީން ހިންގި ބިމުގައި އަޅުއްވައި ދެއްވާނެ ކަމަށާ އަދި ވަގުތީ ގޮތުން ހަމަޖައްސައިދޭ ތަނަކަށް ރަނގަޅު އިމާރާތެއް ހަމަޖައްސަވާނެ ކަމަށް ރައީސް އެންގެވި އެވެ. ފޮރިން މިނިސްޓްރީގެ ވަގުތީ އިމާރާތް އަރަބިއްޔާ އަށް ދިނީ އެ ބައްދަލުވުމަށްފަހު އެވެ.\nމިނިސްޓްރީ އޮފް އެޑިއުކޭޝަން ކުޑަކުދިން ޑރ. އައިޝަތު އަލީ + އަރަބިއްޔާ ސްކޫލް\nއަރަބިއްޔާގެ ވަގުތީ އިމާރާތުގައި 18 ކްލާސްރޫމް\nއޭލެވެލް ނަތީޖާ ދޫކުރަން ފަށައިފި


އަބަދުވެސް އިންތިޒާރު ކުރާނަން – 02 – DhiDaily\nއަބަދުވެސް އިންތިޒާރު ކުރާނަން – 02\n”ކޮންމެ ކަމެއް އޮތީ މާދަން…. “ ނާޝިދު ވާހަކަ ބަދަލުކޮށްލުމުގެ ނިޔަތުގައި ހަމަޖެހޭގޮތް ދައްކާލަމުން ބުނެލިއެވެ.\n”ނެތް ކަންނޭގެ އަދި މާބޮޑު ކަމެއް… ކިހިނެއްވީ؟“ ހުމޭދާ ސުވާލު ކޮށްލިއެވެ.\n”ހިނގާ މާދަން ހަވީރު ދިމާވެލަން… “ ހުމޭދާ ދޭނެ ޖަވާބަކަށް އިންތިޒާރު ކުރަމުން ނާޝިދު ބުނެލިއެވެ.\n”އާން.. އޯކޭވާނެ… ކޮންތާކުން ދިމާވާނީ….“ ހުމޭދާ ސުވާލު ކޮށްލިއެވެ.\n”ފަހެއް ޖަހާއިރު އެ ފަރާތު އަތިރިމައްޗަށް ދާނީ…. “ ނާޝިދު ދާންވީ ތަނާއި ގަޑި ހަމަޖެއްސިއެވެ.\n”އޯކޭ… ނާޝިދު، ވަރަށް ކޯލްތައް އެބަ މިސްވޭ އިނގޭ… ވިޝްކުރަން ގުޅާކުދިން ކަންނޭނގެ ހަމަ..“ ހުމޭދާ މަޖާ ރާގަކަށް ބުނެލިއެވެ.\n”އޯކޭ ދެން ފޯނު ބޭއްވީ އިނގޭ.. މާދަން ދިމާވާން ހަނދާން ކުރާތި..“ ނާޝިދު ފޯނު ކަނޑާލިއެވެ.\nނާޝިދު ފޯނު ބޭއްވުމާއެކު ރާއިދު ގުޅިއެވެ. ރާއިދު ބޭނުންވީ މިރޭ ކަންތައް ވީ ގޮތް ސާފުކޮލުމަށެވެ.\n”ކޮބާ ކިހިނިތް ކަންތައްތައް ދިޔައީ.. ހުމޭއަށް ވިޝް ކޮށްފިން ތަ…. “ ރާއިދު ބޭނުންވީ ނާޝިދު ހުމޭދާއަށް ލޯބި ހުށަހެޅިތޯ ސާފުކުރާށެވެ.\n”އާން… ވިޝްކޮށްފިން.. އެކަމު ސަކަރާތޭ…. ނުކުރެނު ލޯބިވާ ވާހަކަ ބުނާކަށް… “ ނާޝިދު ބުނެލިއެވެ.\n”ސާބަސް އިގޭ… ތަންކޮޅެއް ހިތްވަރު ގަދަ ކޮށްބަލަ… ބުނީމައެއްނު ވާގޮތެއް ވެސް އިނގޭނީ…. ލަސްކުރަންނާ ވަގުތު ފާއިތުވެދާނެ އިނގޭ… “ މަޖާ ރާގަކަށް ރާއިދު ބުނެލިއެވެ.\n”އިނގޭ ތިކަން.. އެކަމަކު މިރޭ ވީގޮތުން ފުރަތަމަ ވިޝްކުރާ މީހަކަށްވާން ހުއްޓަ ނިދުނީ އޭ… ވިޝް ކުރެވުނީ ދެ މިނިޓް ލަހުން… ދެން ގުޅިއިރު ހުމޭ ފޯނު އެންގޭޖް… އެހެންވެ އަސްލު ގުޅާފަ ވިޝްކޮށްލާފަ ބޭއްވީ… މާދަމާ ހުމޭ އާއި ދިމާވެލަން މިއުޅެނީ…. “ ނާޝިދު ވީގޮތް ކިޔާދިނެވެ.\n”އެހެންވިއްޔާ މާދަމާ ތިކަން ކޮޅެއްގެ ޖައްސާތި… މަ ވެސް ނިދުމުގެ ކުރިން ކިހިނެތް ތޯ ކަންތައް ދިޔައީ ބަލާލަން ވެގެން މި ގުޅާލީ…“ ރާއިދު ފޯނު ބާއްވަމުން ބުނެލިއެވެ.\nނާޝިދު ފޯނު ބޭއްވުމަށް ފަހު ފާހާނާއަށް ވަދެ ފެންވަރާލައިގެން ނިދާ ހެދުމަށް ބަދަލުކޮށްލައިގެން އައިސް އެދުގައި އޮށޯތެވެ. ނަމަވެސް ހުމޭދާގެ ހިޔާލުތަކުން ނިދޭނެގޮތެއް ނުވެއެވެ. ޚިޔާލުތައް މާގިނަވާން ފެށުމުން ނާޝިދު ގަސްތުކުރީ ފިލްމެއް ބަލާލުމަށެވެ. ތެދުވެގެން ގޮސް ލެޕްޓޮޕް ހިފައިގެން އައިސް ފިލްމެއް އަޅުވާލިއެވެ. ނާޝިދަކީ އަބަދު ވެސް ލޯބީގެ ފިލްމުތަކަށް ލޯބިކުރާ މީހަކަށް ވާތީ، ޔޫޓިއުބުން ހިންދީ ފިލްމު އާޝިޤީ2ސާޗްކޮށްލައިގެން ބަލަން ފެށިއެވެ. ފިލްމު ނިމުނުއިރު ނާޝިދަށް ވަނީ ވަރަށް އަސަރު ކޮށްފައެވެ. ޚާއްޞަކޮށް ފިލްމުގެ ފަހު މަންޒަރުތަކުން ވަރަށް އަސަރު ކުރުވިއެވެ. ބަނޑުހައި ވެފައި ހުރުމާއެކު ބަދިގެއަށް ގޮސް ކާއެއްޗެއް ކާލުމަށްޓަކައި ކޮޓަރިން ނިކުމެގެން ގޮސް ފުރިޖް ހުޅުވާލިއެވެ. ދަންވަރުގެ ވަގުތު ކަމުން ގޭތެރޭގައި ހޭލާއުޅޭ އެކަކު ވެސް ނެތެވެ. ފުރިޖުން ޖޫސް ތައްޓަށް އަޅައިގެން ބޯލުމަށް ފަހު ނާޝިދު ކޮޓަރިއަށް އައިސް ނިދޭ ތޯ މަސައްކަތް ކުރިއެވެ.\nނާޝިދު އަނެއްކާ ވެސް ވިސްނާލިއެވެ. ބާރަ ޖެހިއިރު ހުމޭދާއަށް އުފަން ދުވަހުގެ ތަހުނިޔާ ކިޔަން އެގުޅީ ކާކުބާއެވެ. އަނެއްކާ ހުމޭދާދެކެ ލޯބިވާ އެހެން ކުއްޖަކު ހުންނަނީބާއެވެ. ހުމޭދާއާމެދު ވިސްނަން އޮއްވާ މަޑުމަޑުން ނާޝިދުގެ ދެލޯމެރެމުން ދިޔައެވެ.\nވިލިނގިލީގެ އިރުމަތީފަރާތު އަތިރިމަތީގައި ނާޝިދު މަޑުކޮށްލައިގެން ހުރީ ހުމޭދާގެ އިންތިޒާރުގައެވެ. ދުވަހަކީ ބަންދުދުވަހެއް ކަމުގައިވާތީ، މޫދަށް އެރި މަޖާކޮށްލުމަށްޓަކައި ވަރަށް ގިނަ މީހުންނާއި ކުދިން އަތިރިމަތީގައާއި މޫދުގައި ސަރަކާތްގަނެ މަޖާކުރަމުންދެއެވެ. މި މަންޒަރުތައް ބަލަން އެއްވެސް ފޫހިކަމެއްނެތި ވަގުތުތައް ގުނަމުންދިޔަ ނާޝިދު ސިހިގެންދިޔައީ ފަހަތުން މީހަކު އައިސް ނާޝިދުގެ މޫނުގައި އަތް އެޅުމުންނެވެ. ހަމަ އެވަގުތު ވެސް އެއީ ހުމޭދާކަން ނާޝިދަށް ފާހަގަ ކުރެވުނެވެ. އެ މީރު ވަސް ދުވާ ގުޑްގާރލް ސެންޓްގެ މީރު ވަހުންނެވެ.\n”ތީ ހުމޭ…. ތި ސެންޓް ނާޝިދަކަށް އޮޅުވައެއް ނުލެވޭނެ…“ ނާޝިދުގެ މޫނުގައިވާ ހުމޭދާގެ މަޑުމަޑު އަތުގައި އަތްލަމުން ބުނެލިއެވެ.\nހުމޭދާ ނާޝިދުގެ މޫނުން އަތް ނެގުމަށްފަހު ކުރިމައްޗަށް އައިސް ހުޓުނެވެ. ރަތްކުލައިގެ ހެދުމެއްގައި ހުމޭދާ ފެންނަނީ ވަރަށް ފުރިހަމަ ކޮށެވެ. އެވަގުތު ނާޝިދު ހުމޭދާގެ ދެއަތުގައި ހިފަހައްޓާލިއެވެ. ހުމޭދާ ނާޝިދުގެ އަތ….. އެވަގުތު ނާޝިދު ވެސް ފަހަތުން ދުއްވައިގަތެވެ. ވަކި ހިސާބަކަށް ދެވުނުތަނާ ހުމޭދާ ވަރުބަލިވާން ފެށުމާއެކު ދުވުން މަޑުކޮށްލިއެވެ. ނާޝިދު ދިޔަގޮތަށް ގޮސް ހުމޭދާ ނާޝިދުގެ އަތްދަނޑި މައްޗަށް އުފުލާލިއެވެ.\n”އައި ލަވް ޔޫ… “ ނާޝިދުގެ އަތްދަނޑިމަތީގައި އޮތް ހުމޭދާގެ މޫނަށް ބަލާލުމަށް ފަހު ނާޝިދު ބުނެލިއެވެ.\nނާޝިދުގެ މި ޖުމްލައިން ހުމޭދާ ވަރަށްބޮޑަށް ރަކިވިއެވެ. ރަކިވެގެން ގޮސް ހުމޭދާގެ މޫނު ވަނީ ރަތްވެފައެވެ.\n”އަހަރެން ބަހައްޓަ ބަލަ….“ ހުމޭދާ ރަކި ހިނުތުންވުމަކާއެކު ބުނެލިއެވެ.\nނާޝިދު ހުމޭދާ ބިންމަތީ ބެހެއްޓުމަށް ފަހު ހުމޭދާގެ އަތުގާ ހިފާ ގަޔާ ކައިރި ކޮށްލިއެވެ.\n”އަހަރެން ހުމޭދެކެ ވަރަށް ލޯބިވޭ… ހުމޭ އަހަންނާ ގުޅެން ބޭނުންތަ؟…. ވަރަށް އުފަލުގައި އަހަރެން ހުމޭ ގެންގުޅޭނަން“ ހުމޭދާގެ ދަތްދޮޅީގައި ހިފާލަމުން ނާޝިދު ބުނެލިއެވެ.\nއެވަގުތު ހިނިތުން ވެލުމަށް ފަހު ހުމޭދާ ބޯޖަހައިލީ އެކަމަށް އެއްބަސްވުމުގެ ގޮތުންނެވެ. އޭރު ނާޝިދުގެ ބާރުގަދަ ދެއަތް ވަނީ ހުމޭދާގެ އުނަގަނޑުގައި އަޅުވާލާފައެވެ. ހުމޭދާ ރަކިވެފައި ހުރި ވަރުން މަސައްކަތް ކުރަމުން ދިޔައީ ނާޝިދުގެ އަތް ފޮޅުވާލުމަށް ފަހު ދުއްވައި ގަނެވޭތޯއެވެ. ނާޝިދު މަސައްކަތް ކުރަމުން ގެންދަނީ ނާޝިދުގެ ފިރިހެންވަންތަ ހަށިގަނޑާ ބޮޑަށް ހުމޭދާ ކައިރި ކުރެވޭތޯއެވެ. ނާޝިދުގެ މޫނު މަޑުމަޑުން ހުމޭދާގެ މޫނާ ގާތްކުރަމުން ދިޔައެވެ. ހުމޭދާގެ އުނަގަނޑުގައި އަޅުވާލާފައިވާ ނާޝިދުގެ އަތް ފޮޅުވާލުމަށް ފަހު ހުމޭދާ ދުއްވައިގަތެވެ. ހުމޭދާގެ ފަހަތުން ނާޝިދު ވެސް ދުއްވައިގަތެވެ. އަނެއްކާ ވެސް ނާޝިދު ގޮސް ހުމޭދާގެ ދެއަތުގައި ހިފާލިއެވެ.\n”ހުމޭ އަހަރެން ދެކެ ލޯބިވޭތަ.. ؟ ނާޝިދުގެ ހަށިގަނޑާއި ހުމޭދާ ކައިރި ކޮށްލަމުން ހުމޭދާގެ ކަންފަތް ދޮށުގައި ނާޝިދު ބުނެލިއެވެ.\nއެވަގުތު ނާޝިދުގެ ކަންފަތް ކައިރިން ބާރު ވައިރޯޅިއެއްގެ ދިޔަ ކަމުގެ އިޙްސާސް ނާޝިދަށް ކުރެވުމާއި ގުޅިގެން ކުއްލިއަކަށް ދެފަރާތް ހޯދާލިއެވެ.\nވާހަކަ ރީތި! ލިޔުމުގައި ކުށް ހުރިކަން ފާހަގަކުރެވޭ! އެ ރަނގަޅު ކޮއްލެވިއްޖެ ނަމަ ވަރަށް ފުރިހަމަވީސް!\nAaishath Shawa says:\nMi loabi plus biruveri vhk ehthr…??? Ingey kuhjeh vihyaa bunedhyba… vhk reethi vaanehen heevey varah..😶 ekm thankolheh avahah up kohdhehchey…😂😂😂


އީގަލްސްއިން ޗެރިޓީ ޝީލްޑް ފުރަތަމަ ފަހަރަށް އުފުލާލައިފި! - Sandhaanu\nއީގަލްސްއިން ޗެރިޓީ ޝީލްޑް ފުރަތަމަ ފަހަރަށް އުފުލާލައިފި!\nމިފަހަރުގެ ފުޓުބޯޅަ ސީޒަން ހުޅުވުމުގެ ގޮތުން ކުޅުނު އެފްއޭ ޗެރިޓީ ޝީލްޑް މެޗުގައި އެންމެ ފަހުގެ ޗެމްޕިއަން މާޒިޔާ ގާތުން ފަހަތުން އަރައި އީގަލްސް ކުރި ހޯދައިފި އެވެ.\nޔޫރޮޕުގެ އެންމެ ޝަރަފުވެރި މުބާރާތް، ޗެމްޕިއަންސް ލީގުގެ ފައިނަލުގައި ވެސް ރެފްރީކަން ކޮށްފައިވާ އަދި2ފަހަރު ޔޫރޯ އަދި ވޯލްޑް ކަޕް އިންސާފު ކުރި ހަންގޭރީގެ ވިކްޓަ ކަސާއީ އެވެ.\nއީގަލްސްއިން ކުޅުނު އެ މެޗު ފަށައިގެން ދެވަނަ މިނަޓުގައި މާޒިޔާއިން ވަނީ ލީޑު ނަގައި، އީގަލްސް ހާސްކަމެއްގެ ތެރެއަށް ވައްޓާލައިފަ އެވެ.\nބިދޭސީ އެއްވެސް ކުޅުންތެރިއަކު ޓީމުގައި ނުހިމަނާ އީގަލްސްއިން ކުޅުނު އެ މެޗު ފަށައިގެން ދެވަނަ މިނަޓުގައި މާޒިޔާއިން ވަނީ ބިދޭސީ ޑިފެންޑަރު ޕީޓަ ޕްލަނިޗްގެ އެހީއާއެކު ޑިފެންޑަރު ސަމޫހް އަލީ (ސަމުއްޓެ) ބޮލުން ޖަހައި ވަށްދާލި ގޯލްއާއެކު ލީޑް ނަގާފައެވެ.\nޢަދި އެއަށްފަހު މާޒިޔާ ގެ ގޯލްތައް ކާމިޔާބު ކޮށްދީފައި ވަނީ ފޯވާޑް އިބްރާހީމް މަހުދީ ހުސެއިން (ފޭދޫ އިއްބެ) އާއި ހަމްޒާ މުޙައްމަދު (ހަމްޕު) އެވެ.\nފުރަތަމަ ހާފުގައި އީގަލްސްއިން ރަނގަޅު ހަމަލާތަކެއް އުފެއްދި އިރު، އެ ޓީމުގެ ފޯވާޑް އަހުމަދު ރިޒްވާން ވަނީ އެ މެޗުގައި ތަފާތު މޮޅު ކުޅުމެއް ދައްކައިފައިވެއެވެ. ޢަދި އެއަށްފަހު ފުލުފިލުގައި ގޯލްތައް ޖަހާ ޢީގަލްސް އިން ވަނީ މެޗްގެ 74 ވަނަ މިނެޓްގައި އީގަލްސްގެ ޒައިންއަށް މާޒިޔާގެ ގޯލްކީޕަރު ކުރި ފައުލަކަށް ރެފުރީ ދިން ޕެނަލްޓީ ކާމިޔާބުކޮށް ރިޒޭ އީގަލްސްއަށް މެޗުގައި ލީޑު ނަގައިދީފައެވެ.\nއީގަލްސްއިން ސީޒަަން ހުޅުވުމަށް ކުޅޭ ޗެރިޓީ ޝީލްޑް ކާމިޔާބުކުރިއިރު، ޗެރިޓީ ޝީލްޑަށްފަހު ދިރާގު ދިވެހި ޕްރިމިއާ ލީގުގެ ކުޅުން ފެށުމަށް ހަމަޖެހިފައިވަނީ މި މަހުގެ 13 ވަނަ ދުވަހުއެވެ.


Addu ge dhaairaa thah ithuru kuran husha elhi massala Civil courtah | Mihaaru\nހައި ކޯޓު. އައްޑޫގެ ދާއިރާތައް އިތުރު ކުރުމުގެ މައްސަލަ ވަނީ ސިވިލް ކޯޓަށް ހުށަހަޅާފައި. ----މިހާރު ފޮޓޯ\nއައްޑޫގެ ދާއިރާތައް އިތުރުކުރަން ހުށަހެޅި މައްސަލަ ސިވިލް ކޯޓަށް\n01 މާޗް 2019 - 11:14 1 comment\nއެނގިފައިވާ ގޮތުގައި އެ މައްސަލަ ސިވިލް ކޯޓަށް ހުށަހެޅީ މިދިޔަ ހަފްތާގެ ތެރޭގަ އެވެ.\nއަންނަ އޭޕްރީލް މަހުގެ ހަ ވަނަ ދުވަހު ބާއްވާ މަޖިލިސް އިންތިޚާބުގައި މަރަދޫފޭދޫ ދާއިރާ އާއި މީދޫ ދާއިރާ އެއްކޮށްލަން އިލެކްޝަންސް ކޮމިޝަން (އީސީ) އިން ނިންމި ނިންމުން ބާތިލްކުރަން ސިވިލް ކޯޓަށް ހުށަހެޅީ ކުރީގެ ބަންޑާރަ ނައިބު ހުސްނުއްސުއޫދާއި ސ. މަރަދޫފޭދޫ ފައިވްރޯޒް، މުމްތާޒް އަލީގެ ފަރާތުންނެވެ. އެ މައްސަލާގައި އެދިފައިވަނީ މަރަދޫފޭދޫ ދާއިރާ ވަކިކޮށްދިނުމަށެވެ.\nAddu ge dhaairaa thah ithuru kuraa massala nubeleyne: High court\nއައްޑޫގެ ދާއިރާތައް އިތުރު ކުރަން ހައި ކޯޓަށް ދެ ފަހަރެއްގެ މަތިން މައްސަލަ ހުށަހެޅި އެވެ. ނަމަވެސް މީގެ ކުރިން ހައި ކޯޓުގައި ތާވަލް ކުރި އަޑުއެހުމަށް، ދައުވާކުރާ ފަރާތުން ހާޒިރު ނުވުމުން އެ މައްސަލައިގެ ދައުވާ ފޯމް ބާތިލްކޮށް، އެ ކޯޓުން ވަނީ މައްސަލަ ބޭރުކޮށްލައިފަ އެވެ. އެ މައްސަލަ ކޯޓުން ބޭރުކޮށްލިއިރު، އެ މައްސަލަ ކުރިއަށް ނުގެންދެވޭނެ ކަމަށް ބުނެ އީސީން އިޖުރާއީ ނުކުތާއެއް ނެގި އެވެ.\nއަލުން އެ މައްސަލަ ހައި ކޯޓަށް ހުށަހެޅުމުން އެ ކޯޓުން އިއްޔެ ނިންމީ އިންތިޚާބުގައި އައްޑޫ ސިޓީގެ ދާއިރާތައް އިތުރުކުރަން ހުށަހެޅި މައްސަލަ ބެލުމުގެ އިހްތިސާސް އެ ކޯޓުގައި ނެތް ކަމަށެވެ.\nއިޖުރާއީ ނުކުތާއާ ގުޅިގެން ހައި ކޯޓުގެ ފަނޑިޔާރުންގެ ބެންޗުން ނިންމާފައި ވަނީ ކޯޓުތަކުގެ ގާނޫނާއި ހައި ކޯޓުގެ ގަވައިދުގެ ތެރޭގައި ހިމެނޭ ދުސްތޫރީ މައްސަލައަކަށް ހުށަހެޅި މައްސަލަ ނުވާތީ މައުޟޫއީ ގޮތުން ގޮތެއް ކަނޑައަޅަން ޖެހޭ ކަމަށް ފަނޑިޔާރުންނަށް ނުފެންނަ ކަމަށެވެ.\nކޯޓުތަކުގެ ގާނޫނާއި ހައި ކޯޓުގެ ގަވައިދުގައި އެ ކޯޓަށް ބެލުމުގެ އިހްތިސާސް ލިބިގެން ވަނީ ދެ ބާވަތެއްގެ މައްސަލައެކެވެ. އެއީ ގާނޫނެއް ނުވަތަ ގާނޫނެއްގެ ބައެއް ގާނޫނުއަސާސީއާ ތައާރަޒްވާ ކަމަށް ބަޔާންކޮށް ހުށަހަޅާ މައްސަލަތަކާއި ގާނޫނަކުން ބާރު ލިބިގެން ހަދާފައިވާ ގަވައިދެއް ނުވަތަ ގަވައިދެއްގެ ބައެއް ގާނޫނުއަސާސީ އާއި ގާނޫނަކާ ތައާރަޒްވާ ކަމަށް ބަޔާންކޮށް ހުށަހަޅާ މައްސަލަ އެވެ.\nއިތުރު ލިޔުންތައް އައްޑޫ ރައްޔިތުންގެ މަޖިލިސް ހައި ކޯޓް އައްޑޫ ސިޓީ ކައުންސިލް ހުސްނުއް ސުއޫދު ރައްޔިތުންގެ މަޖިލީހުގެ އިންތިޚާބު 2019


Tharahggee Ge Mashroou Thah Nuhingaa Kamah Bunaa Vaahaka Ah Mahloof Rahdhu Dhinee Hisaabu Akurun - Vaguthu\nސަރުކާރުން ތަރައްގީގެ އެއްވެސް މަޝްރޫއުއެއް ނުހިންގާ ކަމަށް ބުނެ ދެކެވޭ ވާހަކައަށް ޔޫތު މިނިސްޓަރު އަހުމަދު މަހްލޫފު ރައްދު ދެއްވައިފިއެވެ.\nމަހްލޫފު މިއަދު ކުރެއްވި ޓްވީޓެއްގައި ވިދާޅުވީ ކޮވިޑްގެ އަސަރު ދުނިޔެއަށް ކުރިމަތިވެ، އިގްތިސާދީ މި ތަދު ވަގުތުގައި ވެސް ތަރައްގީގެ ގިނަ މަޝްރޫއުތަކެއް އެކި ދާއިރާތަކުން ހިންގަމުންދާ ކަމަށެވެ. އެގޮތުން މިހާރުވެސް 32 ރަށެއްގެ ބަނދަރާއި 24 ރަށެއްގެ ނަރުދަމާގެ މަސައްކަތް ކުރިޔަށްދާ ކަމަށާއި އެ އަދަދުތަކުން އެކަނިވެސް ސަރުކާރުން ތަރައްގީގެ މަޝްރޫއުތައް ނުހިންގާ ކަމަށް ބުނާ ވާހަކައަކީ ހަގީގަތެއް ނޫންކަން ސާފުވެގެން ދާނެ ކަމަށް މަހްލޫފު ވިދާޅުވިއެވެ.\nCovid ge asaru dhuniye ah kurimathive, iqthisaadhee mi thadhu vaguthuves tharahgeege gina mashroou thakeh eki dhaairaathakun ebahingaa.\nKameh nukuraakamah bayaku vaahaka dhekkiayas, mihaaruves kuriah dhaa 32 BANDHARU\n24 NARUDHAMAA ge masahkathunves eyee hageegaiy noonkan saafu. pic.twitter.com/lb40O7mKYh\n— Ahmed Mahloof (@AhmedMahloof) August 8, 2020\nމަހްލޫފު މިފަދައިން ވިދާޅުވެފައި މިވަނީ ސަރުކާރުން ތަރައްގީގެ މަޝްރޫއުތައް ނުހިންގާ ކަމަށްބުނެ އިދިކޮޅު ފަރާތްތަކުގެ ފާޑު ކިޔުންތައް ސަރުކާރަށް އަމާޒުވަމުން އަންނަ ދަނޑިވަޅެއްގައެވެ. އިދިކޮޅުން އަންނަނީ ކުރީގެ ރައީސް އަބްދުﷲ ޔާމީންގެ ސަރުކާރުން ރާއްޖެއަށް ގެނެސްދީފައިވާ ތަރައްގީއާ އަޅާ ނުކިޔޭނެ ކަމަށް ބުނަމުންނެވެ.\nކޮވިޑް-19 ގެ ސަބަބުން ރާއްޖޭގެ އިގްތިސޯދަށް ވަނީ ވަރަށް ބޮޑު ހީނަރުކަމެއް ލިބިގެން ގޮސްފައެވެ. އަދި ރާއްޖެއަށް ކުރިޔަށް އޮތް ހައެއްކަ މަހަކީ ދަތި ހައެއްކަ މަސް ކަމަށް ދާދިފަހުން އިކޮނޮމިކް މިނިސްޓަރު ފައްޔާޒު އިސްމާއީލް ވަނީ ވިދާޅުވެފައެވެ.\nފައްޔާޒު ވިދާޅުވީ 60 ރަށުގައި ރަނގަޅު ނަރުދަމާގެ ނިޒާމެއް ނެތް ކަމަށާއި، ސާފު ބޯފެން ނުލިބޭ ރަށްތަކުގެ އަދަދު އެއަށް ވުރެ ގިނަ ކަމަށެވެ. ކުރީ ސަރުކާރުތަކަށް ވުރެ އެފަދަ ޚިދުމަތްތައް ދިނުން ރަނގަޅުކުރަން ވަރުގަދަ އަޒުމަކާއި އެކު މަސައްކަތް ކުރާކަމަށް އޭނާ ވިދާޅުވިއެވެ. އަދި ދަރަނި ބޮޑުވެއޭ ކިޔާފައި އަސާސީ ހިދުމަތް ނުދީ ތިބެވޭކަށް ނެތް ކަމަށް ވެސް ފައްޔާޒު ވިދާޅުވިއެވެ.\nއޮގަސްޓް 8, 2020 17:06\nމީގެކުރިން މާލެނޫން ރަށްރަށުމީހުން ކުޅުން މަނަލީ ޓެނިސް. ރައްޔިތުންގެ ފައިސާއިން "ގައުމީ" ޓެނިސްމުބާރާތް ބާއްވާތާ 50 އަހަރު ވީއިރު މާލެއިންބޭރުގަ ޓެނިސްކޯޓުގަނޑެއްނެތް އަދިއަދަށްވެސް. މިހާރު "ދިވެހި" ފުޓުބޯޅަ މުބާރާތުގަ މާލެނޫން ރަށްރަށު ޓީމުތައް ބައިވެރިވުން މަނާ އެކުރަނީ. މިހުންނަނީ ޖަޒީރާ ނިޒާމު.\nއޮގަސްޓް 8, 2020 17:07\nބޮޑާކަމުން އިންތިހާއަށް ގޮސްހު ރިމީހެއް، ލާހިކަ ކުޅަދާނައެއްނުން މީނަގެ އަނގަޔަކުން އަ ރައިގަންނާކަށް.\nއޮގަސްޓް 8, 2020 17:15\nތިޔަހުރިހާ ރަށަކީވެސް ރައީސްޔާމީން ކުންފުނިތަކަށް ލާރިދީ ހަލާސްކޮށްފަ ހުރި މަސައްކަތް މަހުލޫފުމެންގެ ސަރުކާރުން މަޖުބޫރުވާނެދޯ ތިކަންކުރަން މިހާރުވެސް ސަރުކާރުގެ މުއަށްޒަފުންނަށް މުސާރަދެވެނީވެސް ރައީސްޔާމީން ހޯދިލާރިން ތިބޭފުޅުންނަށް އެނގެނީ ވަށްކަންކުރަން އެކަނި.\nއޮގަސްޓް 8, 2020 17:20\nތަރައްޤީ އަށް ވަނީ މާލޭގެ ވަކިހިސާބެއްގައި ތާރުއެޅި މަގު ހެދީމަތަ ؟ ނުވަތަ ދެރަށެއް ގުޅުވަން ބްރިޖެއް އެޅީމަތަ ؟\nއޮގަސްޓް 8, 2020 18:23\nތަރައްގީއަކީ ރައްޔިތުންގެ ފޯރުންތެރިކަން އިތުރުވުން. ޑޮލަރުގެ ރޭޓް 20 އަށް އެރުވުމެއްނޫން. ސަލާންޖަހައިގެން ކާނާ ހޯދުމެއްނޫން. ވަޒީފާތަށް އިތުރުކުރުން، ގައުމުގެ ފައިސާގެ ބައިންޕަވަރ މައްޗަށްގޮސް އިންފްލޭޝަން ދަށްވުން. މިއިން ކަމެއް މިސަރުކާރަށްވެއްޖެތަ؟ ބްރިޖޭ ކިޔޭނީވެސް އަނގައާ އަތާދިމާވެގެން. މިސަރުކާރުއައިފަހުން ދުވަހެއްދުވަހަށް ގައުމުގެ ހާލަތުދަނީ ނުބައިވަމުން. އެހެންތާވާނީ ﷲ ގެ ދީނުގެ އަދުންވުންގެ ފަހަތަށް އަރާ ސަނާކިޔައިގެން އުޅޭބަޔަކަށް ދިވެހިންވެއްޖެ.\nއޮގަސްޓް 8, 2020 17:23\nކީކޭ އެބުނީ.... ހަގީގަތް ނޫންކަމޭ... ???\nއޮގަސްޓް 8, 2020 17:32\nބަލާބަލަ ތިހިސާބުގައި ހިމެނޭ ޕްރޮޖެކްޓްތައް ފެށީ ކޮން އިރަކުތޯ! ރައީސް ޔާމީން ދިވެހިންނަށް ކޮށްދެއްވިކަންކަން ތިއީ. މިނުބައި ދިވެހި ގައުމުގެ ދުޝްމަން ބާޣީ ސަރުކާރުން ދިވެހި ގައުމަށް ދެރައެއްނޫނީ ނުދޭނެ. 12 ބިލިއަން ރުފިޔާ މާކެޓަށް ނެރއ ދިވެހި ފައިސާގެ އަގުވައްޓާލައިފި. ޑޮލަެެއް ގަންނަން ލިބޭ އަގު 20 ރުފިޔާއަށް އަރައިފި. ތަކެތީގެ އަގު އިންތިހާއަށް ބޮޑުވެއްޖެ. ބޭނުމަކީ ގައުމު އިނދަޖައްސާލުން. މަހުލޫފުމެންކަހަލަ ހަޔާތް އަރުއްވައިގެންފަ ތިބޭމީހުން އަނގަ ފުޅާކުރާކަށް ލަދެްްނުގަންނާނެ.\nއޮގަސްޓް 8, 2020 19:14\nހއ އިހަވަންދޫގައި ބޮޑު ބަނދަރެއް އޮއްވާ ބަނދަރު ބޮދުކުރުމުގެ ބޭނުމަކީ ކޮބާ.؟ ޜަށު ފަޅުގައި މަސްދޯނި ގަނޑެއްހާހިސާބުވެސްނޯވޭ .މުޅިފަޅު އޮންނަނީ ހުހައް. މީ މސަރުކާރުން ކުރާ އިސްރާފު.\nއޮގަސްޓް 8, 2020 19:43\nމަޙުލޫފް ހިސާބުކިޔެވީ ހޭޅިއްޔާއިން ވީމަތިކަލަހިސާބަމަޙުލޫފްމޮޅުވާނެ ޙާއްސަކޮއް ރިލޯޑުކޮއްލެވޭހިސާބައް މޮޅުވާނެ\nއޮގަސްޓް 8, 2020 20:21\nޢަލްޖިބުރާ ރަނގަޅަށް ލޯހުޅުވައި ގެންބަލާބަލަ\nޚިތައްރަށުގައި ބަނދަރު ހެދިތޯ\nޢެމް އާރު އައި މެސިން ބެހެއްޓި ކިތައް ރަށް\nފާޚާނާ ހޮޅި ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ\nރައިސް ޔާމިން ދައުރުގަ ފަށާފަހުރި ގިނަ މަސްޢޫތައް ރާއްޖެގެ އެކި ހިސާބުގަ މިހާރުވެސް ކުރިއަށްދަނީ. ރިލޯޑުމެން އަނގަޔެއް އޮތީމަ ތަޅުވަނީ..\nއޮގަސްޓް 8, 2020 20:39\nކަލޯ މަހޭ 32 ބިލިޔަން ރުފިޔާގެ ބަޖެޓު ދަވާލި ވާހަކަވެސް ހިސާބު އަދަދުން ބަޔާން ކޮށްދީބަލަ2އަހަރުނުވަނީސް ގައުމު ދަރަނިވެރި ވީވަރުވެސް ހިސާބު ޖަހާލަބަލަ ހަޔާތްކުޑަވިޔަސް ތިޔައީ ބޮޑުވަރު ...\nއޮގަސްޓް 8, 2020 22:42\nމިސައުކާރުން ތަރައްގީގެ މަޝްރޫއުތަށް ހިންގަނީ ބި މުގެ އަޑީގައެވެ. ފެންނާނީ މަދުބަޔަކަށެވެ\nއޮގަސްޓް 8, 2020 23:24\nކަލޭނޭ މާބާރަށް ހަޅޭނުލައްޗޭ މަހޭ މަހޭނައްތާފަ ގެނަސްސައޮތީ މަހޭ އަރާއިރަށްދާނެ\nއޮގަސްޓް 8, 2020 23:29\nރަގަޅު ނަރުދަމާނިޒާމެއްނެތް ރަގަޅު ރައީސެއްނެތް ރަގަޅު މުއައްސަސާއެއްނެތް ރަގަޅަށް ހިންގާ ޕްރަޖެކުޓެއްނެތް ރަގަޅު މިޏިސއޓްރީއެެްނެތް ރަގަޅު މިނިސްޓަރެއްވެސްނެތް\nޢެހެއްވާނެ ކަލޭތީނީ އަނެއްކާ ހިދުކޮޅުގަތަ ނޫނީ ހަމާގަތަ ތިޔަންވުރެ މާރަގަޅުވާނެ ބޭލާރު އަގަނުތަޅާ މާދަންވެސް މަރުވެދާނެ ކަމަށްބަލާ މަރަން ތައްޔާރުވިއްޔާ ހެދިހާ ދޮގުތަކާ އެޅިހާރީލޯޑާ އަދިވެސް މަދީތަ ރީލޯޑު ވަގު\nއޮގަސްޓް 9, 2020 01:04\nހިސާބުންނޭ ބުނާވަރު ނުވޭ ތިވަރު ކުރިއިރު މުޅި ދައުލަތުގެ ބަޖެޓް 2018ގައި ވަހާލުވިއިރު ހުރިވަރުން މައިނަސް ވަމުން ގޮސް މިހާރު ނޭނގެ ކިހާވަރެއްކަމެއް ހުރީކީ ހިސާބެއް ހަދާފަ ޓްވީޓެއްކޮށްލަބަލަ ކެރެންޏާ ޕާސަނަލީ ބައްދަލުކޮށްފަ ސާބަހޭ ބުނާނަން މިނިސްޓަރަށް


Vote karudhaas print kuri muvahzafunah rishwath hushahelhi massala eh balanee | Mihaaru\nވޯޓް ކަރުދާސް ޕްރިންޓް ކުރި މުވައްޒަފުންނަށް ރިޝްވަތު ހުށަހެޅި މައްސަލައެއް ބަލަނީ\n11 އޮކްޓޯބަރ 2018 - 10:51 77 comments\nރިޔާސީ އިންތިހާބުގެ ވޯޓު ކަރުދާސް ޗާޕް ކުރި، އެމް ސެވަން ޕްރިންޓާސްގެ މުވައްޒަފުން ކޯޓުގައި ހެކިބަސް ދިނުމަށް އެދި ޕީޕީއެމްގެ ބައެއް އިސް ބޭފުޅުން ފައިސާގެ ބޮޑެތި އަދަދުތަކުން ރިޝްވަތު ހުށަހެޅި ކަމަށް ބުނާ މައްސަލަ ފުލުހުންނަށް ހުށަހަޅައިފި އެވެ.\nއެމް ސެވަންގެ އިސް އޮފިޝަލަކު "މިހާރު" އަށް ވިދާޅުވީ ވޯޓު ކަރުދާހުގައި މައްސަލަތަކެއް ހުންނާނެ ކަމަށް ބުނެ ކޯޓުގައި ހެކިބަސް ދިނުމަށް އެ ކުންފުނީގެ ގިނަ މުވައްޒަފުންތަކަކަށް ރިޝްވަތު ދިނުމަށް މަސައްކަތް ކޮށްފައިވާ ކަމަށެވެ. އޭގެ ތެރެއިން ދިވެހި މުވައްޒަފުންނަށް އެއް މިލިއަން ރުފިޔާ ހުށަހެޅިއިރު ބިދޭސީ މުވައްޒަފުންނަށް 40،000 ޑޮލަރު ހުށަހެޅި ކަމަށް އޭނާ ވިދާޅުވި އެވެ.\nއެ މައްސަލަ އެ ކުންފުނީގެ ފަރާތުން ފުލުހުންނަށް ހުށަހެޅީ މިދިޔަ އާދިއްދަ ދުވަހު އެވެ. އޭނާ ވިދާޅުވީ ރިޝްވަތު ހުށަހެޅި މީހުންގެ ތެރޭގައި ހިމެނެނީ ޕީޕީއެމްގެ މަޖިލިސް މެމްބަރުންނާއި ދައުލަތުގެ އިސް މަގާމުތަކުގައި ތިއްބެވި ބޭފުޅުން ކަމަށެވެ.\n"މުވައްޒަފުންނަށް ވަނީ ބިރު ދައްކާފައި މި ވާހަކަ ނުދެއްކުމަށް ބުނެ. މުވައްޒަފުން ރޮއެފައި އަޅުގަނޑުމެނަށް އެ ވާހަކަތައް ކިޔައިދިނީ،" އެމް ސެވަން އިސް މުވައްޒަފަކު ވިދާޅުވި އެވެ.\n"އަޅުގަނޑުމެން ފުލުހުންގެ ފަރާތުން އެދިފައިވާނީ މިއީ ގައުމީ ބޮޑު ކަމަކަށް ނިސްބަތްވާ ކަމަކަށް ވުމާއެކު ވަރަށް ސީރިއަސް ކަމެއްގެ ގޮތުގައި މިކަން ބަލައި ދިނުމަށް."\nއޭނާ ވިދާޅުވީ ގިނަ އަދަދެއްގެ ފައިސާ ހުށަހެޅި ނަމަވެސް އެ ކުންފުނީގެ އެއްވެސް މުވައްޒަފަކު ރިޝްވަތު ހިފާފައި ނުވާ ކަމަށެވެ.\nއެ މައްސަލައާ ގުޅޭގޮތުން ފުލުހުންގެ މީޑިއާ އޮފިޝަލް ވިދާޅުވީ ވަކި އެއްޗެއް ބުނެވެން ނެތް ކަމަށެވެ.\nއެ ތުހުމަތުތަކާ ގުޅޭގޮތުން ޕީޕީއެމްގެ ބަހެއް ވެސް ވަނީ ލިބޭގޮތް ނުވެފަ އެވެ.\nވޯޓު ކަރުދާސް ޕްރިންޓް ކުރި ކުންފުނީގެ މުވައްޒަފުންނަށް ރިޝްވަތު ދޭން އުޅުނު ކަމަށް ބުނާ މައްސަލައެއް ފެންމަތިވެފައިވާއިރު އިންތިހާބު ނާކާމިޔާބުވި ރައީސް އަބްދުﷲ ޔާމީންގެ ފަރާތުން އިއްޔެ ވަނީ އިންތިހާބާ ގުޅޭ ދުސްތޫރީ މައްސަލައެއް ސުޕްރީމް ކޯޓަށް ހުށަހަޅައިފަ އެވެ. އަދި އެ މައްސަލަ މިހާރު ވަނީ ކޯޓަށް ބަލައިގެންފަ އެވެ.\nއިންތިހާބުގެ ނަތީޖާ ގަބޫލު ކުރެއްވިކަން އިއުލާން ކުރެއްވިތާ ދެ ދުވަސް ފަހުން ނަތީޖާއާ މެދު ރައީސް ޔާމީނާއި ޕީޕީއެމުން ދަނީ ސުވާލު އުފައްދަމުންނެވެ. އޭގެ ތެރޭގައި ވޯޓު ކަރުދާހުގައި މައްސަލަތަކެއް ހުރި ކަމަށް ވެސް އެ ޕާޓީން ބުނެ އެވެ.\n"މިހާރު" އަށް އެނގިފައިވާ ގޮތުގައި މިފަހަރުގެ ވޯޓު ކަރުދާސް ޗާޕުކުރިއިރު އެމް ސެވަން އިން ވީޑިއޯ ކުރުމުގެ އިތުރުން، ދެ ގަޑިން ގަޑިން ޑިއުޓީ ބަދަލުވާ ގޮތަށް ފުލުހުން ޗާޕް މެޝިންތައް ކައިރީގައި ފޯރިއަށް ތިއްބެވެ. އޭގެ އިތުރުން ޗާޕް މަސައްކަތް ކުރިއަށް ދާ ގޮތް އީސީން ވެސް ބަލާފައިވާ ކަމަށް އެނގިފައިވެ އެވެ.\nއިތުރު ލިޔުންތައް ޕޮލިސް ސުޕްރީމް ކޯޓް އިލެކްޝަންސް ކޮމިޝަން ރިޝްވަތު ޕީޕީއެމް


Income Tax nagaanee 40,000 Rf in matheege aamdhanee thakun - vNews.mv\nއިންކަމް ޓެކްސް ނަގަން ސަރުކާރުން ހުށައެޅީ 40،000ރ އިން މަތީގެ އާމްދަނީތަކުން\nމަރްޔަމް ލީން 08 October 2019, 14:52\nއިންކަމް ޓެކްސް ދައްކަން ސަރުކާރުން ހުށައެޅީ މަހެއްގެ މައްޗަށް 40،000ރ. އަށް ވުރެ ބޮޑު އާމްދަނީއެއް ލިބޭ ފަރާތްތަކުން ކަމަށް ފިނޭންސް މިނިސްޓްރީން ބުނެފިއެވެ.\nފިނޭންސް މިނިސްޓްރީގެ މަސައްކަތްތަކާއި ގުޅޭގޮތުން ނޫސްވެރިންނަށް މައުލޫމާތު ދިނުމަށް އެ މިނިސްޓްރީގައި ބޭއްވި ބައްދަލުވުމެއްގައި ވާހަކަދައްކަވަމުން ފިނޭންސް މިނިސްޓްރީގެ ޓެކްސް ޕޮލިސީ ކޮންސަލްޓެންޓް އަރުޝަދު ޖަމީލް ވިދާޅުވީ އަންނަ އަހަރު ރާއްޖޭގައި އިންކަމް ޓެކްސް ނަގަން ފަށާނެކަމަށެވެ. އަދި އިންކަމް ޓެކްސް ނަގާނެ އާމްދަނީގެ އަދަދު ކަނޑައެޅީ ވަރަށް ގިނަ ކަންކަމަށް ބަލާ، ދިރާސާކޮށްފައި ކަމަށެވެ.\nއަރުޝަދު ވިދާޅުވީ ސަރުކާރުން ހުށަހަޅާފައި ވަނީ މަހަކު 40،000 ނުވަތަ އަހަރަކު 480،000 ރުފިޔާ އަށްވުރެ މަތިން އާމްދަނީ ލިބޭ ފަރާތްތަކުގެ އަތުން އިންކަމް ޓެކްސް ނެގުމަށް ކަމަށެވެ. އިންޓަނޭޝަނަލް މަނިޓަރީ ފަންޑް (އައިއެމްއެފް) އިން ރާއްޖޭގައި އިންކަމް ޓެކްސް ނަގާ ސީލިންގެއްގެ ގޮތުގައި ލަފާ ދީފައި ވަނީ 10،833ރ. އެވެ. ނަމަވެސް ސަރުކާރުންވަނީ އެ އަދަދު 40،000ރ. އަށް ހަމަޖައްސަން ނިންމައިފައިވާކަމަށް އަރުޝަދު ވިދާޅުވިއެވެ.\nޓެކްސް ނެގުމަށް ސަރުކާރުން ހުށަހަޅާފައިވާ ގޮތަށް ބަލާއިރު، އާމްދަނީގެ ގޮތުގައި 40،000 އަށް ވުރެ ދަށުން ލިބޭ ފަރާތްތަކުގެ އަތުން ޓެކުހެއް ނުނަގާނެ އެވެ. އާމްދަނީގެ ގޮތުގައި 40،000 އާއި 60،000 އާއި ދެމެދުގެ އާމްދަނީއެއް ލިބޭ ފަރާތްތަކުގެ އަތުން ޓެކުހުގެ ގޮތުގައި ނަގާނީ އާމްދަނީގެ 8 އިންސައްތައެވެ. އަދި 100،000 އާއި 60،000 ދެމެދުގެ އާމްދަނީީ ލިބޭ ފަރާތްތަކުން ޓެކުހުގެ ގޮތުގައި ދައްކަން ޖެހޭނީ އާމްދަނީގެ 10 އިންސައްތައެވެ. މީގެ އިތުރަށް 100،000 އަށްވުރެ ގިނައިން އާމްދަނީ ލިބޭ ފަރާތްތައް ޓެކުހުގެ ގޮތުގައި ދައްކަންޖެހޭނީ އާމްދަނީގެ 15 އިންސައްތަ ކަމަށް ވަނީ ކަނޑައަޅާފައެވެ.\n"ރާއްޖޭގެ އާމްދަނީ ލިބޭ އާބާދީއަކީ ދެލައްކަ. މީގެ ތެރެއިން އިންކަމް ޓެކްސް ދައްކަންޖެހޭނީ 6،000 އެއްހައި މީހުން. މިސާލަކަށް މިނިސްޓަރެއްގެ މުސާރައަކަށް ދައުލަތުން މިލިބެނީ 66،000 ރުފިޔާ. އަޅުގަނޑުމެން މި ހުށަހަޅާ ބްރެކެޓުން ވިއްޔާ މިނިސްޓަރުން މަހެއްގެ މައްޗަށް 2200 ރުފިޔާ ޓެކްސްގެ ގޮތުގައި ދައްކަން ޖެހޭނެ".\nފިނޭންސް މިނިސްޓްރީގެ ޓެކްސް ކޮންސަލްޓަންޓް އަރުޝަދު ޖަމީލް ވިދާޅުވިއެވެ.\nއަރްޝަދު އިތުރަށް ވިދަޅުވީ މާލޭގައި ގެ ކުއްޔަށް ހިފައިގެން ދިރިއުޅޭ ގޭބީސީއެއްގެ ހަރަދު އެވްރެޖުކޮށް މަހަކު 41،570ރ. އަށް އަރާ ކަމަށެވެ. އެއީ ގާތްގަނޑަކަށް ފަސް ވަރަކަށް މީހުން ދިރިއުޅޭ ގެއެއްގެ ތިން މީހަކަށް ލިބޭ އާމްދަނީ ކަމަށެވެ. އެހެންވެ އިންކަމް ޓެކްސް ދައްކަންޖެހޭ މީހުން ކަނޑައެޅުމުގައި ދިރިއުޅުމުގެ ފެންވަރާއި ކުރާ ހަރަދުތަކަށް ބަލާފައިވާ ކަމަށް އޭނާ ވިދާޅުވި އެވެ.


މީރާގެ ކަލެކްޝަން ސެންޓަރެއް ހުޅުވައިފިMikal News\nމީރާގެ ކަލެކްޝަން ސެންޓަރ ހުޅުވުމުގެ ރަސްމިއްޔާތުގެ ތެރެއިން. ފޮޓޯ: މީރާ\nމީރާގެ ކަލެކްޝަން ސެންޓަރެއް ހުޅުވައިފި\n11 ފެބުރުއަރީ 2016, 19:42 |\nމޯލްޑިވްސް އިންލަންޑް އޮތޯރިޓީ (މީރާ)ގެ ކަލެކްޝަން ސެންޓަރެއް މިއަދު ފުވައްމުލަކުގައި ހުޅުވައިފިއެވެ.\nމިއަދު ފުވައްމުލަކު އަތޮޅު ކައުންސިލްގެ ކުރިމަތީގައި ބޭއްވި ހާއްސަ ރަސްމިއްޔާތެއްގައި މީރާގެ ކަލެޝަކްޝަން ސެންޓަރު ހުޅުއްވާދެއްވީ ފިނޭންސް މިނިސްޓަރ އަބްދުﷲ ޖިހާދު އެވެ. މީރާ އޮފީސް ހުޅުވުމުގެ ރަސްމިއްޔާތުގައި ޖިހާދު ވިދާޅުވީ ފައިސާ ފޮތީގެ ދެފުއް އޮންނަ ފަދައިން ޓެކްސް ނެގުމުގައިވެސް ދެ ފަރާތެއް އޮންނަކަމަށެވެ. އެގޮތުން ޓެކްސް ނަގާފަރާތާއި ޓެކްސް ދައްކާފަރާތުގެ ގުޅުން ރަނގަޅުވާންޖެހޭނެކަމަށެވެ. އަދި ޓެކްސް ދައްކާ ފަރާތްތަކަށް ލުއިފަސޭހަގޮތްތަކެއް ހަދަންޖެހޭނެކަމަށެވެ. އެގޮތުން މިއަދު ފުވައްމުލަކުގައި ހުޅުވޭ ކަލެކްޝަން ސެންޓަރުން މީރާއަށާއި އަދި ފުވައްމުލަކު ރައްޔިތުންނަށް ފައިސާ ދެއްކުމުގައި ލުއިފަސޭހަތަކެއް ލިބިގެންދާނެ ކަމަށެވެ.\n“މީރާ ކަލެކްޝަން ސެންޓަރ ކިޔުމުގެ ބަދަލުގައި އަޅުގަނޑު ކިޔާނީ މީރާ އޮފީހޭ، އެއީ އޮފީހެއްގެ ގޮތުގައި ހިދުމަތްދެވޭނެ ފަދަ ތަނެއް” ޖިހާދު ވިދާޅުވިއެވެ.\nމިއަދުގެ ރަސްމިއްޔާތުގައި ޖިހާދު އިތުރަށް ވިދާޅުވީ ފުވައްމުލަކުގެ ތަރައްގީއަށްވެސް ގިނަގުނަ މަޝްރޫއުތަކެއް ރޭވިފައި އެބަހުރިކަމަށެވެ. އަދި ދައުލަތަށް ލިބޭ ފައިސާއިން ހުރިހާ މަޝްރޫތައް ނުހިންގޭ ކަމަށާއި އެހެންކަމުން ބޭރުގެ އެހީއަށް ހޯދަންޖެހޭކަމަށެވެ. އަދި އެގޮތުން ބޭރުގެ އެހީގައި ހިންގާ މަޝްރޫއުތައް ބައެއް ފަހަރު ލަސްވެގެންދާކަމަށެވެ.\n“މީގެ ދެ ދުވަސްކުރިންވެސް ފުވައްމުލަކު ބަނދަރުގެ މަރާމާތު ކުރުމުގެ މަސައްކަތް އަވަސްކުރުމަށް އަޅުގަނޑު ސިޓީއެއްގައި ސޮއިކޮށް ފޮނުވިން ބޭރުގެ އެހީދޭ ފަރާތައް” ޖިހާދު ވިދާޅުވިއެވެ.\nމީރާ އޮފީސް ހުޅުވުމުގެ ރަސްމިއްޔާތުގައި މީރާގެ ކޮމިޝަނަރ ޖެނެރަލް އޮފް ޓެކްސޭޝަން ޔަޒީދު މުޙައްމަދު ވިދާޅުވީ ފުވައްމުލަކަކީ ބޮޑު ރަށެއްކަމުން މިއަދު ހުޅުވި އޮފީހުގެ ސަބަބުން ޓެކްސް ދެއްކުމަށް ފަސޭހަތަކެއް ލިބިގެންދާނެ ކަމަށެވެ. މިއަދުގެ ރަސްމިއްޔާތުގައި ފުވައްމުލަކު އަތޮޅު ކައުންސިލްގެ މެމްބަރުންނާއި ފިނޭންސް އަދި މީރާގެ ބައެއް މުވައްޒަފުން ބައިވެރިވިއެވެ.\nއިއްޔެ އައްޑޫގައިވެސް މީރާގެ އޮފީހެއް ހުޅުވާފައިވެއެވެ. ފުވައްމުލަކުގައި ކުރިންވެސް މީރާގެ ޑެސްކެއް ގާއިމްކޮށް ހިދުމަތް ދެމުން ގެންގޮސްފައިވެއެވެ.


Nomination gai 4426 fulah dhiyumun faadukiyun amaazu vehjje\nނޮމިނޭޝަންގައި 4426 ފުލަށް ދިޔުމުން ފާޑުކިޔުން އަމާޒުވެއްޖެ\nމި ފިލްމެއް އޮލިމްޕަހުގައި އެޅުވުމާއެކު މިދިޔަ އަހަރުވެސް އެންމެ ގަދަވީ މި ފިލްމުގެ އަޑެވެ. އެންމެ ގިނަ ބަޔަކު ބެލި އެއް ފިލްމަކީ އެއީ އެވެ. އެންމެ ގިނަ ބައެއްގެ ތައުރީފް ލިބުނު ފިލްމަކީވެސް މި އެވެ. ކްރިސްޓަލް އެންޓަޓައިންމަންޓުން ޕްރޮޑިއުސްކޮށް ލިޔުންތެރިޔާ ފާތިމަތު ނަހުލާގެ ވާހަކަ އަދި ސްކްރީން ޕްލޭއަކަށް ނަހުލާ އަދި ޒުވާން ޑައިރެކްޓަރު އަހްމަދު ޝިނާންގެ މަސައްކަތާއެކު ގެނެސްދިން 4426 އަކީ ނަހުލާގެ މާސްޓާޕީސް އެކެވެ.\nނަހުލާގެ ފިލްމީ ކެރިއަރުގައި ގެނެސްދިން ކާމިޔާބު ފިލްމުތަކުގެ ކުރިން 4426 ޖާގަ ހޯދިއިރު އެންމެންވެސް ތިބީ ފިލްމު އެވޯޑް ހިސޯރުކޮށް ހުރިހާ އެވޯޑެއް ކިހިއްޔަށް ޖަހައިގެން ގެންދާނެ ފިލްމަކީ 4426 ކަމަށެވެ.\nނަހުލާގެ ލިޔުންތެރިކަމުގެ ކުޅަދާނަކަމާއި ޑައިރެކްޝަންގެ ތަޖުރިބާތައް ޝިނާންގެ ޒުވާން އަދި ޒަމާނީ ހުނަރުތަކާއި ގުޅިގެން ގެނެސްދިން އެ ފިލްމަކީ އަހަރުގައިވެސް ގެނެސްދިން އެންމެ ވިދުން ގަދަ ފިލްމޭ ބުނެވިދާނެ އެވެ. ފިލްމު ފެށިގެންގޮސް ނިމެންދެން ފޫހިކަމެއް ނެތި ބަލައިލެވޭނެ ގޮތަށް އޮތީ މި ފިލްމް ގަތާލައިފަ އެވެ.\nމި މަހުގެ 19 ވަނަ ދުވަހުގެ ރޭ އޮންނަ ފިލްމު އެވޯޑްގެ ޖަޖުކަން ކޮށްފައިވަނީ އަލި މަނިކު، މުހައްމަދު ޝަރީފް، މުހައްމަދު ޝަމީމް، ޑރ އަޝްރަފް އަބްދުއްރަހީމް، އާމިލާ އާދަމް، ހުސައިން އިމްތިޔާޒް އަދި ތައްޔިބު މުހައްމަދެވެ.\nއެހެން ނަމަވެސް އަށް ވަނަ ފިލްމު އެވޯޑްސްގެ ނޮމިނޭޝަންތައް ރޭ އިއުލާނު ކުރި އިރު 4426 ލައްވާލީ ހަތަރު ނޮމިނޭޝަނެއްގަ އެވެ. އެއީ އެންމެ މޮޅު އެކްޓަރުގެ އެވޯޑަށް 4426 އިން އިބްރާހިމް ޖިހާދު (ޖިމީ)، ވިޝުއަލް އިފެކްޓްސް އެވޯޑަށް ޝިނާނު، މޭކަޕް އިން އިސްމާއިލް ޖުމެއިހް، އަހްމަދު ފަޔާޒް އަދި ކޮސްޓިއުމް ޑިޒައިނުން ރަޒީނާ ތައުފީގް އަދި ނަހުލާ އެވެ.\nފިލްމުގެ ދެ ޑައިރެކްޓަރުން ކަމަށް ނަހުލާ އާއި ޝިނާން. --އަވަސް ފޮޓޯ: އަފްޝީން ނަސީރު\nމި އަހަރުގެ ފިލްމު އެވޯޑްސްގައި 17 ފީޗާ ފިލްމެއް ވަނީ ބައިވެރިކޮށްފަ އެވެ. މި އަހަރު ބައިވެރިކޮށްފައިވަނީ 2014 އިން 2016 ރިލީޒްކޮށްފައިވާ ފިލްމުތަކެވެ. އެ ފިލްމުތަކުގެ ތެރެއިން އެންމެ މޮޅު ފިލްމުގެ ކެޓަގަރީއަށް ނޮމިނޭޓްވެފައިވަނީ ޑާކްރެއިން އެންޓަޓެއިންމަންޓްގެ "ވާށޭ މަށާ އެކީ"، "ހުޅުދާން"، "އެންމެ ފަހު ވިންދާ ޖެހެންދެން"، "މިކޮއެ ބައްޕަ ބައޭ ބައޭ" އަދި އަލީ ސީޒަންގެ "އަހުޝަމް" އެވެ.\nއެ ލިސްޓަށް 4426 އަރާފައި ނުވަނީ އާންމުކޮށް ދިވެހިން ބަލާ ލޯބީގެ ސަކަރާތްގަނޑު މާ ބޮޑަށް ފެނިގެން ނުދިއުމުގެ އިތުރުން އޮލިމްޕަހުގައި އިނދެގެން ރޯން ނުޖެހުނީމަ ކަމަށްވެދާނެ އެވެ. އެ ފިލްމަކީ އާންމުކޮށް ދިވެހިން އުފައްދާ ބިރުވެރި ފިލްމުތަކާއި މާބޮޑަށްވެސް ތަފާތު އަދި ބިރުވެރިކަން ނިކަން ރަނގަޅަށް ދައްކުވައިދީ އޮލިމްޕަހުގައި ބިރުގަންނަވާލި ފިލްމެކެވެ.\nނަހުލާގެ 20 އަހަރުގެ ތަޖުރިބާ އާއި ޝިނާންގެ ޒުވާން ހިޔާލުން ގެނެސް ދޫކޮށްލި އެ ފިލްމުގެ ޑައިރެކްޝަންވެސް އެންމެ މޮޅު ޑައިރެކްޝަންތައް ހޮވާ ފުރާނާލިިއިރު ހިމެނިފައެއް ނުވެ އެވެ. އެންމެ މޮޅު ޑައިރެކްޓަރުންނަށް ނޮމިނޭޓްވެފައިވަނީ "ވާށޭ މަށާ އެކީ"، އަދި "އެންމެ ފަހު ވިންދާ ޖެހެންދެން" އިން އަލީ ޝިފާއު، "ހުޅުދާން"، އިން އައިޝަތު ފުއާދު ތައުފީގް، "އަހުޝާމް" އިން އަލީ ސީޒަން އަދި "މިކޮއެ ބައްޕަ ބައޭ ބައޭ" އިން ރަވީ ފާރޫގް އެވެ.\nއެއަށްވުރެ ބޮޑަށް ރޭގެ ނޮމިނޭޝަނާއެކު ހައިރާންވީ އެންމެ މޮޅު ސްކްރީންޕްލޭގެ ނޮމިނޭޝަނަށް "ވާށޭ މަށާ އެކީ" ޖާގަ ހޯދާފަ ވުމުންނެވެ. އެ އެވޯޑަކީ އޮރޖިނަލް ސްކްރީން ޕްލޭ ތަކުގެ ތެރެއިން އެންމެ މޮޅު ސްކްރީންޕްލޭ އަކަށް ދޭ އެވޯޑެކެވެ. "ނިއުފް އޮފް މޮއިސް" އަށް ބޭސްކޮށް 1995 ވަނަ އަހަރު ޑައިރެކްޓަރު ކްރިސް ކޮލަމްބަސް ގެނެސްދިން "ނައިން މަންތްސް"ގެ ކޮމްޕްލީޓް ރިޕްއޯފް އަކަށް ވާތީ އެވެ. ސީން ތަކާއި ޑައިލޮގްތައް ކޮޕީކޮށްފަ ހުރިއިރު އެއީ އޮރިޖިނަލް ސްކްރިޕްޓެއްގެ ގޮތުގައި ނިންމީ ކީއްވެ ކަމެއް ނޭނގެ އެވެ. ފަހަރުގައި ޖަޖިން ޕެނަލުގައި ތިއްބެވި ބޭފުޅުން "ނައިން މަންތްސް" ބަލާފަނެތީމަ ކަމަށް ވެދާނެ އެެވެ.\nއެންމެ މޮޅު ސްކްރީންޕްލޭ އެވޯޑަށް ނޮމިނޭޓްވެފައިވަނީ "ވާށޭ މަށާ އެކީ"، "މިކޮއެއް ބައްޕަ ބައޭ ބައޭ" އިން މަހުދީ އަހްމަދު، "އަހްޝަމް" އިން މަހުދީ އަހްމަދު އަދި އަހްމަދު ޒަރީރު، "އަނިޔާ" އިން އަހްމަދު ނިމާލް އަދި "ހުޅުދާން" އިން އައިޝަތު ފުއާދު ތައުފީގެވެ.\nފިލްމު "ވާށޭ މަށާ އެކީ" ގެ ޕޯސްޓަރަކާއި "ފިލްމު "ނައިން މަންތްސް" ގެ ޕޯސްޓަރެއް: ވާށޭ މަށާ އެކީ އަކީ "ނައިން މަންތްސް" ގެ ކޮމްޕްލީޓް ރިޕްއޯފްއެއް.\nނޮމިނޭޝަންތައް އިއުލާނު ކުރުމާއެކު މިއަދު ނަހުލާ ވަނީ އޭނާގެ ފޭސްބުކްގައި ވަރަށް ބޮޑަށް އެކަމަށް ފާޑު ކިޔާފަ އެވެ. ނަހުލާ ބުނެފައިވަނީ 4426 ގެ މޮޅު ސްކްރިޕްޓާއި އެކްޓަރުން ދެއްކި މޮޅު އެކްޓިން އާ ފިލްމަށް ކޮށްފައިވާ ރިސާޗަށްވުރެ ޖަޖުންނަށް ކަމުދިޔައީ ފިލްމުގެ ކޮސްޓިއުމް ކަމަށެވެ.\n"4426 ގަ އެކްޓަރުން ދައްކައިދިން މޮޅު ހުނަރާއި ސްކްރިޕްޓަށް ކޮށްފައިވާ މަސައްކަތާއި ރިސާޗަށްވުރެ ޖަޖުންނަށް ކަމުދިޔައީ މުޅި ފިލްމުގަ އެއް ކޮސްޓިއުމެއްގެ ގޮތުގައި ލައިގެން އުޅުނު ހަ ޓީޝާޓާއި، ދެ ޓޮޕާ، ނޮމިނޭޓެޑް ފޯ ދި ބެސްްޓް ކޮސްޓިއުމް އެވޯޑް،" މަލާމާތުގެ ހިނިގަނޑަކާއެކު ނަހުލާ އޭނާގެ ފޭސްބުކްގައި ބުނެފައިވަނީ މިހެންނެވެ.\n4426 ބެލި ގިނަ މީހުންގެ ތައުރީފް ލިބުނު އެއް ތަރިއަށް ބަތަލާ މަރިޔަމް އައްޒަވީ ނަމަވެސް އެންމެ މޮޅު ބަތަލާއަށް ނޮމިނޭޓްވި ތަރިންގެ ލިސްޓުގައި އައްޒަގެ ނަމެއް ނެތެވެ. އެ ލިސްޓުގައި ހިމެނިފައިވަނީ މަރިޔަމް މަޖުދާ، ނިއުމާ މުހައްމަދު އަދި އައިޝަތު ރިޝްމީ އެވެ. އަދި އެ ފިލްމުގައި އިސްމާއިލް ޖުމައިހް، ޖުމާ ދެއްކި އެކްޓިންއަށްވެސް ތައުރީފް ކުރިއިރު ޖުމާ ނޮމިނެޓްވެފައިވަނީ އަލަށް ތައާރަފްވި ތަރިންގެ ބައިގަ "ނޭނގި ޔާރު ވަކިވީ" އެ ފިލްމުންނެވެ.\nފިލްމީ ދާއިރާގައި ތަޖުރިބާހުރި އެހެން ބައެއް ތަރިންވެސް ވަނީ ނޮމިނޭޝަން ލިސްޓުގައި 4426 ހިމެނިފައިވާ މިންވަރު މަދުވުމުން އެކަމަށް ފާޑު ކިޔާފަ އެވެ. ސީޒަންވެސް އޭނާގެ ފޭސްބުކްގަ ކޮށްފައިވާ ޕޯސްޓެއްގައި ބުނެފައިވަނީ 4426 އަކީ ގިނަ އެވޯޑްތަކެއް ލިބެންޖެހޭ ފިލްމެއް ކަމަށް ގަބޫލުކުރާ ކަމަށެވެ.


ޓެކްނިކަލް މައްސަލައެއް ދިމާވެ މުޅި މާލެއިން ކަރަންޓު ކެނޑިއްޖެ\nދިމާވި ޓެކްނިކަލް މައްސަލައަކާއި ގުޅިގެން މާލެއިން ކަރަންޓް ކެނޑިއްޖެއެވ. ސްޓެލްކޯއިން ވިދާޅުވީ އެ މައްސަލަ ހައްލުކޮށް ބައެއް ސަރަހައްދުތަކަށް ކަރަންޓުދޭން މިހާރު ފަށާފައިވާ ކަމަށެވެ. އަދި ގަޑިއެއްހާ...\nމުޅި މާލެއިން ކަރަންޓް ކެނޑިފައި ވަނިކޮށް މައްސަލަ ހައްލުކޮށް އަލުން މާލޭގެ ބޮޑުބަޔަކަށް ކަރަންޓު ދީފައިވާ ކަމަށް ސްޓެލްކޯއިން ބުނެފިއެވެ. މިއަދު ހެނދުނުން ފެށިގެން މާލޭއިން ކަރަންޓު ކެނޑުނީ ޑިސްޓްރި...\nލ.ގަމުގެ ކަރަންޓް އެއް ނެޓްވޯރކްއަކުން ގުޅާލުމުގެ މަސައްކަތް ފެށުމާއި ގުޅިގެން، އެ ރަށުގެ ރައްޔިތުންގެ އެއްބައިވަންތަކަން ދައްކުވައިދީފިއެވެ. އެގޮތުން، ލ.ގަމުގެ ފެނަކަ ބްރާންޗުގެ މުވައްޒިފުން ކުރަމުނ...\nއިއާދަ ކުރަނިވި ހަކަތައަށް ކަރަންޓު ބަދަލުކުރުމުން އަހަރަކު 500 މިލިއަން ޑޮލަރު ސަލާމަތްވޭނެ: މަޖިލިސް ރައީސް\nއިބްރާހިމް ޒަކީ 14 އޮކްޓޯބަރ 2020\nރާއްޖޭގެ ރަށްރަށުގެ ކަރަންޓް އިއާދަ ކުރަނިވި ހަކަތައަށް ބަދަލުކޮށްގެން އަހަރަކު 500 މިލިޔަން ޑޮލަރު ސަލާމަތް ކުރެވޭނެ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ. ތަފްސީލް...\nރިފާޢަތު 13 އޮކްޓޯބަރ 2020\nހއ.އިހަވަންދޫ ކަރަންޓުގެ ނެޓުވޯކު އެޗްވީ ނެޓުވޯކަށް ބަދަލުކުރުމުގެ މަސައްކަތް ވަރަށް އަވަހަށް ފެށިގެންދާނެ ކަމަށް، ރައްޔިތުންގެ މަޖިލީހުގެ އިހަވަންދޫ ދާއިރާގެ މެމްބަރ މުހައްމަދު ޝިފާއު ވިދާޅުވެއްޖެއެވ...\nލ.ގަމުގައި ކަރަންޓު ނެޓްވޯކް ގުޅުމަށް ބޭނުންވާ ހައި ވޯލްޓޭޖް (އެޗްވީ) ކޭބަލް އަޅަން ފަށައިފިއެވެ. މިއީ ގަމުގައި މިހާރުހުރި ތިން އިންޖީނުގެ ބަދަލުގައި އެއް އިންޖީނުގެއެއް އަޅައި، މުޅި ގަމުގެ ކަރަންޓު ފ...\nހިމަންދޫ ކަރަންޓު ޑިސްޓްރިބިއުޝަން ވިއުގަ އަޕްގްރޭޑް ކުރަނީ\nއއ. ހިމަންދޫ ކަރަންޓު ޑިސްޓްރިބިއުޝަން ވިއުގަ އަޕްގްރޭޑް ކުރުމުގެ މަސައްކަތް ފަށައިފިއެވެ. މިކަން އިއުލާން ކޮށްފައިވަނީ މި މަސައްކަތް ކުރަމުންގެންދާ ސްޓެލްކޯ އިންނެވެ. ސްޓެލްކޯ އިން ހާމަކޮށްފައިވާ ގޮތ...\nއައްޑޫގެ ބޮޑު ސަރަހައްދެއްގައި ކަރަންޓު ނެތި ހަތަރު ގަޑިއިރު!\nއައްޑޫ ސިޓީގެ ބޮޑު ސަރަހައްދެއްގައި ކަރަންޓު ނެތި ހަތަރު ގަޑިއިރަށް ވުރެ ގިނަ އިރުވެއްޖެއެވެ. މިއަދު ހެނދުނު 9:30 އިން އައްޑޫން ކަރަންޓު ކެނޑުނުއިރު މެންދުރު 12:00 ހާއިރު ބައެއް ހިސާބުތަކަށް ވަނީ އަލު...\nއައިޝާ އަޝްރަފް 24 ސެޕްޓެމްބަރ 2020\nސްޓެލްކޯ އެޕް މެދުވެރިކޮށް ކަރަންޓު ބިލް ދައްކައިގެން 10 ކަސްޓަމަރަކަށް 1،000 ރުފިޔާ ލިބޭ ޕްރޮމޯޝަނެއް ސްޓެލްކޯ އިން ފަށައިފި އެވެ. މި ޕްރޮމޯޝަންގައި މިއަދުން ފަށައިގެން އަންނަ އޮކްޓޯބަރު މަހުގެ ނި...\nދެމެހެއްޓެނިވިގޮތެއްގައި އަވިން ކަރަންޓު އުފެއްދުމަށް ރާއްޖޭގެ ހަކަތަ އުފެއްދުމުގެ ދާއިރާއަށް ބޮޑެތި ބަދަލުތަކެއް ގެންނަން ޖެހޭކަމަށް ސްޓެލްކޯއިން ވިދާޅުވެއްޖެއެވެ. ސްޓެލްކޯއިން މިހާރު ދަނީ އެކުންފުނ...


SunOnline: Arsenal ge kuryge coach Wenger ah FIFA ge bodu magaameh dheefi\nއާސެނަލްގެ ކުރީގެ ކޯޗު ވެންގާއަށް ފީފާގެ ބޮޑު މަގާމެއް ދީފި\nޢަބްދުﷲ އައިމަން 14 Nov 2019, 10:01\nއާސެނަލްގެ ފަރާތުން ވެންގާއަށް ދިން ވަދާއުގެ ތެރެއިން --- ފޮޓޯ/ އޭޕީ\nއިނގިރޭސި ވިލާތުގެ އާސެނަލަށް ގިނަ އަހަރުތަކެއް ވަންދެން ކޯޗުކަން ކޮށްދިން ފްރާންސްގެ ތަޖުރިބާކާރު ކޯޗު އާސެން ވެންގާއަށް ފީފާގެ ބޮޑު މަގާމެއް ދީފި އެވެ.\nވެންގާ އަކީ ދުނިޔޭގައި އުފެދުނު އެންމެ މޮޅުތި ކޯޗުންގެ ތެރެއިން ނަން ކިޔާލެވޭ ކޯޗަކަށްވާ އިރު އޭނާ ވަނީ އާސެނަލާ އެކު 22 އަހަރު ހޭދަކޮށްފަ އެވެ. އޭގެ ތެރެއިން އެންމެ ފާހަގަ ކޮށްލެވެނީ 2003-2004 ވަނަ އަހަރު އިނގިރޭސި ލީގު އެއްވެސް މެޗަކުން ބަލިނުވެ ހޯދުމަކީ ވެންގާގެ އެންމެ ބޮޑު އެއް ކާމިޔާބީ އެވެ.\nއުމުރުން 70 އަހަރުގެ ވެންގާ މިދިޔަ ސީޒަނުގެ ކުރިން އާސެނަލް ދޫކޮށްލުމާ އެކު އޭނާއަށް ވަނީ ގިނަ ޓީމުތަކަކަށް ކޯޗުކަން ކޮށްދިނުމަށް އެދި ހުޝައެޅުންތަކެއް އައިސްފަ އެވެ. އެހެން ނަމަވެސް އޭނާ އެއްވެސް ކުލަބަކަށް އެއްބަސްނުވި ނަމަވެސް ދާދި ފަހުން ހުސްވެފައިވާ ބަޔާން މިއުނިކްގެ ކޯޗު ކަމުގެ މަގާމަށް ވަނީ ޝައުގުވެރިކަން ފާޅުކޮށްފަ އެވެ. ނަމަވެސް އޭނާއަށް އޭގެ ކުރިން ފީފާއިން ވަނީ އެ އިދާރައިގެ ޗީފް އޮފް ގްލޯބަލް ފޫޓްބޯލް ޑިވެލޮޕްމެންޓްގެ މަގާމު ދީފަ އެވެ. އެއާ އެކު އޭނާ އިތުރު ކުލަބަކަށް ދެން ކޯޗުކަން ކޮށްދޭނެ ކަމަށް ގަބޫލެއް ނުކުރެވެ އެވެ.\nފީފާއިން ބުނީ ވެންގާގެ ކޯޗުކަމުގައި އޭނާ ގެންގުޅުނު ފިލޯސޮފީތަކުގެ ތެރޭގައި ޒުވާން ހުނަރު އުފެއްދުމަކީ ވަރަށް ބޮޑަށް އިސްކަމެއް ދީފައިވާ ކަމެއް ކަމަށެވެ. އެހެން ކަމުން އޭނާއަށް ހަވާލު ކުރި މަސްއޫލިއްޔަތަކީ ވެސް ދުނިޔޭގެ އަންހެން އަދި ފިރިހެން ފުޓުބޯޅައިގެ ޒުވާން ޖީލުތައް ބެލެހެއްޓުމުގެ ޒިންމާ ކަމަށް ފީފާއިން ބުންޏެވެ.\nމީގެ އިތުރުން ވެންގާ އަކީ ފީފާގެ ޓެކްނިކަލް ޑިޕާޓްމެންޓަށް ވެސް ލަފާ ދޭ ކޮމިޓީގައި ހިމެނޭނެ މީހެއް ކަމަށާއި އެހެން ކަމުން ފުޓުބޯޅައަށް އީޖާދުކުރާ އައު ގަވާއިދުތަކާއި ކަންތައްތައް މަޝްވަރާ ކުރުމުގައި ވެންގާގެ ފަރާތުން ބޮޑު އެހީތެރިކަމެއް ލިބޭނެ ކަމަށް ފީފާއިން ބުނެ އެވެ. އެހެން ނަމަވެސް ވެންގާގެ އެންމެ ބޮޑު ރޯލަކީ ފުޓުބޯޅައިގެ ޖީލުތައް ބެލެހެއްޓުމެވެ. އޭގެ ތެރޭގައި ފުޓުބޯޅަ ކުޅުން ހުއްޓާލައި ކުޅުންތެރިން ކުރިމަގުގައި ކޯޗިންގް ދާއިރާއަށް ނެރުން ވެސް ހިމެނެ އެވެ.\n"މިއީ އަހަރެންނަށް ލިބުނު ވަރަށް ވެސް ބޮޑު އަދި މުހިއްމު ޗެލެންޖެއް. މި ފުރުސަތުގެ ބޭނުން އެންމެ ރަނގަޅު ގޮތުގައި ހިފުމަށް މަސައްކަތް ކުރާނަން." ވެންގާ މަގާމާއި ހަވާލުވުމަށްފަހު ބުނެފައިވެ އެވެ.\nމަޖިލީހުން އެފްއޭއެމްއާ ތޮޅޭތީ ފީފާއިން އިންޒާރުކޮށްފި


Mifco in "Githeyo mirus masdhalhuh" tha'aaraf kohfi\nމިފްކޯގެ އާ ޕްރޮޑަކްޓް ޓޫނާ ޗަންކްސް ވިތު ހޮޓް ޗިލީ -- ފޮޓޯ: އަވަސް\nމިފްކޯ އިން ދިވެހިންގެ ރަހަތަކަށް ކަމުދާ ގޮތަށް، "ގިތެޔޮމިރުސް މަސްދަޅު / ޓޫނާ ޗަންކްސް ވިތު ހޮޓް ޗިލީ" ތައާރަފް ކޮށްފި އެވެ.\nމިފްކޯގައި މިރޭ ކުރިއަށްދިޔަ ހަރަކާތެއްގައި ވަނީ މި ޕްރޮޑަކްޓު ތައާރަފްކޮށް ކަސްޓަމަރުންނަށް ރަހަދައްކާލާފަ އެވެ. މިފްކޯގެ ސީނިއާ އެގްޒެކެޓިވް، މިފްރާހް ނަސީމް ވިދާޅުވީ އެ ކުންފުނިން އަހަރީ ދުވަހު ތައާރަފް ކުރި، ހޮޓް ޕެކް (އަސޭމިރުސް އާއި ހިކި މިރުސް ފްލޭވާގެ މަސްދަަޅު) އަށް އައި ޑިމާންޑް އާއެކު އިތުރު ޕްރޮޑަކްޓެއް ތައާރަފު ކުރުމަށް ނިންމީ ކަމަށެވެ.\nމިއަދު ނެރުނު މަސްދަޅު ވިއްކަން ފަށަނީ ކޭހެއް 670 ރުފިޔާ އަށެވެ. އަދި ވަކިން 14.50 ރުފިޔާ އަށެވެ.\n"މި ޕްރޮޑަކްޓް އަކީ ކުރިން ނެރުނު ރޭންޖް އަށް އިތުރުވި ޕްރޮޑަކްޓް އެއް. ކުރިއަށް އޮތް ދުވަސްތަކުގައިވެސް އިތުރު ޕްރޮޑަކްޓްތައް މި ރޭންޖް އަށް އިތުރުވާނެ" މިފްކޯ އިން މައުލޫމާތު ދިނެވެ.\nމާދަމާ އިން ފެށިގެން މިފްކޯގެ ފިހާރަތަކުން މި ޕްރޮޑަކްޓް ލިބޭނެ -- ފޮޓޯ: އަވަސް\nއެ ކުންފުނިން އިތުރަށް ބުނީ، ގިތެޔޮ މިރުހުގެ މަސްދަޅަކީ ރާއްޖެއިން މިހާރު ލިބެން ހުރި އެންމެ މީރު ކުޅި މިރުސް އަޅައިގެން ބަންދުކޮށްފައިވާ މަސްދަޅު ކަމަށެވެ. އަދި، ސެލެޑާއި ނޫޑްލިސް އާއި ޕާސްތާ ފަދަ ތަކެއްޗަށްވެސް މި މަސްދަޅު އަޅައިގެން ތައްޔާރު ކުރެވޭނެ ކަމަށެވެ.\nމި މަސްދަޅު މާދަމާ އިން ފެށިގެން މިފްކޯގެ ތިން މަސްފިހާރައިގެ އިތުރުން އައިސްޕްލާންޓުތަކުންނާއި، މަސްފިހާރާގައި ރަޖިސްޓްރީކޮށްގެން ހިންގާ ފަސްމީރު ގޭދޮށު ފިހާރައިންވެސް ހޯލްސޭލްކޮށް އަދި ވަކިންވެސް ލިބޭނެ އެވެ.


Sudan sarukaaruge kureege membarun hayyaru kuran fashaifi | Mihaaru\nސޫދާނުގެ ވަގުތީ ސަރުކާރުގެ ވެރިއަކަށް ހަމަޖެއްސި ލެފްޓިނެންޓް ޖެނެރަލް އަބްދުލް ފައްތާހު އަބްދުއްރަހުމާން ބުރްހާން. --ފޮޓޯ:ގެޓީ އީޕީއޭ\nސޫދާން ސަރުކާރުގެ ކުރީގެ މެމްބަރުން ހައްޔަރުކުރަން ފަށައިފި\n15 އެޕްރީލް 2019 - 11:274comments\nޚަރްތޫމް (އެޕްރީލް 15) - ސޫދާންގެ ކުރީ ސަރުކާރުގެ މެމްބަރުން އެ ގައުމުގެ މިލިޓަރީ ކައުންސިލުން ހައްޔަރު ކުރަން ފަށައިފި އެވެ.\nސޫދާންގެ ކުރީގެ ރައީސް އުމަރު ބަޝީރުގެ 30 އަހަރުގެ ވެރިކަން ވައްޓާލީ ސިފައިން ގެނައި އަސްކަރީ ބަޣާވާތެއްގަ އެވެ. އުމަރު ބަޝީރުގެ ވެރިކަން ވައްޓާލުމާ ގުޅިގެން އެތައް ބަޔަކު ދަނީ މަގުތަކަށް ނުކުމެ މުޒާހަރާ ކުރަމުންނެވެ. ސޫދާންގައި މިހާރު ވެރިކަން ހިންގާ އަސްކަރީ ކައުންސިލުން ވަނީ މުޒާހަރާ އަށް ނުކުމެ ތިބި މީހުން ގަދަބާރުން ފޮނުވާ ނުލާނެ ކަމަށް ބުނެފަ އެވެ. އަދި އާ ބޮޑު ވަޒީރަކު ހޮވުމުގައި އިދިކޮޅު ފަރާތްތަކަށް ފެންނަ ނަމެއް ހުށަހެޅުމަށް ވަނީ ފުރުސަތު ދީފަ އެވެ.\nއަސްކަރީ ކައުންސިލުން ބޭއްވި ނޫސްވެރިންގެ ބައްދަލުވުމެއްގައި މޭޖާ ޖެނެރަލް ޝަމްސުއްދީން ޝަންތޯ ވިދާޅުވީ އިދިކޮޅު ޕާޓީތަކުން ވެސް އެއްބަސްވާ މަދަނީ ސަރުކާރެއް ގާއިމް ކުރަން އަސްކަރީ ކައުންސިލުން އެއްބަސްވާ ކަމަށެވެ.\nސޫދާނަށް ބަޣާވާތް ގެނައި ފަހުން ހުއްޓާނުލައި ދަނީ މުޒާހަރާތައް ކުރަމުން. --ފޮޓޯ:އޭއެފްޕީ\n"އަޅުގަނޑުމެން ބޮޑު ވަޒީރަކު ނުހޮވާނަން. އެ މީހުން ހޮވާނީ،" އިދިކޮޅު ފަރާތްތަކަށް އިޝާރާތް ކުރައްވައި ތަރުޖަމާން ވިދާޅުވި އެވެ.\nޖެނެރަލް ޝަންތޯ ވިދާޅުވީ ސޫދާންގައި ގާއިމްކުރާ އިންތިގާލީ ސަރުކާރުގައި ކުރީގެ ސަރުކާރުގެ އެއްވެސް މީހަކަށް ފުރުސަތު ނުދޭނެ ކަމަށެވެ. ނަމަވެސް ދެން ބާއްވާ އިންތިޚާބެއްގައި އެ މީހުންނަށް ވެސް ވާދަކުރެވޭނެ ކަމަށް ވިދާޅުވި އެވެ.\nސޫދާނަށް ބަޣާވާތް ގެނައުމުގައި އެންމެ އިސްކޮށް ހުންނެވި ޑިފެންސް މިނިސްޓަރު އަވާދު އިބްން އައޫފް ވަނީ އިންތިގާލީ ސަރުކާރެއްގެ ގޮތުގައި ދެ އަހަރު ސިފައިން ވެރިކަން ހިންގާނެ ކަމަށް ވިދާޅުވެފަ އެވެ. އަދި ތިން މަސް ދުވަހަށް ވަނީ ކުއްލި ނުރައްކަލުގެ ހާލަތު އިއުލާންކޮށްފަ އެވެ. ނަމަވެސް ޖެހިގެން އައި ދުވަހު އައޫފް ވަނީ އިސްތިއުފާ ދެއްވައިފަ އެވެ. މިލިޓަރީ ކައުންސިލްގެ ވެރިއެއްގެ ގޮތުގައި މިހާރު ހަމަޖައްސާފައި ވަނީ ސިފައިންގެ އިސް ވެރިއެއް ކަމަށްވާ ލެފްޓިނެންޓް ޖެނެރަލް އަބްދުލް ފައްތާހު އަބްދުއްރަހްމާން ބުރްހާން އެވެ.\nސޫދާންގެ ޕޮލިސް ހެޑްކުއާޓަރުގެ ބޭރުގައި މުޒާހަރާ ކުރަނީ. --ފޮޓޯ:އޭއެފްޕީ\nގައުމާ މުޚާތަބް ކުރައްވައި ދެއްވި ބަޔާނެއްގައި ބުރްހާން ވަނީ ކުރީގެ ސަރުކާރުގެ ހުރިހާ މުލެއް ލުހެލާނެ ކަމަށް ވިދާޅުވެފަ އެވެ. އިދިކޮޅު ފަރާތްތަކުން ވެސް ދަނީ އުމަރު ބަޝީރު ސަރުކާރުގައި ކޮރަޕްޝަން ހިންގި މީހުން ހައްޔަރު ކުރުމަށް ގޮވާލަމުންނެވެ.\nވެރިކަމުން ދުރުކުރި ފަހުން އުމަރު ބަޝީރު ވީތަނެއް ނޭނގެ އެވެ. ނަމަވެސް ސިފައިން ބަޣާވާތް ގެނައި ލީޑަރުން ބުނަމުން ދަނީ އުމަރު ބަޝީރު ހުންނެވީ ރައްކާތެރި ތަނެއްގައި ކަމަށެވެ.\nދެކުނު ސާދާނުގެ ދާފޫރުގައި ހިންގި އިންސާނިއްޔަތާ ޚިލާފު ޖަރީމާތަކާ ގުޅިގެން އުމަރު ބަޝީރުގެ މައްސަލަތައް ވަނީ ބައިނަލްއަގުވާނީ ޖިނާއީ ކޯޓަށް ވެސް ހުށަހަޅައިފަ އެވެ. ސޫދާންގެ އަސްކަރީ ކައުންސިލުން ބުނީ އުމަރު ބަޝީރު އެހެން ގައުމަކާ ހަވާލު ނުކުރާނެ ކަމަށެވެ. އަދި އޭނާގެ ޝަރީއަތް ކުރިއަށް ގެންދާނީ ސޫދާނުގައި ކަމަށް ވަނީ ބުނެފަ އެވެ.\nއިތުރު ލިޔުންތައް ސޫދާން މިލިޓަރީ


MMPRC Hiyaanaathugai Jehunu MDP Meehunves Magaamthakun Dhurukuran Jehey - Eva - Vaguthu\nއެމްއެމްޕީއާރުސީ ހިޔާނާތުގައި ޖެހުނު އެމްޑީޕީ މީހުންވެސް މަގާމުތަކުން ދުރުކުރަން ޖެހޭ - އީވާ\nމެންބަރު އީވާ އަބްދުﷲ - ފޮޓޯ: މަޖިލިސް\nރާއްޖޭގައި މިހާތަނަށް ހިނގާދިޔަ އެންމެ ބޮޑު ހިޔާނާތް ކަމުގައި ވާ އެމްއެމްޕީއާރުސީގެ ހިޔާނާތުގައި ޖެހިފައިވާ އެމްޑީޕީޣެ މެންބަރުންވެސަ ތިއްބެވި މަގާމުތަކުން ދުރުކުރަން ޖެހޭނެ ކަމަށް ރައްޔިތުންގެ މަޖިލީހުގެ ނައިބު ރައީސް އަދި ގަލޮޅު އުތުރު ދާއިރާގެ މެންބަރު އީވާ އަބްދުﷲ ވިދާޅުވެއްޖެއެވެ.\nއީވާ އަބްދުﷲ މިހެން ވިދާޅުވެފައި ވަނީ ދާދިފަހުން މަޖިލީހުގެ ކޮމެޓީ ބައްދަލުވުމެއްގައި ޕްރޮސެކިއުޓަރ ޖެނެރަލް އައިޝަތު ބިޝާމް، އެމްއެމްޕީއާރުސީގެ ހިޔާނާތުގައި ޖެހިފައިވާކަމަށްބުނެ މަޖިލީހުގެ ބައެއް މެންބަރުންނާއި ސަރުކާރުގެ ވަޒީރުންގެ މަގާމުގައި ތިއްބެވި ބައެއް ބޭފުޅުންގެ ނަން ހާމަކުރެއްވުމާ ގުޅިގެންނެވެ. އީވާ ވިދާޅުވީ އެމްއެމްޕީއާރުސީ ގެ ހިޔާނާތް، މަރުގެ މައްސަލައެއް ނުވަތަ އެހެންވެސް ޖިނާއީ ކުށެއް ކޮށްފައިވާ މީހަކީ އެމްޑީޕީގެ މެންބަރަކަށް ވިޔަސް މަތީ މަގާމެއްގައި ހުންނެވި ބޭފުޅަކަށް ވިޔަސް އެ ހުންނަވާ މަގާމަކުން ދުރުކުރަން ޖެހޭ ކަމަށެވެ.\nއަދި އެކަމަކީ ރައީސް އަބްދުﷲ ޔާމީންގެ ސަރުކާރުގެ ވަޒީރުންނާއި މަޖިލިސް މެންބަރުން ބައިވެރިވާ ކަމެކޭ ބުނެ ރެކެވެން ނެތްކަމަށް އީވާ ވިދާޅުވިއެވެ.\n"މިއީ ޔާމީންގެ ވެރިކަމުގައި ހިނގި ކަމެކޭ ކިޔާފަކާ ޔާމީނާއި ދިމާލަށް އެކަނި އަތްދިއްކޮށްފާ ޔާމީންގެ ވަޒީރުންނޭ ޔާމީންގެ ރައްޔިތުން މަޖިލިސް މެންބަރުންނެކޭ ޔާމީންގެ އިރުގައޭ ކިޔާފަކާ އަޅުގަނޑުމެންނަށް އަޅުގަނޑުމެންނަށް މިކަމަކުން ރެކެވޭކަށް ނެތް. އަޅުގަނޑުމެން އަޅުގަނޑުމެންގެ ޒިންމާއިން ބަރީއަ ވެވޭކަށް ނެތް. އަމިއްލަ ނަފްސަކަށް އިއްޒަތްތެރި ރައީސް އަޅުގަނޑުމެންވެސް އޮޅުވާލާނެ ކަމެއް ނެތް" އީވާ ވިދާޅުވިއެވެ.\nމީގެ އިތުރުން އީވާ ވިދާޅުވީ މި ސަރުކާރުގެ ކޯލިޝަނުގައި ހިމެނިވަޑައިގަންނަވާ ބޭފުޅުން ހިމެނިވަޑައިގެންނެވުން އެއީ ނުހިނގާ ކަމަކަށް ހަދައިގެން ތިބެވޭކަށް ނެތްކަމަށެވެ. އަދި ޖިނާއީ ކުށްތަކަށް އަރައިގެންފައިވާ މީހަކު ދައުލަތުގެ މަގާމެއްގައި ހުންނަވާ ނަަމަ އެކަމެއް ބަލެމަކީ އެއީ ސަރުކާރުގެ ޒިންމާއެއް ކަމަށް އޭނާ ވިދާޅުވިއެވެ. މިކަމުގައި ޕާޓީ އެއް ރަހުމަތްތެރިއެއް އަދި ތިމާގެ މީހަކަށް ބެލެން ނެތް ކަމަށް އީވާ ވިދާޅުވިއެވެ.\nއީވާ ވިދާޅުވީ ސަރުކާރުން ރިޔާސީ ކޮމިޝަނެއް އެކުލަވާލައި މައްސަލަތައް ތަހުގީގު ކުރެވެން ފެށީ ހަމަ މަރެއް ނުވަތަ ހިޔާނާތެއް ހިނގާފައި ވާތީ ނޫން ކަމަށާއި އެފަދަ ކަންކަމުގައި ކުރީގެ ސަރުކާރަށް ތުހުމަތުކުރެވޭތީ ކަމަށެވެ.\n"ހުސްނުއް ސުއޫދު އެ ހާމަކުރެއްވި ރިޕޯޓުގައި ސީރިއާއަށް ދިވެހިން ހަނގުރާމައަށް ފޮނުވުމުގައާއި، މިކަންކަމުގައި ދައުލަތުގެ މީހުން އުޅޭތީ ބަލަން ޖެހެނީ. އެއީ ފުލުހުން ކަމުގައި ވިޔަސް، ވަޒީރުން ކަމުގައި ވިޔަސް، ފަނޑިޔާރުން ކަމުގައި ވިޔަސް، ރައްޔިތުންގެ މަޖިލީހުގެ މެންބަރުން ކަމުގައި ވިޔަސް ދައުލަތުގެ މީހުން އެކަންކަމުގައި ޝާމިލްވާތީ އެކަންކަން ބެލުން އެހާ މުހިންމު ވަނީ" އީވާ ވިދާޅުވިއެވެ.\nމީގެ އިތުރުން އީވާ ވިދާޅުވީ އެފަދަ ކަންކަން ނުބެލިއްޖެ ނަމަ ރައްޔިތުން ސަރުކާރަށް ކުރާ އިތުބާރު ގެއްލޭނެ ކަމަށާއި އަދި ދެން އަންނާނެ ސަރުކާރަކުންވެސް މިފަދަ ކަަންކަން ބަލާނެ ކަމުގެ އެއްވެސް ޔަގީންކަމެއް ރައްޔިތުންނަށް ނޯންނާނެ ކަމަށް އޭނާ ވިދާޅުވިއެވެ.\nއޮކްޓޯބަރ 23, 2019 13:25\nއޮކްޓޯބަރ 23, 2019 18:13\nފުރަތަމަ އަމިއްލައަށް ދައިތަގެ ބެޑްޝީޓު ދަށަށް ވަންނަންވީނު. މިދިޔަ މަޖިލިހަކު ނެތް އެފައިސާ ނުކާ ރީނދޫ އެއްގޮލާވެސް. އެންމެ މަތިން ފެށިގެން އެންމެ ތިރިއާ ހަމައަށް އިސްތިއުފާ!\nއޮކްޓޯބަރ 23, 2019 13:37\nމިހާރު މިގައުމުގެ ރައީސު އިބޫ ސާލިހުވެސްހުރީ ތިޔާޚިޔާނާތުގެ ފައިސާބޭނުންކޮށްފައި، ކުރީގެ ނާއިބުރައީސު ވަގުއަދީބު އަމިއްލައަށްނޫންތޯބުނީ ރ.އިބޫސާލިހުވެސް 35މިލިޔަން ރުފިޔާ ހޯދާފައިވާކަމަށް، އިންސާފު ގާއިމުކުރުމަކީ ވަކިބަޔަކަށް ޝަރީޢަތް ހިންގުމެއްނޫން، މޫނަކަށް ކަނދުރާއަކަށްނުބަލާ އިންސާފު ގާއިމުކުރުން، ހަމަ މިއާއެކު މިގައުމުގައި އިސްލާމްދީނަށް ފުރައްސާރަކުރާ މީހުންނާއިމެދުވެސް ފިޔަވަޅު އެޅެންހެހޭނެ\nއޮކްޓޯބަރ 23, 2019 13:41\nއެނދުން ފުންމާލިގޮތަށް މަޖިލީހަށް.\nއޮކްޓޯބަރ 23, 2019 13:45\nއިސްލާމްދީނަށް ޙުރުމަތްތެރިކޮށް ހިތާނެކަމަށްބުނެ ﷲ ގަންދީ ހުވައިކޮށްގެންތިބެ ދީނަށް ފުރައްސާރަކޮށް ކުރި ހުވަޔަށް ޚިޔާނަތްތެރިވިމީހުންވެސް އެބަޖެހޭ މަގާމުން ދުރުވަން..\nއޮކްޓޯބަރ 23, 2019 14:13\nލާދީނީ ރިޕޯޓުގެ ވާހަކަ އެހެން ދިމާލަކަށް އަނބުރާލަން ކޮންމެހެން ވައްކަން ކޮށްފަ ނުކުރާ ބަޔަކަށް ހެދިގެން ނޫޅެ ލާދީނީ ރިޕޯޓް ލިޔުނު މީހުން ހިފާ ހައްޔަރު ކުރުމަށާ އެކުފުރު ޖަމުޢިއްޔާ އުވާލަން ތިޔަ މަޖިލީހަށް ގަރާރު ދެއިރު ދެދަޅައަށް ލާ މީހުންގާތުގަ ބުނެބަލަ\nއޮކްޓޯބަރ 23, 2019 14:16\nޔޫތު މިނިސްޓްރީ ހިންގެވި އިރު 2008 އިން 2012 އަށް އޮޑިޓުރިޕޯޓުން ދައްކާ ކަމަށް ވާހަކަ ދެކެވޭ 55 ވަރަކަށް މިލިއަން ރުފިޔާ އެއް މަސްއަލަ. މިހެން އޮޑިޓު ރިޕޯޓުގަ ހުރި ހުރިހާ މަސްއަލަ ބައްލަވާ ދެއްވާ ވަކި ޕާޓީއަކަށް ނުބައްލަވާ\nއޮކްޓޯބަރ 23, 2019 14:27\nއީވާއްކޯ... މަހުލޫފުވެސް ތަ؟؟؟ ސާބެ ރުއްސަން ބުނި އެއްޗެއްދޯ. ހެހެހެހެ..\nއޮކްޓޯބަރ 23, 2019 16:19\nހައްދު ޖެހުމާ ދެކޮޅަށް ވާހަކަ ދެއްކި މީހާ އެވެ.\nއޮކްޓޯބަރ 23, 2019 17:39\nމަހުލޫފް ލޮލް. ހަމަ ބޭރުކުރަންވީ. ވަރަށް އުފާވާނެ އޭނާ ބޭރުކުރިއްޔާ. ދެން އިހުސާސްވާނެ ކިހާ ވަރެއްގެ ބައެއްކަން އެމްޑީޕީގެ މީހުންނަކީ. ގޯހެއް ނޫން. މަހުލޫފްގެ އައިޑަލް ބެއްޔާ މައުމޫންއަކީވެސް މިހާރު ދެން އެމްޑީޕީގެ އައުލާނެއްވިއްޔަ ސޮއިނުކުރިޔަސް. މައުމޫންއަށްވެސް ހަމަ އެ ހަލު ޖެހޭނެ.\nއޮކްޓޯބަރ 23, 2019 17:43\nސާބަހޭ އީވާ.ތިހެން ހައްގުބަސް ބުނެވެންވާނެ.ތީ ފިސާރި އަންހެނުންނަކީ.ޔާމީންގެ ވެރިކަން ގޯސްކޮށްދިޔައިމަ މިވެރިކަމަށް އާއެކޭ ބުނީ.ދެން ވެރިކަމަށް އައިސްސަ ކުރިޔަށްވުރެންވެސް ގޯސްވީމަކާ ކަމަކުނުދާނެ.މިހާރު މިސަރުކާރުން ވަރަށް ބޮޑެތި ޖަރީމާތައް އެބަހިންގާ.މިކަންތައް ބެލެންވާނެ.ދެރަވޭ މިސަރުކާރަށް ވޯޓް ދެވުނީމަ.އެކަމަކު ދެން މަވާ ސަލާމް.\nއޮކްޓޯބަރ 24, 2019 06:26\nކޮންތާކުން. މީދެން މިހާރުމިދެކެވޭ އެމް ޑީ އެން ގެ ރިޕޯޓް ގެ ވާހަކަ ޑައިވާރޓް ކޮއްލަން ދައްކާ ހޮޅި ވާހަކަތަކެއް. އިޚްލާސްތެރިކަމެއް ހުރނަމަ އަންނިގެ ވެރިކަމުގައި ކައިފަހުރި ފައިސާގެ ވާހަކަ ދެއްކީސް. ފިސާރި ކަނބަލެއްނަމަ މިކަން ކޮއްލަން ކެރޭނެބާ....\nއޮކްޓޯބަރ 23, 2019 18:20\nސާބަހޭ އީވާ. އަދި ތެދަށް އެއްޗެއް ތިބުނެވުނީ. ވ އުފާވެއްޖެ\nއޮކްޓޯބަރ 23, 2019 18:32\nހެހެހެ..މިހާރު ކުރީގެ ރައީސް މައުމޫނުވެސް އޯކޭ ހަމަ. އަދި ސޭހު އިމްރާން އާއި ކުރީގަ ބާގީއަށް ކަލޭމެން ގޮވި އެންމެންވެސް މިހާރު އޯކޭ. އީވާއަކީވެސް ބާގީންގެ އާއިލާ އަކަށް ނިސްބަތްވާ މީހެއް. ދިވެހި ތާރީޚުން އެއޮތީ ވަރަށް އަލިގަދަކޮށް ފެންނަން.\nއޮކްޓޯބަރ 23, 2019 19:13\nވިސްނުމަށް ކަށަވަރުވަނީ ނުޖެހޭކަމަށް.\nއޮކްޓޯބަރ 23, 2019 19:46\nސަމީރުއަށް ގުޅާފައި ރައިސްގެ ސަމާލު ކަމަށް ގެންނާށޭ ބުނި މީހާދޯ މިއީ އިހަށް ދުވަހު. ފޮރުވަން އުޅުނީ އެއްމެންވެގެން ސުޓޭޓު މިނިސްޓަރަކު ގެ މައްސަލަ އޭސީސީން ބަލަން އުޅުނީމަ. މީނަވެސް ފުރަތަމަ ޖަލުގަ އޮންނަން ޖެހެނީ\nއޮކްޓޯބަރ 23, 2019 20:37\nމިޙާރު ތިޔަ ދުއްވަނީ ދެބޯގެރި... ތިލާދީނީ ބައިގަނޑު ތިޔަ އޅެނީ ކީއްވެގެންކަން އެންމެނަށް އިނގޭ..\nއޮކްޓޯބަރ 23, 2019 20:45\nމީނަމީ ބާޤީ އާދި ލާދީނީ އާއިލާއަކަށް ނިސްބަތްވާ މީހެއް. މިހާރު ތިއުޅެނީ ރައްޔިތުން އިސްލާމްދީނަށް ހަޖޫޖެހި މީހުންނާއި ދެކޮޅަށް ނިކުންނަން ފެށީމާ މިސްރާބު އެހެން ދިމާއަކަށް ބަދަލުކުރަން. ނުވާނެ ތިކަމެއް..\nއޮކްޓޯބަރ 23, 2019 21:50\nމިވެސް ވަރައް ނުލަފާ އަންހެނެއް\nއޮކްޓޯބަރ 24, 2019 08:58\nކޮއްޔޭ މާބޮޑަށް އަނގަ ނުތަޅާހުރެ އެއްކަމެއްވެސް ނުވާނެ. މީހުންގެ ލޮލުގައި އަންދުން އަޅުވާ ޔަހޫދީ ނުވެ ހުރެބަލަ. .\nއޮކްޓޯބަރ 24, 2019 10:20\nކީރިތި ރަސޫލާ ޞައްލަﷲ ޢަލައިހި ވަސައްލަމަ އަށް މަޖިލީހު ތެރޭގައި ވެސް ކަމަނާ ވަނީ ފުރައްސާރަ ކުރައްވާފަ ކަމަނާ މަޖިލީހުންއިސްތިޣުފާ ދެއްވުން އެދެން މީމުސްލިމު ޤައުމެއް....\nމި ޤައުމުގަި މުރުތައްދު ވެފަިވާ މީހުންނަކަށް ޖާގައެއްނެތް!\nމިޤައުމުގެ ކަންކަން އިސްލާޙު ޖުރާނީ މި ޤައުމުގެ މުސްލިމު ރައްޔިތުން.... ވ ސަލާމް.


އިބޫ ގަދަވިޔަސް، އަންނި ގަދަވިޔަސް، އަހުރެމެންނަށް އޮތީ ގެއްލުން! – Shafeeu Abdullah\nއިބޫ ގަދަވިޔަސް، އަންނި ގަދަވިޔަސް، އަހުރެމެންނަށް އޮތީ ގެއްލުން!\nNovember 9, 2020 ޝަފީޢު ޢަބްދުﷲ\nދީން ޙިމާޔަތްކުރުމުގެ ނަމުގައި ސިޔާސީ މައިދާނުގައި ޕާޓީ ހައްދަވައިގެން ތިއްބެވި ބޭފުޅުން އެ ބޭފުޅުންގެ ސަޕޯޓަރުންނަށް ވިދާޅުވަމުން ގެންދަވަނީ އެމްޑީޕީ އެއޮތް ދަނީ ބައިބައިވަމުންނެވެ. އަދި އެމްޑީޕީ ބައިބައިވެ އިބޫއަށް އެމްޑީޕީ ލިބޭނޭކަމުގައެވެ. އޭރުން އަންނިގެ ލާދީނީ ކަމާއި އޭނަައަށް އެމްޑީޕީ އެތެރެއިން ތާއީދު ކުރާ މީހުންގެ އުދަނގުލުން ރާއްޖެ ސަލާމަތް ކުރެވޭނެ ކަމުގައެވެ. އަދި އެ ހިސާބުން އަންނިގެ ސިޔާސީ ކެރިއަރު ނިމެނޭ ކަމުގައެވެ.\nއެބައިމީހުން އިބޫ އަށް އިތުބާރު ދަމަހައްޓަމުން ޓްވީޓުތަކުގައި ޘަނާ އޮއްސަމުން ދަނީ މި ސަބަބާ ހެދިކަމަށްވެސް ވެދާނެއެވެ. އެބައިމީހުން ދެކޭގޮތުގައި ރާއްޖޭގެ ސިޔާސީ މައިދާނުގައި ހިނގަމުން މިދާ ދީނާއި ޤައުމަށް ނުރައްކާ ހުރި އެއްވެސް ކަމަކީ އެއީ އިބޫ އާ ގުޅުމެއް ހުރި ކަމެއް ނޫނެވެ. އެއީ މުޅިން ވެސް އެހެން ބަޔަކު ކުރަމުން އަންނަ ކަންކަމެވެ. އަންނި އާއި އޭނަގެ އަޢުވާނުން ކުރަމުން އަންނަ ކަންކަމެވެ.\nޤައުމުގެ އިސްތިޤްލާލާއި މިނިވަންކަން ނެތޭ ހިސާބަށް އިންޑިއާ އާ އެކު ސިއްރު އެއްބަސްވުންތަކުގައި ސޮއެ ކުރަމުން ދަނީ އިބޫ އެއް ނޫނެވެ. އެއީ މިނިސްޓަރު ޝާހިދު ކުރައްވަމުން ގެންދަވާ ކަމެކެވެ. މިނިސްޓަރު ޝާހިދަކީ އެބައިމީހުން ދެކޭގޮތުގައި އަދި މުޅިން ވަކި ސަރުކާރެކެވެ. މާރިޔާ އަކީ ވަކި ސަރުކާރެކެވެ. އިބޫ އާ މިއިން އެއްވެސް ކަމެއް ގުޅުވޭ ގޮތެއް ނެތެވެ. އިބޫ އަކީ މިކަންކަމުން ބަރީއަވެގެން ހުންނެވި ވަރަށް މަޢުޞޫމު ބޭފުޅެކެވެ.\nއެހެންކަމުން، އެބައިމީހުން މަސައްކަތް ކުރަމުން އެ ދަނީ އިބޫ އަށް ފުރިހަމަ ބާރުވެރިކަން ހޯދައި ދިނުމަށެވެ. އިބޫ އަށް ފުރިހަމަ ބާރުވެރިކަން ލިބެން އަންނަނީ އެމްޑީޕީ ލިބިގެންނެވެ. ވުމާއެކު އެބައިމީހުންގެ ހުރިހާވެސް ލަޔާޤަތަކާއި ޠާޤަތެއް މިހާރު ފަނާކޮށް ހުސްކުރަމުން އެ ދަނީ އިބޫ އަށް އެމްޑީޕީ ހޯދައިދިނުމަށެވެ. އެބައިމީހުން ދެކޭގޮތުގައި އެބައިމީހުންނަކީ އިބޫ ފެކްޝަނު މީހުންނެވެ. ދެން އޮތީ އަންނި ފެކްޝަނެވެ. އެއީ ޝައިޠާނީ ފެކްޝަނެވެ. އެއީ ލާދީނީ ފެކްޝަނެވެ. ނުބައި ހަދާ ބަޔަކީ އެއީއެވެ.\nއެހެންކަމުން، އެބައިމީހުންގެ ވިސްނުން އެހެން ކަމަކަށް ނެތެވެ. އެބައިމީހުންގެ ވިސްނުން ހުރީ، އިބޫގެ ވަފާތެރިން ކަމުގައި ދެމި ތިބެ މި ދައުރު ނިމެންދެން އިބޫގެ ވާގިވެރިންގެ ގޮތުގައި ތިބުމެވެ. އަދި، އިބޫގެ ދިފާޢުގައި މަސައްކަތް ކުރުމެވެ. އެމްޑީޕީ އިބޫ އަށް ހޯދައި ދިނުމެވެ.\nނަމަވެސް ސުވާލަކީ، މި ފަސް އަހަރުވެސް އެބައިމީހުން އިބޫ އަށް އެމްޑީޕީ ހޯދައިދިނުމުގެ ހަނގުރާމާގައި އިބޫ ކޮޅުގެ ހަނގުރާމަވެރިންނަށް ވެތިބެ، ދީނާއި ޤައުމަށް ވަމުންދާ ކަންކަމަށް ލޯމަރާލައިގެން ތިބީމައި ދީނާއި ޤައުމަށް ވާ ފައިދާއެއް އެބަ އޮތްތޯއެވެ؟ އާޚިރުގައި އެމްޑީޕީ އިބޫ އަށް ލިބުނު ކަމުގައި ވިޔަސް، އަހުރެމެންނަށް ލިބޭނެ ފައިދާއެއް އެބަ އޮތްތޯއެވެ؟ އިބޫ އަކީ ތިބުނާ ފަދަ ދީނާއި ޤައުމަށް ފައިދާ ހުރި މީހެއްތޯއެވެ؟\nނިކަން އެމްޑީއެން މައްސަލައަށް ބަލައިލަމާތޯއެވެ. ސެކިއުލާ ފިކުރުގެ އެމްޑީއެންގެ މުއައްސިސުންނާއި އޭގެ އެންމެ މަތީ މަޤާމު އަދާކުރި މީހުން މިހާރު ކޮބައިތޯއެވެ؟\nއެމީހުން އެތިބީ ދައުލަތުގެ ބޮޑެތި މަޤާމުތަކުގައެވެ. އެއިގެ މުއައްސިސެއް ސްޕްރީމް ކޯޓުގެ ފަނޑިޔާރަކަށް އެބަ އިނެވެ. އޭގެ ކޯޗެއާރއަކަށް އުޅުނު މީހާ، ޕޮލިސް ކަމިޝަނަރަކަށް އެބަ އުޅެއެވެ. އޭގެ ރައީސަކަށް އުޅުނު މީހާ، ޕްރޮސެކިއުޓާ ޖެނެރަލަށް އެބަ އުޅެއެވެ. އޭގެ ޗެއާރޕާސަނަކަށް އުޅުނު މީހާ ރައީސް އޮފީހުގައި ރައީސަށް ޓެރަރިޒަމް ކަންކަމުގައި މަޝްވަރާ އަރުވާ މުޝީރަކަށް އެބަ އުޅެއެވެ. މިއީ އެމްޑީއެން ފިކުރުގައި ތިބި، އެމްޑީއެން ހިންގުމުގެ އެންމެ އިސް މަޤާމުތައް މިހާތަނަށް އެކިއެކި ފަހަރު އަދާ ކުރި މީހުންނާއި އޭގެ ބައެއް މުއައްސިސުންނެވެ.\nމި މީސްމީހުން ދައުލަތުގެ މިހައި ބޮޑެތި މަޤާމުތަކުގައި ތިބީ ރައީސް އިބޫގެ އެއްވެސް ބައިވެރިވުމެއް ނެތި ނަމަ ރައީސް އިބޫ އާ މެދު ކޮންމެވެސް ވަރަކަށް ހިތްނިޔަތް ސާފުކުރެވިދާނެއެވެ. އުޒުރު ހޯދައި ދެވިދާނެއެވެ. ނަމަވެސް ހިތި ޙަޤީޤަތަކީ މިއިން ކޮންމެ މީހަކީވެސް އިބޫ ޞޯލިޙަށް ރައީސުލްޖުމްހޫރިއްޔާ ކަމުގެ ހައިސިއްޔަތުން ލިބިވަޑައިގަންނަވާ އިޚްތިޔާރެއްގެ ތެރޭގައި އެމަނިކުފާނު އަމިއްލަފުޅަށް ނަން ފޮނުއްވައިގެން އައްޔަަން ކުރައްވާފައި ތިބި މީހުންނެވެ.\nމިއިން ދޭހަކޮށްދެނީ ކޮން ކަމެއްތޯއެވެ؟ މިއިން ވަރަށް ޞަރީޙަ ސާފުކޮށް ދޭހަކޮށްދެނީ އިބޫ ޞޯލިޙުގެ ވަށައިގެން ތިބީ އެމްޑީއެން ފިކުރުގެ މީހުން ކަމެވެ. އަދި، އިބޫ ޞޯލިޙުގެ އިޚްތިޔާރުގައިވާ ޕޮލިސީ ލެވެލްގެ ބޮޑެތި މަޤާމުތައް ދެއްވަމުން އެގެންދަވަނީ އެބައިމީހުންނަށް ކަމެވެ. އެހެން ނުވާންވީ ސަބަބެއްވެސް ނެތެވެ. އިބޫ ޞޯލިޙުގެ ދިގު ސިޔާސީ ޙަޔާތުގައި އޭނާގެ އެންމެ ކައިރިން މަސައްކަތް ކޮށްފައިވާ މީހުންނަކީ އެއީއެވެ. އޭގައި ގިނައީ އޭނާގެ އެކުވެރިންނާއި ޢާއިލީ މީހުންވެސް މެއެވެ. އެހެންކަމުން، އަޅުގަނޑުމެންނަށް އެއީ ކޮން ބައެއް ކަން އޮޅިގެން އުޅުނަސް އިބޫ ޞޯލިޙަކަށް އެބައިމީހުން އޮޅިވަޑައިގެންފައެއް ނޯންނާނެއެވެ. އަދި އެބައިމީހުންގެ ފިކުރެއްވެސް އޮޅިވަޑައިގެންފައެއް ނޯންނާނެއެވެ. އެއީ ހުކުރު ޚުޠުބާއަށް “ހޮޓްބާރ” އޭ ކިޔައި ދީނީ ޝިޢާރުތަކަށް ފުރައްސާރަ ކުރި މީހުން ކަން އެމަނިކުފާނަށް މާ ރަނގަޅަށް އެނގިލައްވާނެއެވެ. އެއީ މަލާއިކަތްބޭކަލުންގެ ޤަދަރު ކުޑަކޮށް، ” ދެ ކޮނޑުގައި ދެ ގޮލާ ތިބޭނެ” އޭ ބުނެ މަލާކައިތުންނަށް ތައުހީނުކުރި ބައެއް ކަން އެނގިލައްވާނެއެވެ. އެއީ އިސްލާމީ ޝަރީޢަތުގެ ޙުދޫދުތަކާ ދެކޮޅަށް ބަސްބުނާ ބައެއްކަން ވެސް އެމަނިކުފާނަށް ނިކަން ރަނގަޅަށް އެނގިލައްވާނެއެވެ.\nކޮންމެއަކަސް ބުނަން މި އުޅޭ އެއްޗަކީ، އިބޫ ޞޯލިޙު ހުއްޓަސް، އަންނި ހުއްޓަސް އަހުރެމެންނަށް ލިބޭނޭ ފައިދާއެއް ނެތެވެ. ލިބެމުން ދަނީ ގެއްލުމެވެ. މުޅި ދައުލަތް ސެކިއުލާ ދައުލަތަކަށް ބަދަލުވަމުން ދަނީއެވެ. ޤާނޫނީ ދާއިރާއިންވެސް އިސްލާމީ ޝަރީޢަތުގެ ވަސްވެސް ނެތިކޮށް ފިލުވާލަމުން ދަނީއެވެ. ޤައުމުގެ މިނިވަންކަމާއި އިސްތިޤްލާލު ވީ ހިސާބެއްވެސް ނޭނގޭއެވެ. އެކަން ވަނީ ޤައުމީ ސަލާމަތަށް ނުރައްކާ ވެދާނެތީ ސިއްރުކުރެވިފައެވެ.\nއެއްގޮތަކުން ބަލާއިރު، އިބޫ ޞޯލިޙު ހުންނެވުމުން ލިބޭ ގެއްލުން މާ ބޮޑުކަމުގައި ބުނެވިދާނެއެވެ. އެހެނީ، އޭނައަށް ތިޔަބައިމީހުން ހައްދައިގެން އުޅުއްވަން އެނގިލައްވައެވެ. އެކަމުގައި ތިޔަބައިމީހުން ކަނުކޮށްގެން އެބައިމީހުން ބޭނުންވާ މަންޒިލް މަޤްޞޫދަށް ވާސިލުމަށް އެނގިލައްވައެވެ. އަންނި އަށް ތިޔަބައިމީހުން ހައްދައިގެން އުޅެން ނޭނގުނީއެވެ. މާބޮޑަށް ޞަރީޙަ މީހަކަށް ވީމައެވެ. ފާޅުގައި ޢަލްމާނިއްޔަތު ފަތުރަމުން ދާ މީހަކަށް ވާތީއެވެ. ނަމަވެސް، މިހާރު އެ ހުރިހާ ކަމެއް ފެންފޮދެއް ދިރުވާލާހާ ފަސޭހައިން ކޮށް ނިންމަމުން އެ ދަނީއެވެ.\nމިކަންކަމާ މެދު ހޭއަރައި ޤައުމާއި ދީނުގެ ޙައްޤުގައި އަވަސް ފިޔަވަޅުތަކެއް ނާޅައިފިނަމަ، ޤައުމާއި ދީން ޚަރާބުވެ، ތިޔަބައިމީހުންނަކީވެސް ޚާއިނުންކަމުގައި މުއައްރިޚުން ލިޔާނެ ދުވަސް އައުން ކައިރި ވެގެންވެއެވެ.\nރައީސް ނަޝީދުއިބްރާހީމް މުޙައްމަދު ޞޯލިޙުއެމްޑީއެންއެމްޑީޕީޢަދާލަތު ޕާޓީޢަލްމާނިއްޔަތުސެކިއުލަރިޒަމް


ހަރުކަށި ފިކުރުގެ ތަޢާރަފް:\nއެންމެ ނުރައްކާތެރި ހަރުކަށިފިކުރު:\nހަރުކަށި ފިކުރު ދެބައކަށް ބެހެވިގެންދެއެވެ. ފުރަތަމަ ބައަކީ އެންމެ ނުރައްކައުތެރި ވައްތަރެވެ. އެއީ ﷲ ތައާލާ ބާވައިލެއްވެވި ކީރިތި ޤުރައާނާއި ރަސޫލް ﷺ ގެ ސުންނަތް ޤަބޫލު ނުކުރުމެވެ. ޤަބޫލުކުރާކަމަށް ބުނެ އަމަލުނުކުރުމެވެ. ﷲ ތަޢާލާ ޙަރާމްކުރެއްވެވި ކަންކަން ކުރުމެވެ. ކީރިތި ޤުރްއާނުގައި ބަޔާންވެގެންވާ ޙުކުމްފުޅުތައް ދޫކޮށްލައި ތިމާމެންނަށް މާމޮޅަށް އެނގޭކަމަށްބުނެ އަމިއްލައަށް ޤާނޫނުތައް ހެދުމެވެ. ޤަވާއިދުތައް ހެދުމެވެ.\n--ﷲ ތަޢާލާ ޙަރާމް ކުރެއްވެވި ކަންކަން ކުރުން\n--ޢައުރަ ނިވާނުކޮށް ތިބޭ މީހުންގެ އައުރަ ފުލުހުން ނިވާކުރުވުމުން އެކަމަށް ދެކޮޅުހެދުން\n--މަސްތުވާތަކެތި ހުއްޓުވަން ފުލުހުން މަސައްކަތްކުރުމުން އެކަމަށް ދެކޮޅުހެދުން\n--ބަންގިގޮވުމުން ޖަމާއަތުގެ ނަމާދަށް ފިރިހެނުން ދާންނުޖެހޭނެކަމަށް ބުނެ އެކަމަށް ވަކާލާތުކުރުން\n--ކީރިތި ޤުރްއާން ކޔަވަން ދެކޮޅުހެދުން\n--ﷲ ތަޢާލާއަށާއި ރަސޫލް ﷺ އަށް ފުރައްސާރައާއި މަލާމާތްކުރުމުން މަނާނުކުރުމާ ހިތްވަރުދިނުން\nފަދަ ކަންކަން ހިމެނެއެވެ. މިބާވަތުގެ ޢަމަލުތައް ކުރާ މީހުންނަކީ އެންމެ ނުރައްކާތެރި ހަރުކަށި ފިކުރުގައި ހައްދުފަހަނައަޅާފައިވާ މީހުންނެވެ. ސަބަބަކީ އެފަދަ މީހުންނަކީ ފައުޅުގައި ﷲ ތަޢާލާގެ ޙުކުމްފުޅުތަކަށް ގޮންޖަހާ މީހުން ކަމުގައިވާތީއެވެ. އެކަމަށްވުރެ ނުރައްކާތެރިކަން ބޮޑު، ގެއްލުންހުރި ހަރުކަށި ފިކުރެއް ނުއޮންނާނެތީއެވެ.\n2 ދުނިޔެއާ ޢާޚިރަތުގަ ފައިދާކުރާނެ ހަރުކަށިފިކުރު: ދުނިޔެއާއި ޢާޚިރަތުގައި ފައިދާކުރާނެ ހަރުކަށިފިކުރުގެ މީހުންނަކީ ކީރިތި ޤުރްއާނާއި ރަސޫލް ގެ ސުންނަތަށް އެންމެ ފުރިހަމަ ގޮތުގައި ކިޔަމަންތެރިވެ ޢަމަލުކުރާ މީހުންނެވެ.\nއެފަދަ މީހުންގެ ސިފަތަކުގެ ތެރޭގައި: --ﷲ ތައާލާގެ ދީން މަތިވެރިކުރަން މަސައްކަތްކުރުން\n--ﷲ ތަޢާލާގެ ދީނުގައި އޮތްމަގުން ނޫނީ އެއްވެސް ކަމެއް ނުކުރުން\n--ﷲ ތަޢާލާ ބާވައިލެއްވެވި ޙުކުމްފުޅުތަކާއި ޚިލާފަށް އިންސާނުން އަމިއްލައަށް އުފައްދާ ޤާނޫނުތަކަށް ތާއީދުނުކުރުން\n--ކޮންމެ ޙާލަތެއްގައި ފަރުޟު އަޅުކަންތައް ފުރިހަމައަށް އަދާކުރަމުން ގެންދިއުން ހިމެނެއެވެ.\nވީމާ މިކަންކަމަށްބަލާއިރު އެންމެ ނުރައްކާތެރި ހަރުކަށިފިކުރުގެ މީހުން މަޖިލީހުގައާއި ސަރުކާރުގެ އިސްމަޤާމުތަކުގައި ވަރަށް ގިނަކަން އެއީ ވަރަށް ފައުޅުކަން ބޮޑު ގޮތެއްގައި އެނގެން އޮތް ކަމެކެވެ. މިފަދަ އެންމެން އެމީހުންގެ މަޤާމުތަކާއި މަސްއޫލިއްޔަތުތަކުން ދުރުކޮށް މުއައްސަސާތައް އިޞްލާޙް ކުރުމަކީ ﷲ ތަޢާލާގެ މަގުގައި ކުރެވޭނެ އެންމެ ހެޔޮ އަމަލުކަމުގައި ނޫނީ ނުވާނެއެވެ. ސަބަބަކީ ކީރިތި ޤުރްއާނުގައި ބަޔާންވެގެންވާ ޙުކުމްފުޅުތައް ތަންފީޒުކުރެވޭނެ ގޮތަށް ޤާނޫނުތައް ހެދޭނީ އަދި ޢަމަލުކުރެވޭނީ އެކަންކޮށްގެން ކަމުގައިވާތީއެވެ.


Naifaruge Ihuthijaaju: Mithibee Shiyam Ge Dhifau Gai | Hathaavees\nނައިފަރުގެ އިހުތިޖާޖު: މިތިބީ ޝިޔާމްގެ ދިފާއުގައި\nޝިޔާމަށް ކުރި އަނިޔާއާ ދެކޮޅަށް ނައިފަރު ރައްޔިތުން ނިކުމެ އިހުތިޖާޖު ކުރަނީ ---\nގާނޫނުއަސާސީ އިސްލާހު ކުރުމުގެ ގޮތުން ބޭއްވި ރައްޔިތުން މަޖިލީހުގެ ޖަލްސާގައި ނައިފަރު ދާއިރާގެ މެންބަރު އަހުމަދު ޝިޔާމްގެ ނަން އިއްވާ މަޖިލިސް ތަޅުމުން ބޭރު ކުރަން އެންގުމުން ހިނގާދިޔަ ހަމަނުޖެހުމުގައި ޝިޔާމަށް ލިބުނު އަނިޔާތަކާއި ދެކޮޅަށް ނައިފަރުގެ ރައްޔިތުން ތެދުވެއްޖެއެވެ.\nމިއަދު ހަވީރު ޝިޔާމަށާއި އަދި އިދިކޮޅު ޕްރޮގްރެސިވް ކޯލިޝަނަށް ތާއީދު ކުރާ ނައިފަރު ރައްޔިތުން ވަނީ އެރަށު ޕީޕީއެމް ޖަގަހަ ކައިރީގައި އިހުތިޖާޖު ކޮށްފައެވެ. މި އިހުތިޖާޖު ކުރިޔަށް ގެންގޮސްފައިވަނީ ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އަންގާފައިވާ އުސޫލުތަކާއި އެއްގޮތަށް އިޖުތިމާއީ ގައިދުރު ކަމަށް އިސްކަން ދީގެންނެވެ. މީގެއިތުރުން ގިނަ މީހުން ތިބީ ވެސް މާސްކު އަޅައިގެންނެވެ.\nއިހުތިޖާޖުގެ ބައިވެރިން ވަނީ ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދުގެ އިސްތިއުފާއަށް ގޮވާލައިފައެވެ. އަދި ނައިފަރު ރައްޔިތުންގެ މެންބަރެއްގެ ގޮތުގައި ހުންނެވި ޝިޔާމް ކުރައްވާ މަސައްކަތަށް ސާބަސް ދަންނަވާފައިވާއިރު ސަޕޯޓަރުން ވަނީ އެމީހުން ތިބީ ޝިޔާމާއިއެކުގައި ކަމަށް ބުނެފައެވެ.\n"މެންބަރު ޝިޔާމަށް ރަހުމެއް ނެތި އަނިޔާކުރި ހާއިނުންނާއި ގައްދާރުންނާއި ދާދި އަވަހަށް ގާނޫނު އަރާ ހަމަކުރާނެ،" ސަޕޯޓަރަކު ހިފަހައްޓާފައިވާ ބޯޑެއްގައިވެއެވެ.\nރައްޔިތުން މަޖިލީހުން މިދިޔަ ހޯމަ ދުވަހުގެ ރޭ ދަންވަރު 1:30ގައި ބޭއްވި ޖަލްސާގައި ޝިޔާމްގެ ނަން އިއްވައި، މަޖިލިހުގެ ޖަލްސާއިން ނުކުތުމަށް ރިޔާސަތުން އެންގެވީ ނިޒާމީ މައްސަލައެއް އޭނާ ފާހަގަ ކުރެއްވުމުންނެވެ. ނިޒާމީ މައްސަލާގައި ޝިޔާމް ވާހަކަފުޅު ދެއްކެވުމަށް ފުރުސަތު ނުދެއްވައި ރިޔާސަތުގައި އިންނެވި ރައީސް މުހައްމަދު ނަޝީދު އަމުރު ކުރެއްވީ މަޖިލީހުން ނުކުންނެވުމަށެވެ. އަދި ތިން ފަހަރެއްގެ މަތިން ޝިޔާމްގެ ނަން ވިދާޅުވެ، މަޖިލީހުގެ ގަވާއިދަށް ހުރުމަތްތެރިކޮށް ހިތުމަށް އެންގެވުމަށްފަހު، އޭނާ މަޖިލީހުގެ ތަޅުމުން ނެރުމަށް ސާޖަންޓް އެޓް އާމްސްއަށް ރިޔާސަތުން އެންގެވިއެވެ.\nހަމަނުޖެހުމުގައި ޝިޔާމް ތަޅުމުން ބޭރު ކުރީ އެމްޑީޕީގެ ޕާލަމެންޓްރީ ގްރޫޕުގެ މެމްބަރުންނެވެ. މެމްބަރުން ތަޅުމުން ނެރުމުގެ ކަންކަން މީގެ ކުރިން ކުރައްވާފައި ވަނީ ސަރޖެންޓް އެޓް އާރމްސް މުހައްމަދު ހަލީމެވެ. ޝިޔާމްގެ ނަން އެންމެ ފުރަތަމަ އިއްވެވުމާ އެކު ސަރޖެންޓް އެޓް އާރމްސް ވަނީ އޭނާ ތަޅުން ދޫކުރެއްވުމަށް ނަސޭހަތްތެރިވެފައެވެ.\nނަމަވެސް އެކަމާ ޝިޔާމް ދެކޮޅު ހެއްދެވުމުން، ބައެއް މެމްބަރުން ވަނީ އޭނާގެ ގަޔަަށް އަތްލައި، ހަމަނުޖެހުން ހިންގާފައެވެ. އަދި އެ ހަމަނުޖެހުމުގައި މެންބަރު އީސަގެ އިތުރުން ތުޅާދޫ ދާއިރާގެ މެންބަރު ހިސާން ހުސައިން އަށްވެސް އަނިޔާތަކެއްވިއެވެ.\nމަޖިލީހުގެ އެރޭގެ ޖަލްސާގައި ހިނގާދިޔަ ހަމަނުޖެހުންތަކާއި ގުޅިގެން ޝިޔާމުގެ އުނަގަނޑާއި މޭކަށިގަނޑުގައި ރެނދުލާފައި ހުރި ކަމަށް ޑޮކްޓަރުން އަންގާފައިވާ ކަމަށް ޕީޕީއެމްއިން ވަނީ ބުނެފައެވެ.\nއެ ހަމަނުޖެހުންތަކާއި ގުޅިގެން ފުލުހުން އަންނަނީ މައްސަލަވެސް ބަލަމުންނެވެ.\nPrevious ރުގުޔާ ކުރުމުގެ ނަމުގައި މީހުންނަށް ގެއްލުންދިން މީހެއްގެ މައްސަލަ ބަލަނީ\nNext މިނިސްޓަރު އައިޝާ ވިދާޅުވަނީ ގިނަ ދުވަހު މަސައްކަތް ނިމެނީ ފަތިހު ކަމަށް!


Tweeter gulhigen Mayor Shifa hoonufenah\nޓްވީޓާ ގުޅިގެން މޭޔަރު ޝިފާ ހޫނު ފެނަށް\nމާލެ ސިޓީ މޭޔަރު ޝިފާ މުހައްމަދު --\nމާލެ ބަނދަރު ކަނޑިންމަމަތީ ނިދާފަައި ތިބި ޒުވާނުންތަކެއްގެ ފޮޓޯ އާންމުކޮށް މީހަކު ކުރި ޓްވީޓަކާއި ގުޅިގެން އެއީ "ފޭކު" ފޮޓޯތަކެއް ކަމަށް ވިދާޅުވެ މާލެ ސިޓީގެ މޭޔަރު ޝިފާ މުހައްމަދު ކުރެއްވި ޓްވީޓެއްގެ މައްސަލަ ހޫނުވެ ވަރަށް ގިނަ ބައެއްގެ ފާޑުކިޔުން އަމާޒުވެއްޖެ އެވެ.\nކަނޑިންމަމަތީ ބޯކަރުދާސްތަކެއް އަޅައިގެން ނިދާފައިވާ މީހުންތަކެއްގެ ފޮޓޯތަކެއް އާންމުކޮށް މީހަކު ކުރި ޓްވީޓެއްގައި ދިވެހިރާއްޖޭގެ ތާރީހުގައި ދުވަހަކުވެސް ރައްޔިތުން މިހާ ވަރަށް ނިކަމެތިވެ ބިކަވެ ހާލުގައި ޖެހިފައިނުވާ ކަމަށާ ހޯދައިދޭން ވައުދުވި ތާހިރު ފުދުންތެރި ދިރިއުޅުމަކީ އެއީތޯ ވަނީ ސުވާލުކޮށްފައެވެ.\nރައީސް ސޯލިހް އާއި ރަައީސް ނަޝީދު އަދި މޭޭޔަރު ޝިފާއަށް ޓެގްކޮށް އޭނާ ކުރި ޓްވީޓަށް ޝިފާ ވަނީ ރައްދު ދީފައެވެ. ޝިފާގެ ޓްވީޓްގައި ވިދާޅުވީ "އެހާ ގިނަ ސާމާނު ހިފައިގެން ގޮސް ނިދާފައި ތިބީމަ ކުޑަކޮށް އޯވާވާ" ކަމަށެވެ. ޝިފާ އެ އިޝާރާތް ކުރަނީ އެމީހުން ނިދާފައި ތިބި ތަނުގައި ހުރި ބައެއް ކަރުދާސްފޮށިގަނޑުތަކާއި ޑަބިޔާތަކަކަށެވެ.\n"ޖެނިއުން [އަސްލު] ފޮޓޯއެއް ލަމާ،" ޖެންޑާ މިނިސްޓްރީ އާއި ޕޮލިސް ޓެގްކޮށް ޝިފާ ކުރެއްވި ޓްވީޓްގައި ވިދާޅުވިއެވެ.\nޝިފާގެ ޓްވީޓާއި ގުޅިގެން ވަރަށް ގިނަ ބަޔަކު ވަނީ ޝިފާއަށް ފާޑުކިޔާފައެވެ. ޝިފާއަށް ރައްޔިތުންގެ ހާލަތު އެނގޭތޯ ބައެއް މީހުން ސުވާލުކުރިއެވެ. މާލޭގެ މޭޔަރުގެ މަގާމުގައި ހުރި ބޭފުޅަކަށް މާލޭގައި ޒުވާނުން އުޅެމުންދާ ހާލު ނޭންގުމަކީ ދެރަ ކަމެއް ކަމަށް ބުނެ އެ މީހުން ވަނީ ޝިފާގެ އިސްތިއުފާއަށް ގޮވާލާފައެވެ.\nރައްޔިތުންގެ މަޖިލީހުގެ ވިލިމާލެ ދާއިރާގެ މެންބަރު އަހުމަދު އުޝާމްވެސް ވަނީ ޝިފާގެ ޓްވީޓާ ގުޅިގެން އޭނާގެ އިސްތިއުފާއަށް ގޮވާލާފައެވެ. އަދި ޝިފާގެ ޓްވީޓަކީ ލަދުވެތި ޓްވީޓެއް ކަމަަށް ވިދާޅުވިއެވެ.\nއަދި މާލެ ސިޓީ ކައުންސިލްގައި ހިމެނޭ މެންބަރުން ޝިފާގެ އިތުބާރު ނެތް ކަމުގެ ވޯޓް ނަގާ މަގާމުން ދުރުކުރަން ޖެހޭ ކަމަށްވެސް އުޝާމް ވިދާޅުވިއެވެ.\nމާލޭ ސިޓީ މާލޭ ސިޓީ ކައުންސިލް ޝިފާ މުހައްމަދު + އަހުމަދު އުޝާމް\nއުޝާމްގެ ކަންބޮޑުވުންތައް އޮއްސާލައިފި


Rannamaari Hunt 2019 ninmaalaifi\nރަންނަމާރި ހަންޓް 2019 ނިންމާލައިފި\n0 June 27th, 2019 - 9:27 PM\nސިފައިން އަދާކުރަންޖެހޭ އޮޕަރޭޝަނަލް ޓާސްކުތަކަށް ތަމްރީނުކޮށް، ސިފައިންގެ ޤާބިލުކަން އިތުރުކުރުމަށް ކޮންމެ އަހަރަކު ބާއްވަމުން އަންނަ އެކްސަސައިޒް "ރަންނަމާރި ހަންޓް" ގެ މިއަހަރުގެ ސިލްސިލާ ކާމިޔާބުކަމާ އެކު މިއަދު ނިންމާލާފައިވާކަމަށް މޯލްޑްވްސް ނެޝަންލް ޑިފެންސް ފޯސް އިން ހާމަކޮށްފިއެވެ.\nއެމްއެންޑީއެފް މާލޭ އޭރިއާގެ އިތުރުން، އެމްއެންޑީއެފް ނޮދަން އޭރިއާގެ ބައެއް ރަށްތަކުގައި ކުރިއަށްގެންދިޔަ މި އެކްސަސައިޒް ފެށީ މިމަހުގެ 23 ވަނަ ދުވަހުގެ ހެނދުނު 08:30 ގައެވެ. މިއަދުގެ ނިޔަލަށް ކުރިއަށްގެންދިޔަ މި އެކްސަސައިޒްގެ ތަމްރީނުތައް ބާއްވާފައިވަނީ، އެމްއެންޑީއެފް މާލޭ އޭރިއާގެ އިތުރުން އެމްއެންޑީއެފް ނޮދަން އޭރިއާގެ ބައެއް ރަށްތަކާއި، އެ ސަރަޙައްދުތައް ހިމެނޭ ކަނޑުގެ ސަރަޙައްދުތަކުގައެވެ. މި ދެ އޭރިއާގައި ގުޅިގެން ކުރިއަށްގެންދިޔަ އެކްސަސައިޒްގައި، އެމްއެންޑީއެފް މާލޭ އޭރިއާގައި ކުރިއަށްދިޔަ ތަމްރީނުތައް، މާލެ، ހުޅުލޭ، ހުޅުމާލެ އަދި ކ.ތިލަފުށި ސަރަޙައްދުގައި ބޭއްވިއިރު، އެމްއެންޑީއެފް ނޮދަން އޭރިއާއިން ރ. އަތޮޅުގެ ބައެއް ސަރަޙައްދުތަކުގައި ކުރިއަށްގެންގޮސްފައިވެއެވެ.\nއެކްސަސައިޒް "ރަންނަމާރި ހަންޓް" ގެ "ފައިނަލް އެކްސަސައިޒް" ބާއްވާފައިވަނީ، ރ.ކިނޮޅަހުގައެވެ. އޭގެ އިތުރުން، މި އެކްސަސައިޒްގެ ބައެއް ތަމްރީނުތައް، މާލެ ސަރަޙައްދުގަ އާއި، ރ.އިނގުރައިދޫ އާއި، ރ. މީދޫގައި ކުރިއަށްގެންގޮސްފައިވެއެވެ.\nއެމްއެންޑީއެފް މާލޭ އޭރިއާ އާއި އެމްއެންޑީއެފް ނޮދަން އޭރިއާގެ ކޮމްޕޯނަންޓްތައް ގުޅިގެން ކުރިއަށްގެންދިޔަ އެކްސަސައިޒް "ރަންނަމާރި ހަންޓް 2019" ގެ ތަމްރީނުތައް ބައްލަވާލެއްވުމަށް ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލް ވަނީ އިއްޔެ ރ. އަތޮޅަށް ޒިޔާރަތްކުރައްވާފައެވެ. އަދި، ރޭ މެންދަމު ރ.ކިނޮޅަހުގައި ފެށި "ފައިނަލް އެކްސަސައިޒް" ކުރިއަށްދިޔަ އިރު، ޗީފް އޮފް ޑިފެންސް ފޯސް ވަނީ ފީލްޑަށް ނިކުމެވަޑައިގެން، އެކްސަސައިޒްގެ ތަމްރީނުތައް ކުރިއަށްދިޔަ ގޮތް ބައްލަވާލައްވައި، އިރުޝާދު ދެއްވާފައެވެ.\nއެކްސަސައިޒް "ރަންނަމާރި ހަންޓް" ކުރިއަށްދިޔައިރު، ރ.އިނގުރައިދޫ އާއި، ރ. މީދޫ އަދި ރ.ކިނޮޅަހުގެ ރަށު ކައުންސިލްތަކާއި، އެ ރަށްރަށުގެ ރައްޔިތުންގެ ފަރާތުން އެކްސަސައިޒްގެ އޮޕަރޭޝަންތައް ކުރިއަށްގެންދިޔުމުގައި އެމްއެންޑީއެފަށް އެހީތެރިކަމަކާއި އެއްބާރުލުމެއް ވަނީ ލިބިގެންގޮސްފައެވެ.


Sarukaaru ge dhe vana aharu, Covid ge "andhiri kamugai" | Mihaaru\nކޮވިޑް ތެރޭގައި ފާހަގަކުރި ރާއްޖޭގެ މިނިވަން ދުވަހު، ރައީސް އިބްރާހިމް މުހައްމަދު ސޯލިހު ދުއާކުރައްވަނީ: ސަރުކާރުން ބުނަނީ ކޮވިޑްގެ ހާލަތުގައި ގާބިލްކަން ހުރި މިންވަރުން އެހީތެރިވެވުނު ކަމަށް\nސަރުކާރުގެ ދެވަނަ އަހަރު، ކޮވިޑްގެ "އަނދިރިކަމުގައި"\n17 ނޮވެމްބަރ 2020 - 08:47 26 comments\nސަރުކާރަކަށް ދިމާވާނެ އެންމެ އުނދަގޫ، އެންމެ ބޮޑު ކާރިސާތަކުން ދެ ކަމެއް މިހާރުގެ ސަރުކާރުން އެ ދަނީ ތަހައްމަލްކުރަމުންނެވެ: ދުނިޔެ ހުއްޓުވި ބަލިމަޑުކަމަކާއި އެއާ ގުޅިގެން ގައުމު ވެއްޓުނު އިގުތިސާދީ ވަޅުގަނޑެވެ.\nހުދުމުހުތާރު، އަނިޔާވެރި އަދި ހިޔާނާތުން ފުރިފައި އޮތް އެކަމަކު ތަރައްގީގެ އާދަޔާ ހިލާފު މަޝްރޫއުތަކުން އެތައް ބަޔަކަށް އާ މަންޒަރުތަކެއް ވެސް ދައްކުވައިދިން ރައީސް އަބްދުﷲ ޔާމީންގެ ސަރުކާރު ބަލިކުރައްވައި، ރާއްޖޭގެ ވެރިކަމާ އިބްރާހިމް މުހައްމަދު ސޯލިހު ހަވާލުވެވަޑައިގަތީ ކުޑަ މަސްއޫލިއްޔަތުތަކެއް ކޮނޑުފުޅުގައި އަޅުއްވައިގެންނެއް ނޫނެވެ. އެމަނިކުފާނާއި އެމަނިކުފާނުގެ ޓީމުގެ ކުރިމަތީގައި އޮތީ، ޔާމީންގެ ނަންފުޅު ފޮހެލެވެން ނެތް ތަަރައްގީގެ ބިޔަ ސިފަތަކާ އެއްވަރަށް ނުވަތަ އެއަށް ވުރެ ވެސް ބޮޑު ކުރިއެރުންތަކެއް ހޯދައިދިނުމުގެ މަސައްކަތެވެ.\nއެކަމަކު ސަރުކާރަށް ދެ އަހަރު މިއަދު ފުރޭއިރު ހާލަތު މި އޮތީ މީހެއްގެ ހިޔާލަށް ވެސް ނުގެނެވޭ ފަދަ ދަރަޖައެއްގަ އެވެ. އިދިކޮޅުން ސިފަކުރަމުން އަންނަ "ލަސް ސަރުކާރު" އިތުރަށް "ލަސްކޮށްދޭ" އިގުތިސާދީ ވެއްޓުން ކޮވިޑާ އެކު ލައިގަތީ، އިންސާފަށް ވާހަކަ ދައްކާ ނަމަ، ސަރުކާރުގެ ކުށެއް އޮވެގެންނެއް ނޫނެވެ. އަދި އެ ވަޅުގަނޑުން އަރައިގަތުމުގައި ހުރި މައްސަލަތަކާއި ގޮންޖެހުންތައް ގިނަވުމުގެ ފޫޅު ހަމައެކަނި މި ސަރުކާރަށް ކެނޑެން ނޯންނާނެ ކަމަށް، ނުފޫޒު ގަދަ ވަޒީރުން ވިދާޅުވާ ވިދާޅުވުމުގައި ވެސް، އިންސާފަށް ވާހަކަ ދައްކާ ނަމަ، ސަބަބުތަކެއް އެބަ ހުއްޓެވެ.\nމި ރިޕޯޓަށް އިންޓަވިއު ދެއްވިއިރު، އިކޮނޮމިކް މިނިސްޓަރު ފައްޔާޒު އިސްމާއިލް އެންމެ ބާރުލައްވާފައި ދެއްކެވި އެއް ވާހަކަ ވެސް ބިނާވަނީ ކޮވިޑްގެ ހާލަތުގެ އިގުތިސާދީ ވެއްޓުން ކުރިމަތިވި އިރު، ރާއްޖޭގެ އިގުތިސާދު ތަރުތީބުވެފައި އޮތް ގޮތުން ހުރި ގޮންޖެހުންތަކަށެވެ. މިސާލަކަށް އޭނާ ނެންގެވީ، ދައުލަތަށް ރައްކާކުރެވިފައި ހުރި ފައިސާގެ މިންވަރު ދަށްވުމެވެ. އޭނާ ސިފަކުރެއްވި ގޮތުން ނަމަ ރައްޔިތުންނަށް އެހީވާން ބޭނުންވި މިންވަރަށް ނުވެވުނީ ގައުމުގެ ދަރަނި އޮތް ވަރާއި އަދި ދަރަންޏަށް ފައިސާ ނެގެން އޮތް މިންވަރު ވެސް ލިމިޓްވުމުންނެވެ.\nމިނިސްޓަރު ފައްޔާޒް: ދައުލަތުގައި ފައިސާ ހުރި ނަމަ ވަރަށް ބޮޑަށް އެހީވެވުނީސް --ފޮޓޯ/މިހާރު\n"ހަގީގަތުގައި އަޅުގަނޑުމެންގެ ވަރުގަދަ ސްޓްރަކްޗަރަލް އިގުތިސާދެއް އޮވެފައި، އަޅުގަނޑުމެންގެ ރަނގަޅު ސޭވިންއެއް އޮވެފައި، ދަރަނީގެ ބާޑަން މިހާރަށް ވުރެ ބޮޑު ނޫން ނަމަ، އަސްލު މި ކާރިސާގައި މި ދިމާވި ކަންތައް ވަރަށް ރީތިކޮށް ހަމަޖައްސާލެވުނީސް،" ފައްޔާޒު ވިދާޅުވި އެވެ.\n"އޭގެ މާނައަކީ ޓޫރިޒަމުން އެ ގެއްލުނު ބައި އަރައިގަނެވެންދެން، ރަނގަޅު ހާލަތަކަށް ގެނެވެންދެން ދައުލަތުން [ފައިސާ] ޕަމްޕިންކުރެވުނީސް. އެކަމަކު އަޅުގަނޑުމެންގެ އިގުތިސާދަކީ ސްޓްރަކްޗަރަލީ ވަރުގަދަ އިގުތިސާދެއް ނޫން. އަޅުގަނޑުމެންގެ ސޭވިންއެއް ނެތް. ދަރަނި ބޮޑު."\nއެފަދަ ފެންވަރެއްގައި އޮތް އިގުތިސާދަކަށް ކޮވިޑް ލައިގަތުމުން، ފައްޔާޒު ވިދާޅުވީ، "އެންމެ ބޭނުންވާ ވަރަށް ވިޔަފާރިތަކަށް ވެސް އަދި އާންމު ރައްޔިތުންގެ އުނދަގޫތައް ފަސޭހަކޮށްދޭން ވެސް [އެހީތެރިކަން ނުދެވުނު]" ކަމަށެވެ.\nރާއްޖޭގެ އިގުތިސާދުގެ 74 ޕަސެންޓް ބިނާވެފައި އޮތް ޓޫރިޒަމް އިންޑަސްޓްރީ ގާތްގަނޑަކަށް މުޅިން ބަންދުވުމުން ސަރުކާރަށް އާމްދަނީ ލިބޭނެ އެހެން ގޮތެއް ނެތި، މުޅި އަހަރު ކަހަލަ ގޮތަކަށް މިދިއައީ ދަރަންޏަަށް ފައިސާ ނަގައިގެންނެވެ. އެހެން ގޮތަކަށް ބުނާ ނަމަ އަތުގައި ނެތް ފައިސާ، ޗާޕްކޮށްގެންނެވެ. މިއީ ފައްޔާޒު ގަބޫލުކުރައްވާ ގޮތުގައި، ރާއްޖޭގެ އިގުތިސާދުގެ އޮނިގަނޑު ފުރިހަމަނުވުމުން، ދައުލަތަށް ފަހަށް ރައްކާކުރެވިފައި ހުރި އެއްޗެއް، މިފަދަ ހާލަތަކާ ނުބައްދަލު މިންވަރަކަށް ދަށްވުމުގެ ނަތީޖާ އެވެ.\nއެކަމަކު ސަރުކާރަށް ކުރެވެން އޮތް މިންވަރަށް ބަލާއިރު، އޭނާ ވިދާޅުވަނީ، ކޮވިޑްގެ މި ބަނަ ދުވަސްތަކުގައި ރައްޔިތުންނަށް އެހީތެރިވެވުނު ނިސްބަތާ މެދު "އަޅުގަނޑުމެން ވަރަށް ހިތްހަމަޖެހޭ" ކަމަށެވެ. އެގޮތަށް އޭނާ ވިދާޅުވަމުން ވެސް ތަކުރާރުކުރެއްވީ "ރައްޔިތުން ބައިވަރު ކަންކަން މިހާރު ވެސް ތަހައްމަލްކުރާކަން" އެނގިވަޑައިގަންނަވާ ކަމަށެވެ.\nކޮވިޑަށް ފަހު އަލުން ހުޅުވާލުމުން އަމިއްލަ ޖެޓްތައް ވީއައިއޭގައި ޕާކްކޮށްފައި: ރާއްޖެ އަންނަ ޓޫރިސްޓުންގެ އަދަދު ވެސް މިހާރު އަންނަނީ މަތިވަމުން\nއޭނާ ވިދާޅުވި ގޮތުގައި ޓޫރިޒަމް ހުއްޓޭ ފަދަ ހާލަތެއްގައި ރައްޔިތުންނަށް އެހީތެރިވެވޭނެ މިންވަރަށް ދައުލަތުގައި ފައިސާ ރައްކާކޮށްފައި ހުރި ނަމަ، ވަޒީފާ ގެއްލުނު މީހުންނަށް ދިން ފައިސާގެ އެހީތެރިކަމާއި ވިޔަފާރިތަކަށް ފޯރުކޮށްދިން މާލީ އެހީ ވެސް މާ ބޮޑުވީހެވެ. މިސާލަކަށް ވަޒީފާ ގެއްލުނު މީހުންގެ މައުލޫމާތު ސާފުކުރަން ގެންގުޅުނު އުސޫލުތައް ދޫކޮށް، ދިވެހި ރައްޔިތެއް ނަމަ ވަގުތުން އެހީތެރިވެވުނީސް ކަމަށް، ވިދާޅުވި އެވެ. އެކަމަކު ދިވެހި ސަރުކާރު އަބަދުވެސް ހިންގަމުން އަންނަނީ ބުރަ ބޮޑު އަދި ހަރަދު ވެސް ބޮޑުކޮށެވެ. ލިބޭ އާމްދަނީއާ ނުބައްދަލު ހުވަފެންތައް ރައްޔިތުންނަށް ދައްކަ އެވެ. ކޮވިޑްގެ ކުރިން ނަމަ، މިފަދަ ދަތިކަމެއް ނާދެ އެވެ. ދައުލަތުގެ "ފަގީރުކަން" އިހުސާސްކުރެވޭ ފަދަ ސީދާ އަސަރުތަކެއް މިހާ ބޮޑަށް، މިހާ ގިނަ ދުވަހަށް ރައްޔިތުންނަށް ކުރިމަތިވެފައެއް ވެސް ނެތެވެ.\nފައްޔާޒު ވިދާޅުވީ ސަރުކާރަށް ލިބެން ހުރި ވަސީލަތްތަކާއި ލިބެން ހުރި ތަޖުރިބާ އާއި ގާބިލް ކަަމަށް ބަލާ ނަމަ ކޮވިޑްގެ ހާލަތު މެނޭޖްކުރެވުނީ "އެންމެ ރަނގަޅަށް" ކަމަށެވެ.\n"އެހެން ސަރުކާރެއް އޮތް ނަމަ ފަހަރެއްގައި ހެލްތަށް އެ ކުރި ކަހަލަ ހަރަދު ކުޑަކޮށްފައި، އިގުތިސާދަށް ބޮޑުކޮށް ކޮށްފާނެ. އެކަމަކު ކޮންމެ ކަމެއްގައި ވެސް އޮންނާނެތާ އެކި ގޮތްގޮތަށް ދެކޭ ގޮތް،" ފައްޔާޒު ވިދާޅުވި އެވެ.\n"އަޅުގަނޑުމެން ދެކޭ ގޮތުގައި ބެލެންސެއް ގެންގުޅެވުނު. ހެލްތުގެ ބައި އެޗުޕީއޭއިން ރަނގަޅު ލެވެލްއެއްގައި ގެންދިއުމާ އެއްކޮށް، އެ ހުރި ރިސޯސެއްގެ ތެރެއިން އިގުތިސާދަށް ރަނގަޅު ކަންތައްތަކެއް ކުރެވިއްޖެ. އަބަދުވެސް ހުންނާނެ ކުރެވޭނެ ނަމައޭ ހިތަށްއަރާ ކަންކަން."\nއުއްމީދީ ކުލަވަރު "ރީތިކޮށް އެބަ ފެނޭ"\nކޮވިޑް-19ގެ ހާލަތުން ދުނިޔެ އަރައިގަތުމުގެ މަންޒަރުތައް މިހާރު ސާފެވެ. އެއް ކަމަކީ ކާމިޔާބު ވެކްސިންތަކެއް ބާޒާރަށް ނެރުމުގެ ވަގުުތު އައިސް ޖެހުމެވެ. އެހެންކަމުން އާންމުންގެ ބިރު ފިލައި، ދަތުރުފަތުރު ވެސް ގިނަވެ، ރާއްޖޭގެ ޓޫރިޒަމްގެ އިރު، ކުރިއެކޭ އެއްފަދަ ގޮތަކަށް، މެދު އުޑަށް އެރުމުގެ ފުރުސަތު ބޮޑެވެ. މިހާރު ވެސް ޓޫރިސްޓުންގެ އަދަދު އަންނަނީ މަތިވަމުންނެވެ. ރާއްޖެ އަންނަ އެއާލައިންތައް އިތުރުވެ، ކޮވިޑާ އެކު ފަޅަށް އޮތް އެއާޕޯޓުގެ ހަރަކާތްތައް ގިނަވެއްޖެ އެވެ.\n"ރިބައުންޑް ވުމުގެ ކުލަވަރު ރީތިކޮށް އެބަ ފެނޭ،" ފައްޔާޒު ވިދާޅުވި އެވެ.\nއެކަމަކު ސަރުކާރުގެ ވައުދުތައް ފުއްދައިދިނުމުގައި ބޮޑެތި ލަސްތަކެއް އައުމާއި އިދިކޮޅުން ސަރުކާރަށް ދިން "އެފް ރިޕޯޓް" ފަދަ ރައްދުތައް ވެސް އެބަ ހުއްޓެވެ. ސަރުކާރުގެ ދެ އަހަރު މިދިއައީ މިހާތަނަށް ތަރައްގީގެ ބޮޑު އެއްވެސް ކަމެއް ނުކުރެވި އަދި އިގުތިސާދު ވެސް ފުނޑި، އެކަން ރަނގަޅުކުރާނެ ވިސްނުމެއް ވެސް ނެތި ކަމަށް، އިދިކޮޅުން ބުނާބުނުން ފައްޔާޒު ގަބޫލެއްނުކުރައްވަ އެވެ. އޭނާ ވިދާޅުވީ ތަރައްގީގެ މަޝްރޫއުތައް، މިސާލަކަށް ފެނާއި ނަރުދަމާ ފަދަ، ހުއްޓުމެއް ނެތި ކުރިއަށް ދާ ކަމަށެވެ. ކޮވިޑާ އެކު ލަސްވުމެއް އަޔަސް، އެ މަޝްރޫއުތައް ނުހުއްޓޭނެ ކަމަށް ވެސް ވިދާޅުވި އެވެ.\nމި ސަރުކާރުން ތަރައްގީކުރި ފުރަތަމަ އެއާޕޯޓް، ހޯރަފުށީ އެއާޕޯޓަސް ފުރަތަމަ ފްލައިޓް ޖައްސަނީ\nހޯރަފުށީގައި އެޅި އެއާޕޯޓް ހުޅުއްވައިދެއްވަން ރައީސް އިބްރާހިމް މުހައްމަދު ސޯލިހު، ރާއްޖޭގެ އެންމެ އުތުރަށް މިއަދު ދަތުރުފުޅުކުރައްވާނެ އެވެ. މިއީ މި ސަރުކާރުން ތަރައްގީކުރި ފުރަތަމަ އެއާޕޯޓެވެ. ދެ އަހަރާ ދިމާކޮށް އެފަދަ އެއާޕޯޓެއް ހުޅުވުމަކީ، ސަރުކާރަށް އޮތް ޕްލަސް ޕޮއިންޓެކެވެ. އެކަމަކު ސަރުކާރެއްގެ ހިންގުންތެރިކަން އަޅާބަލަނީ ކުރީ ސަރުކާރާ ކަމުން، މިހާރުގެ އިދިކޮޅަށް ފެންނަނީ "ތަރައްގީގެ ކުލަވަރެއް ނެތް" ވެރިކަމެކެވެ.\nސަރުކާރުގެ ދެ އަހަރަށް އިދިކޮޅުން "އެފް ރިޕޯޓެއް" ދިނުމަކީ، ފައްޔާޒު ވިދާޅުވި ގޮތުގައި، "އަސްލެއް ނެތް" ސިޔާސީ ވާހަކައެކެވެ. ސީ ރިޕޯޓެއް ދިން ނަމަވެސް، އިދިކޮޅުގެ ވާހަކަތަކާ މެދު ސީރިއަސްކޮށް ވިސްނެވީސް ކަމަށް އޭނާ ވިދާޅުވި އެވެ.\n"އާންމު ދިވެހި ރައްޔިތެއް ކައިރީ އައްސަވާލެއްވީމާ އެނގޭނެ އެފް ރިޕޯޓެއް ނުލިބޭކަން،" ފައްޔާޒު ވިދާޅުވި އެވެ.\n"އަހަރެއްގެ ތެރޭގައި ކުރެވޭނީ ވެސް ވަކި ވަރެއްތާ، އެ އަހަރުގެ ތެރޭގައި ކިތައްމެ މަސައްކަތެއް ކުރިޔަސް."\nއިންޓަވިއު ފައްޓަވަމުން އޭނާ ވިދާޅުވީ އިގުތިސާދީ ހަރަކާތްތަކަށް ބަލާ ނަމަ "މިއީ ޑިލީޓްކުރަންވީ އަހަރެއް" ކަމަށެވެ. ނަމަވެސް އޭގެ މާނައަކީ ކޮވިޑް-19 ތަޖުރިބާ ކުރަން ޖެހުނު އަދި އެ ޒިންމާ އުފުލަން އޮތް ސަރުކާރަކަށް ބަލާ ނަމަ، ތަރައްގީގެ އެއްވެސް ކަމެއް ނުކުރެ އަތްއުރާލުމެއް ވެސް ނޫނެވެ. ރާއްޖޭގެ އެކި ހިސާބުތަކުގައި އެތައް މަޝްރޫއުއެއް ކުރިއަށް ދާކަމާއި، އިގުތިސާދީ ވެއްޓުމަކާ ކުރިމަތިވެފައި އޮތަސް، މަޝްރޫއުތައް ނުހުއްޓާނެ ކަމަށް ސަރުކާރުން ބުނެ އެވެ.\nއިގުތިސާދަށް ކުރިމަތި މިވީ "ދާއިމީ ބަދަލެއް ނޫން. ދާއިމީ ވެއްޓުމެއް ނޫން،" ފައްޔާޒު ވިދާޅުވި އެވެ.\n"އަޅުގަނޑުމެންނަށް އެބަ ފެނޭ އަރައިގަންނަ ތަން."\nއިތުރު ލިޔުންތައް އިގްތިސާދު ރައީސް އިބްރާހިމް މުހައްމަދު ސޯލިހް ފައްޔާޒް އިސްމާއިލް، އިކޮނޮމިކް މިނިސްޓަރު


މަގުމަތީގައި އޮތް 25 ހާސް ރުޕީސް ނަގާނެ މީހަކު ނުވި – Dhen.mv\nމަގުމަތީގައި އޮތް 25 ހާސް ރުޕީސް ނަގާނެ މީހަކު ނުވި\nދެން އެމްވީ May 7, 2020 - 3:40 pm\nއިންޑިޔާގެ މަގެއް މައްޗަށް އެއްހާސް ރުޕީސް ވެއްޓުނަސް މިނިޓެއްގެ ތެރޭގައި ނުވަތަ ވެއްޓުނުކަން ނޭނގެނީސް އެހެން މީހަކު އެ ނަގާނެއެވެ. މަގުމައްޗަށް ވެއްޓޭ އެއްޗެއް އަމުދުން ފައިސާ އަނބުރާ ލިބުމަކީ ހަމަ ނާދިރު ކަމެކެވެ.\nނަމަވެސް ކޮވިޑް-19 ގެ ސަބަބުން މިކަން މިވަނީ ބަދަލު ވެފައެވެ. ފައިސާގައި އަތްލުމާއި ނަގުދު ފައިސާގެ މުޢާމަލާތްތަކަކީ ހަމަ މީސްމީހުންނާއި ބައްދަލުވެ އުޅުން ފަދަ ކަމެއް ކަމަށް ބެލެވި އެކަމުގެ ސަބަބުން ބަލިފެތުރުމަށް މަގުފަހި ވެދާނެތީ މީހުންގެ ވިސްނުން އަންނަނީ ބަދަލު ވަމުންނެވެ.\nބިހާރުގެ އޮޓޯ ޑްރައިވަރެއް ކަމުގައިވާ ގަޖެންދްރާ ޝާހުގެ 25 ހާސް ރުޕީސް އަނބުރާ ލިބުނީ މި ބައްޔަށް މީހުންގެ ހިތުގައި އޮތް ބޮޑު ބިރުގެ ސަބަބުންނެވެ. އެއްޗެއް ގަންނަން ދިޔަ މަގުމަތީގައި، ޖީބުގައި އޮތް ދުންފަތް ޕެކެޓް ނަގަން އުޅުމުގެ ތެރޭގައި ޖީބުގައި ހުރި ފައިސާގެ ތެރެއިން ބައެއް ވެއްޓުނުކަން ގަޖެންދްރާ އަށް އެނގުމުން އަނބުރާ ވަކި ހިސާބަކަށް ގޮސް އެ ފައިސާތައް ފެނޭތޯ ބެލިއެވެ. ނަމަވެސް ނުފެނުމުން އެކަމަށް އޮތް އުއްމީދު ދޫކޮށްލުމަށްފަހު އެނބުރި ގެއަށް ދިޔައެވެ.\nފަހުން އަވައްޓެރިއެއްގެ ފަރާތުން މައުލޫމާތު ލިބުނީ، ކޮރޯނާވައިރަހުގެ އަސަރުހުރި ފައިސާ ތަކެއް ޕޮލިހުންނަން މަގުމަތިން ފެނިގެން އުޅޭކަމުގެ ޚަބަރެވެ.\nގަޖެންދްރާ ޕޮލިހަށް ގޮސް އެއީ އޭނާގެ ފައިސާކަން ސާބިތުކޮށްދިނުމުން، ރަސްމީގޮތުން ކުރަން ޖެހޭ ކަންކަން ފުރިހަމަ ކޮށްފައި އެފައިސާ ގަޖެންދްރާއަށް ރައްދު ކޮށްދިނެވެ. ވައިރަހުގެ އަސަރު ހުރި ފައިސާތަކެއްކަމަށް ބުނި ދޮގު ޚަބަރެއްގެ ސަބަބުން ނަމަވެސް ގަޖެންދްރާގެ ފައިސާ އަނބުރާ ލިބުމުން އޭނާ ހުރީ ވަރަށް އުފަލުންނެވެ. މިއީ ގަޖެންދްރާގެ ދެމަހުގެ އާމްދަނީ އެވެ.


ITB fair ge therein Dhivehin ge masaikathah gina baehgge...\nއައިޓީބީ ފެއަރގެ ތެރެއިން ދިވެހިންގެ މަސައްކަތަށް ގިނަ ބަޔެއްގެ ސަމާލުކަން ހުއްޓިއްޖެ\nފެއަރއަށް ޒިޔާރަތްކުރާ ފަރާތްތަކަށް މަސްހުނި ވަރަށް ކަމުދޭ\nކ. މާލެ 8 މާރޗް 2019 | ހުކުރު 18:19 5,675\nއައިޓީބީ ފެއަރގައި ލިޔެލާ ޖެހުމުގެ މަސައްކަތް ދައްކާލަނީ - އޭއެފްޕީ\n"މިކަހަލަ މަސައްކަތެއް ކުރަން ވަރަށް ގިނައިރު ނަގާނެ، އަސްލު ވަރަށް ކެތްތެރިކަމާއެކު މިކަހަލަ މޮޅު މަސައްކަތެއް ކުރެވޭނީ" މިއީ ދިވެހިންގެ ލިޔެލާޖެހުމުގެ މަސައްކަތް ބެލުމަށްފަހު ރާއްޖެ ސްޓޯލަށް ޒިޔާރަތްކުރި ސައުދީ އަރައްބިއްޔާގެ ރައްޔިތަކު ބުނި ވާހަކައެކެވެ.\nޖަރުމަނުވިލާތުގެ ވެރިރަށް ބާލިންގައި އައިޓީބީ ފެއަރ ފަށާފައިވާއިރު، ރާއްޖޭގެ ގިނަ ކުންފުނިތަކުން ވަނީ މި ފެއަރގައި ބައިވެރިވެފައެވެ. ފެއަރއަށް ޒިޔާރަތްކުރާ ގިނަ ފަރާތްތަކެއްގެ ސަމާލުކަން އެންމެ ބޮޑަށް ހުއްޓިގެން ދިޔައީ ދިވެހިން ޒަމާނުއްސުރެ ކުރަމުން އަންނަ ލިޔެލާ ޖެހުމުގެ މަސައްކަތަށެވެ.\nލިޔެލާ ޖެހުމަށް ލަކުޑި ބޭނުންކުރާއިރު މި މަސައްކަތަކީ ވަރަށް ގިނައިރު ހޭދަވާ ކަމެކެވެ. ލިޔެލާ ޖެހުމުގެ މަސައްކަތްތައް ތަފާތު ސިފަސިފަގައި ފެނިގެންދެއެވެ. އެގޮތުން ލިޔެލާ ޖެހި ގަލަމާއި، ދަޅާއި، ކުރަނޑީގެ އިތުރުން މާޓުކުރި ވެސް އުފައްދައެވެ.\nލިޔެލާ ޖެހުމުގެ މަސައްކަތުގައި 35 އަހަރު ހޭދަކޮށްފައިވާ އުމުރުން 48 އަހަރުގެ އިބްރާހިމް ސޯލިހް ބުނީ، މިތަނަށް ޒިޔާރަތްކުރާ ވަރަށް ގިނަ ފަރާތްތަކަށް ލިޔެލާ ޖެހުމުގެ މަސައްކަތް ކަމުދާ ކަމަށާއި، އާންމުން މި މަސައްކަތް ފެނިފައި ވަރަށް ހައިރާންވާ ކަމަށެވެ.\nމި ފެއަރގެ ތެރެއިން އެންމެ ތަފާތުކަމެއްގެ ގޮތުގައި ފާހަގަކުރެވުނީ ދިވެހި ރަހަތަށް ވަގުތުން ފެއަރއަށް ޒިޔާރަތްކުރާ ފަރާތްތަކާ ހަމައަށް ގެނެސްދިނުމެވެ. އެގޮތުން ކޮންމެ ދުވަހަކު ވެސް ފެއަރގައި ރޮށި ފިހުމުގެ އިތުރުން މަސްހުނި ވަގުތުން ތައްޔާރު ކުރެއެވެ. މި މަސައްކަތުގައި ކޮންމެ ދުވަހަކު ތިން އަންހެނުން ހަރަކާތްތެރިވާއިރު ކޮންމެ ދުވަހަކު ހަތް ފަހަރަށް މަސްހުނި ތައްޔާރުކުރަން ޖެހެއެވެ. އަދި ދުވާލެއްގެ މައްޗަށް 150 ރޮށި ފިހަން ޖެހެއެވެ.\nމި މަސައްކަތުގައި ހަރަކާތްތެރިވާ ފާތިމަތު މުހައްމަދު ބުނީ، މަސްހުނީގެ ރަހަ ވަރަށް ގިނަ ބަޔަކަށް ކަމުދާ ކަމަށާއި، ވަގުތުން އެތަކެތި ތައްޔާރުކުރާ ތަން ފެނުމުން އެމީހުން އެކަމަށް ޝައުގުވެރިކަން އިތުރުވެގެންދާ ކަމަށެވެ.\nފެއަރގެ ތެރެއިން ދުފުމުގެ ބާވަތާއި، ތެލުލި ބަނބުކޮޔެ، ކުޅި ރޮށި، އަލަފަދަ ބާވަތްތައް ލިބެން ހުރެއެވެ. މިތަކެތީގެ ތެރެއިން އެންމެ ޑިމާންޑު ބޮޑީ ބަނބުކޭލާއި، ރިހާކުރަށެވެ.\nމި ފެއަރގެ ތެރެއިން ރާއްޖޭގެ ސަގާފީ ހަރަކާތްތަކާއި، ނެށުމުގެ އިތުރުން ބޮޑުމަހުގެ ކުޅިވަރުތައް ވެސް ދައްކާލާފައިވެއެވެ.


Maziya Youth kaamiyaabah Fehssaa Hudhun Maruhaba\nމާޒިޔާ ޔޫތުގެ ކާމިޔާބަށް ފެއްސާއި ހުދުން މަރުހަބާ\nމާޒިޔާގެ ޔޫތު ފުޓްބޯޅައިގެ ކާމިޔާބު ފާހަގަ ކުރުމަށް ބޭއްވި ހަފުލާގެ ތެރެއިން -- ފޮޓޯ: މާޒިޔާ\nރާއްޖެ އާއި ބޭރުގެ މުބާރާތްތަކުން ރަން ވަނަތަށް ހޯދި މާޒިޔާގެ ޔޫތު ޓީމުތައް ހޯދި ކާމިޔާބަށް ފެހި ސިގުނަލްގައި މަރުހަބާ ކިޔުމަށް ކުލަގަދަ ހަރަކާތެއް ބާއްވައިފި އެވެ.\nމާޒިޔާގެ އެކެޑެމީގެ ޓީމުތަކުގެ ތެރެއިން 12 އަހަރުން ދަށާއި 14 އަހަރުން ދަށުގެ ޓީމު ވަނީ އެ ދެ ޓީމު ވާދަ ކުރި ޔޫތު ލީގްގެ ދެ ކެޓަގަރީން ޗެމްޕިއަންކަން ހޯދާފަ އެވެ. އަދި މާޒިޔާގެ 14 އަހަރުން ދަށުގެ ޓީމު ވަނީ މިއަހަރު އިންޑިއާގެ ޗެންނާއީގައި ބޭއްވި އިންޓަނޭޝަނަލް ކަޕް އޮފް ޖޯއީގެ ޗެމްޕިއަންކަން ހޯދާފަ އެވެ. އެ މުބާރާތުގެ ޗެމްޕިއަންކަން މާޒިޔާއިން ހޯދީ، ފައިނަލުގައި ބެންގަލޫރުގެ ބެންގަލޯރ ފުޓްބޯޅަ އެކެޑެމީގެ ޓީމު ބަލި ކުރުމަށް ފަހު އެވެ.\nމި ކާމިޔާބުތައް ފާހަގަ ކުރުމަށް، ކުޅިވަރު އެކުވެނީގެ ޓާފް ދަނޑުގައި ބޭއްވި އިވެންޓުގައި ފުޓްބޯޅައިގެ ގިނަ ފަރާތްތަކުން ބައިވެރި ވެފަ އެވެ. އެފްއޭއެމްގެ ރައީސް ބައްސާމް އަދީލް ޖަލީލް އާއި މާޒިޔާގެ ޗެއާމަން އަހްމަދު ސާޖިދު ބައިވެރިވެ ވަޑައިގެންނެވި ހަފުލާގެ އެންމެ ހާއްސަ މެހެމާނުންނަކީ މާޒިޔާއިން ޔޫތު ފުޓްބޯޅައިގައި ކާމިޔާބު ހޯދި ކުދިންނެވެ.\nމި ހަފުލާގައި ވާހަކަ ދައްކަމުން ބައްސާމް ވިދާޅުވީ މާޒިޔާގެ ކޮންސެޕްޓަށް އެހެން ކުލަބުތަކުންވެސް މަސައްކަތް ކުރަން ޖެހޭ ކަމަށާއި ފުޓްބޯޅައިގެ ވާދަވެރި ކަމަކީ ދަނޑުމަތީގެ އިތުރުން ފުޓްބޯޅަ މެނޭޖުމެންޓްގައިވެސް އޮންނަން ޖެހޭ ކަމެއް ކަމަށެވެ.\nއޭއެފްސީ ކަޕް ކެންސަލް ކުރަނީ\nހުއްދަ ދިނުމުން މާޒިޔާ ޓްރޭނިން ފަށައިފި\nޓްރޭނިންގެ ހުއްދައަށް އެދި މާޒިޔާއިން ސަރުކާރަށް


"" Welcome to my thoughts: !!ސިޔާސީ ޗަރުކޭސް\nސިޔާސީގޮތުން ހިފިނުހުރެވިގެން އުޅޭ އެތަށްބަޔަކު އިއްޒަތްތެރިންގެ ގޮތުގައި މިމުޖުތަމަޢުގައި އާންމުވާން ފަށައިފިއެވެ. ރައްޔިތުން ނިކުމެ ބޭނުމެށް ނޫނޭ، ކަމަކުނުދެޔޭ، ބުނުމުން ކުލަބަދަލު ކޮށްލައިގެން ރައްޔިތުން ކުރިމައްޗަށް ދެވަނަފަހަރަށް ނިކުތުން އަޅުގަނޑަށް މާނަކުރެވެނީ ރައްޔިތުން ގަޅަހެއްދުމުގެ މާނާގައެވެ\nމިބައިމީހުނަށް "ހިފިނުހުރެވިގެން" ތިއުޅެނީ ކީއްވެތޯ ސުވާލުކޮށްފިނަމަ ޖަވާބަކަށް އަބަދުވެސް ވަނީ "ރައްޔިތުންނަށް ޚިދުމަތް ކުރުމުގައި" އެންމެ ފައިދާބޮޑުގޮތް ބަލައި އެގޮތަށް ދީލާލަނީ ކަމުގައެވެ. ފަހަރެއްގައިވެސް މިބައިމީހުން އަމިއްލަ އެދުމުގެ ވާހަކައެއް ނޫނުނެވެ. ދިވެހި މުޖުތަމަޢުގައި ވިކިފައި ތިބޭ ބައެއްކަމުގެ ލަގަބުވެސް މިބައިމީހުންނަށް މީހުން ދެމުން ގެންދެމުން ގެންދާއިރު އަނެށް ބަޔަކު މިބައިމީހުން ސިފަކުރަނީ " ފުޅޮއިގައި އޮންނަ ކުނިގަނޑެށް" ގެ ގޮތުގައިއެވެ. އުނބަށް ޖެހުން އެއީ މިފަދަމީހުންގެ ދިރިއުޅުމުގެ އެއްބައިކަން އެއީ އެންމެން ދަންނަ ބޮޑު ސިއްރެކެވެ\nފާޓީތަކުން އަބަދުވެސް އިވޭ އަޑަކީ މިވެނި އެވެނިޕާޓީ އަކީ ރައްޔިތުންނަށް އޮޅުވާލާ ޕާޓީއެކޭ ކިޔާތަނެވެ. އެހެންނަމަވެސް ގިނަޕާޓީތަކަކީ ހަޤީޤަތުގައިވެސް ރައްޔިތުންނަށް އޮޅުވާލައި މަކަރުހަދާފައިވާ ޕާޓީތަކެކެވެ. މިކަމުގެ ދަލީލަކަށް މީހުންގެ ހުއްދަޔާނުލައި ޕާޓީތަކުގައި މީހުންގެ ނަންޖެއްސައި ، ބޯގިނަކޮށް ގިނައަދަދެއްގެ ފައިސާ ބޭނުންކޮށްފައި ވާވުންވެސް ފުދެއެވެ. އިތުރަށް ވިދާޅުވޭ\nPosted by Fandhara at 6:09 PM


ފައިސަލްގެ އުފަން ރަށަށް އިބޫގެ ވައުދު ފުންޏެއް! | Fuvahmulahcity\nފައިސަލްގެ އުފަން ރަށަށް އިބޫގެ ވައުދު ފުންޏެއް!\n11 މަސް ކުރިން September 20, 2018 Mohamed Ninaaz0ޚިޔާލު\nއިދިކޮޅު އިއްތިހާދުގެ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) ރޭ ވަނީ އެމަނިކުފާނުގެ ރަނިން މޭޓު ފައިސަލް ނަސީމްގެ އުފަން ރަށް، ފުވަމުލަކު ސިޓީއަށް ވަޑައިގެންފަ އެވެ. އެއީ ރާއްޖޭގެ ހުރިހާ ރަށަކަށް ކުރައްވާ ދަުތުރުފުޅުގައި ދެވަނައަށް އެންމެ ފަހު މަންޒިލެވެ. ފައިސަލްގެ ރަށުގައި އެތަށް ސަތޭކަ ބަޔަކާއެކު ރޭ ބޭއްވި ބޮޑު ޖަލްސާގައި އިބޫ ވަނީ ބޮޑެތި އުންމީދުތައް ރައްޔިތުންނަށް ގެނެސްދީ، ވައުދު ފުންޏެއް އެ ސިޓީއަށް ބަންޑުންކޮށްލައިފަ އެވެ.\nޖަލްސާގައި ވާހަކަފުޅު ދައްކަވަމުން އިބޫ ފުރަތަމަ ކަމަކަށް ވައުދުވީ، އެ ރަށުގެ ރައްޔިތުންނަށް މިހާރު ދިމާވެފައިވާ އެންމެ ބޮޑެތި މައްސަލަތައް ކަމަށްވާ، ބޮޑެތި ހުރިހާ މަގެއްގައި ތާރު އެޅުމާއި ގިރާ ސަރަހައްދު ހިމާޔަތްކޮށްދެއްވާނެ ކަމަށެވެ. އަދި ބަނދަރަށް ދިމާވެފައިވާ ދަތިތައް ވެސް ހައްލުކޮށްދެއްވާނެ ކަމަށް އިބޫ ވިދާޅުވި އެވެ.\nފުވަމުލަކު ސިޓީ، “އަސްލު ސިޓީ” އެއްގެ ކުލަ ޖެއްސުމުގެ ގޮތުން ބައެއް ކަންކަން ފުރިހަމަ ކުރެއްވުމަށް ވެސް އިބޫ ރޭ ވައުދުވި އެވެ. އެގޮތުން ޓޫރިޒަމް ސިނާއަތުގެ ތެރެއިން 1000 އެނދު ތަރައްގީކޮށް، ސިޓީގެ ވަކި ސަރަހައްދުތަކެއް ކަނޑައަޅާ، ސިޓީ ހޮޓަލެއް އަޅުއްވާ ދެއްވާނެ ކަމަށް އިބޫ ވިދާޅުވި އެވެ. އަދި ޤުރުއާނާ ބެހޭ މަރުކަޒު އިތުރަށް ތަރައްގީ ކުރުމާއި ހުރިހާ މިސްކިތެއް އެއާ ކޮންޑިޝަން ކުރުމަށް ވެސް އިބޫ ވައުދުވި އެވެ. އަދި އެކަން ކުރާނީ އިއާދަ ކުރަނިވި ހަކަތަ ބޭނުންކޮށްގެން ކަމަށް އިބޫ ވިދާޅުވި އެވެ.\nއޭގެ އިތުރުން ކޮމްްޕިއުޓާ އިލްމުން ޒުވާނުން ތަމްރީނު ކުރުވުމަށް މައި އިދާރާއެއް ފުވަމުލަކުގައި އަޅުއްވާ ދެއްވާނެ ކަމަށާއި ޑިޖިޓަލް ވިޔަފާރި ކުރާ ފަރާތްތަކަށް ޓެކްސް އިން ލުއިތަކެއް ފޯރުކޮށްދެއްވާނެ ކަމަށް އިބޫ ވައުދުވި އެވެ.\n“އިތުރު މަސައްކަތްތަކުގެ ތެރެއިން ދަނޑުވެރިކަން ކުރާ ފަރާތްތަކަށް ލުއި ލޯނުދީ، އެމްޑީީޕީ ސަރުކާރުން ކުރަމުން ގެންދެވި ގޮތަށް އަލުން ސަބްސިޑީތައް ދޭނަން، ރަށުގެ ހޮސްޕިޓަލުގައި ޑައިލިސިސް ހެދޭ ގޮތް ހަދާދޭނަން، ރަނިން ޓްރެކްއަކާއެކު ފުޓުބޯޅަ ދަނޑެއް، އަދި ވޮލީއާއި ބާސްކެޓު ކުޅޭނެ އިންޑޯ ހޯލެއް ވެސް އަޅާ ދޭނަން،” އިތުރު ވައުދުތަކެއް ވަމުން އިބޫ ވިދާޅުވި އެވެ.\nއެ ވައުދުތައް އިއުލާން ކުރެއްވުމަށް ފަހު އިބޫ ވިދާޅުވީ އެ ހުރިހާ ކަމަކީ އަދި ބައެއް ވައުދުތައް ކަމަށެވެ. ފުވަމުލަކަށް ހުރި ވައުދުތަކުގެ ދިގު ލިސްޓެއް އޮންނާނެ ކަމަށާއި އެ ލިސްޓު ކައުންސިލާ ހަވާލު ކުރައްވާނެ ކަމަށް އިބޫ ވިދާޅުވި އެވެ. އެހެންކަމުން އެކަންކަން ހާސިލް ކުރުމަށް ރައްޔިތުންގެ އެހީއަށް އެދޭ ކަމަށް ވެސް އިބޫ ވިދާޅުވި އެވެ.\n← ލަސްވެއްޖެނަމަ ވޯޓާސް ލިސްޓުގައި ސޮއި ކުރެވޭކަށް ނޯންނާނެ – އިބޫ\nފުވައްމުލަކު ތޮށިލާނެ ކަމަށް އިބޫ ވިދާޅުވިއިރު ސަރުކާރުން ވަނީ އެކަން ބަޔަކާ ހަވާލުކުރާ ހިސާބަށް ގެންގޮސްފައި →


Zuvaan Dhuvas Varu Heyo Amalu Kurun Mathyga Heydha Kureveytho Balan Jehey: Sheikh Shamoon | Dhiislam\nޒުވާން ދުވަސްވަރު ހެޔޮ ޢަމަލު ކުރުން މަތީގައި ހޭދަ ކުރެވޭތޯ ބަލަން ޖެހޭނެ ކަމަށް އައްޝައިޚް މުހައްމަދު ޝަމްޢޫން ވިދާޅުވެއްޖެއެވެ.\nޝެއިޚް މިހެން ވިދާޅުވެފައި ވަނީ ރަބީޢުލްޤުލޫބި ފައުންޑޭޝަނުން ކުރިއަށް ގެންދަވާ ދަރުސް ސިލްސިލާ ކަމުގައިވާ ކަލިމައިގައި ވާހަކަފުޅު ދައްކަވަމުންނެވެ.\nއަޅުގަނޑުމެން ޒުވާން ދުވަސްވަރު ނުކުރި ޢަމަލެއް އަޅުގަނޑުމެން މުސްކުޅި ކަމާއި ހަމައަށް ފޯރުމަށްފަހު ނުކުރެވޭނެ ކަމަށާއި، ޒުވާން ދުވަސްވަރު ﷲ ތަޢާލާ އަންގަވާފައިވާ ގޮތަށް އަޅުކަމުގެ މަތީގައި ދެމި ތިބޭ ކަމުގައި ވަނީނަމަ މުސްކުޅިވުމަށް ފަހުގައި އެއިގެ ތެރެއިން ގިނަ ޢަމަލުތަކެއް ނުކުރެވުނު ކަމުގައި ވިޔަސް ﷲ ތަޢާލާ ވަނީ އަޅުގަނޑުމެންނަށް އުފާވެރި ޚަބަރު ދެއްވާފައެވެ.\nމީގެ އިތުރުން ﷲ ތަޢާލާ ޤުރުއާނުގައި ވަޙީ ކުރައްވާފައި ވަނީ ތިމަން ﷲ އިންސާނާ ހެއްދެވީ އެންމެ ފުރިހަމަ ސޫރައިގައެވެ. އެއަށްފަހު ތިމަން އިލާހު އޭނާ އެންމެ ނިކަމެތި ދަރަޖައަށް ރުޖޫޢަ ކުރައްވަމެވެ. ﷲ ތަޢާލާ ވަނީ އެފަދަ ދުވަސްވަރަކާ ބައްދަލުވުމަށް ފަހުގައި އެބައި މީހުންގެ ޢަމަލުތައް މެދުކެޑިގެން ނުދާނެ މީހުންނަކީ އީމާންވެ ޞާލިޙް ޢަމަލުތައް ކުރި މީހުންކަމަށެވެ.\nރަސޫލާ ޞައްލަ ﷲ ޢަލައިހި ވަސައްލަމަ ޙަދީޘް ކުރައްވާފައިވާ ޙަދީޘް ބަސްފުޅެއްގެ މާނައިގައި ވެއެވެ. ފަސް ކަމެއް ތިޔަބައި މީހުންނަށް ކުރިމަތިވުމުގެ ކުރީން ފަސް ކަމެއްގެ ފައިދާ ހެޔޮ ގޮތުގައި ލިބިގަންނާށެވެ. އެއިގެ ތެރެއިން ވެސް އެއްކަމަކަށް ބަޔާން ކުރައްވާފައި ވަނީ މުސްކުޅިވުމުގެ ކުރީން ޒުވާންކަމުގެ ފައިދާ ހެޔޮ ގޮތުގައި ލިބިގަންނާށެވެ.\nޝެއިޚްގެ ވާހަކަފުޅު ނިންމަވާލައްވަމުން ﷲ ތަޢާލާ އަޅުގަނޑުމެން އެންމެންނަކީ ވެސް ޒުވާން ދުވަސްވަރުގެ ބޭނުން ހެޔޮގޮތުގައި ހިފާ ޞާލިޙް އަޅުންތަކެއް ކަމުގައި ލެއްވުމަށް އެދި ދުޢާ ކުރެއްވިއެވެ.


Netanyahu Ge Shareeaiy Fashaifi - Vaguthu\nއިސްރާއީލްގެ އަނިޔާވެރި ބޮޑުވަޒީރު ބެންޖަމިން ނަތަންޔާހޫގެ މައްޗަށް އުފުލާފައިވާ ރިޝްވަތު ހިފުމާއި، ކޮރަޕްޝަންގެ ދައުވާތަކުގެ ޝަރީޢަތް މިއަދު އިސްރާއީލްގެ ކޯޓެއްގައި ފަށައިފިއެވެ. މިއަދު ނަތަންޔާހޫ ވަނީ އޭނާގެ ޤާނޫނީ ވަކީލުންނާއި އެކު މައްސަލައިގެ ފުރަތަމަ ޝަރީޢަތައް ހާޒިރުވެފައެވެ.\nބޮޑުވަޒީރުގެ މަގާމުގައި ހުރެ، ޖިނާޢީ ދައުވާއަކާއި ކުރިމަތިލާން ނުޖެހޭ ގޮތައް ޤާނޫނު ބަދަލު ކުރަން ނަތަންޔާހޫ މީގެ ކުރިން ވަރަށް ބޮޑަށް މަސައްކަތް ކުރިއެވެ. ނަމަވެސް އެގައުމުގެ އެތެރެއިން ކުރިމަތިވަމުން އައި ޕްރެޝަރުގެ ސަބަބުން އެގޮތައް ޤާނޫނު ފާސްކުރެވޭ ގޮތެއް ނުވިއެވެ.\nނަތަންޔާހޫ އަކީ އިސްރާއީލްގެ ތާރީޚްގައި ވެސް މަގާމުގައި ހުއްޓާ ޖިނާޢީ ދައުވާއެއް އުފުލުނު ފުރަތަމަ ބޮޑުވަޒީރެވެ.\nނަތަންޔާހޫ މިއަދު ކޯޓަށް ހާޒިރުކުރި ވަގުތާއި ދިމާކޮށް އޭނާގެ ސަޕޯޓަރުންނާއި އިދިކޮޅު ފަރާތްތަކުން ވެސް ކޯޓު ކައިރިއަށް އެއްވެ އަޑުއުފުލާފައި ވެއެވެ.\nނަތަންޔާހޫގެ މައްޗަށް ވަނީ ރިޝްވަތުގެ ދައުވާ އަކާއި މާލީ މުއާމަލާތްތަކެއް އޮޅުވާލި މައްސަލައެއްގެ ދައުވާ އަކާއި، އިތުބާރު ކުރެވޭ މަގާމެއްގައި ހުރެ ކޮށްގެން ނުވާނެ އަމަލުތަކެއް ކުރުމުގެ ދައުވާއެއް އުފުލާފައެވެ. މިދައުވާތައް ސާބިތުވެއްޖެނަމަ އޭނާގެ މައްޗަށް ދިހަ އަހަރު ދުވަހުގެ ޖަލު ޙުކުމެއް އައުން އެކަށީގެންވެއެވެ.\nނަމަވެސް ނަތަންޔާހޫ ވަނީ އޭނާގެ މައްޗަށް އުފުލާފައިވާ ހުރިހާ ދައުވާއަކަށް އިންކާރު ކޮށްފައެވެ. ނަތަންޔާހޫ ބުނާ ގޮތުގައި އޭނާގެ މައްޗަށް ދައުވާ އުފުލާފައި ވަނީ ސިޔާސީ މަޤުޞަދެއްގައެވެ.\nނަތަންޔާހޫގެ މައްސަލަ ބަލަނީ ތިން ފަނޑިޔާރުންގެ މައްޗަށް އެކުލެވޭ ޕެނަލް އަކުންނެވެ. މިއަދުގެ ޝަރީޢަތުގައި އޮތީ ދައުވާ އިއްވުމާއި، ދައުވާތަކާއި ދެކޮޅަށް ހުރި ހެކިތައް ހާމަކުރުމެވެ. މިއަދުގެ އަޑުއެހުން ކުރިއަށް ގެންދިޔައީ ސިއްރުން ކަމަށް ވާތީ އަޑުއެހުމުގެ ތަފްސީލްތަކެއް އަދި ނުލިބެއެވެ.\nމެއި 27, 2020 02:09\nރަނގާލު އަވަސްކުރޭ ހައްގު އަދަބުދީ


Addu garment factory feasibility hadhan fashaifi\nއައްޑޫގައި 1900 ހިންގި ގާމެންޓް ފެކްޓަރީ -- ފޮޓޯ: އައިޑިއާސްކެލާ\nއައްޑޫގައި ގާމެންޓް ފެކްޓްރީއެއް އެޅުމުގެ މަސައްކަތް ފަށަން، ކޮންސެލްޓެންޓެއް އައްޔަންކޮށް، ފީޒިބިލިޓީ ރިޕޯޓް ތައްޔާރު ކުރުމުގެ މަސައްކަތް ފަށައިފި އެވެ.\nސަރުކާރުގެ ކުންފުނި، ބިޒްނަސް ސެންޓާ ކޯޕަރޭޝަން (ބީސީސީ) ގެ ޕްރޮޖެކްޓް ހެޑް ސާމިހު އާދަމް އަވަސް އަށް ވިދާޅުވީ ފެކްޓްރީގެ މަސައްކަތް ފަށަން ފުރަތަމަ ހަދަން ޖެހޭ ފީޒިބިލިޓީ ރިޕޯޓް ތައްޔާރު ކުރުމުގެ މަސައްކަތް ދަނީ ކުރަމުންނެވެ. އަދި މި މަސައްކަތް މާޗް މަހު ނިންމާލެވޭނެ ކަމަށް އޭނާ ވިދާޅުވި އެވެ.\n"ކޮންސެލްޓެންޓުގެ ރިޕޯޓަށް ބޭސްކޮށްފަ އެނގޭނީ މަޝްރޫއު ކުރިއަށް ގެންދާނެ ގޮތެއް. އެ މަސައްކަތް ކުރާނެ ސްކޭލްއެއް ވެސް. ކޮންސެލްޓެންޓުގެ ރިޕޯޓު ލިބުނީމަ ބިން ނަގައި މަސައްކަތް ފެށިގެން ދާނެ،" ސާމިހު ވިދާޅުވި އެވެ.\nބީސީސީ އިން ކުރިއަށް ގެންދާ މި މަސައްކަތުގައި ކޮންސެކްޓެންޓެއްގެ ގޮތުގައި ހަރަކާތްތެރިވަނީ ދިވެހި ކުންފުންޏެކެވެ. ނަމަވެސް އެ ކުންފުނީގެ ނަމެއް ބީސީސީ އިން ހާމަކޮށްފައެއް ނުވެ އެވެ.\nމީގެ ކުރިން 1990 ގެ އަހަރުތަކުގައި އައްޑު އަތޮޅުގެ ގަމުގައި ވަނީ ކާމިޔާބު ކަމާއެކު ފެކްޓަރީތައް ހިންގާފަ އެވެ. ނަމަވެސް ތަފާތު ސަބަބުތައް އޭރު މެދުވެރި ވެގެން އައްުޑޫ އާއި ލ. ގަމާއި ކ. ތުލުސްދޫ އާއި ހދ. ހަނިމާދޫގައި ހިންގި އެފަދަ ފެކްޓްރީތައް ނުހިންގި، ބޮޑެތި މައްސަލަތައް ވެސް ދިމާވެ ބަންދުކުރީ އެވެ.\nއައްޑޫ ސިޓީ ކައުންސިލް އައްޑޫ ސިޓީ މިނިސްޓްރީ އޮފް އިކޮނޮމިކް ޑިވެލޮޕްެމަންޓް


Magumathee ulhey kujjakah eheevumun janhvi ah thaureefu ohenee\nމަގުމަތީގައި އުޅޭ ކުއްޖަކަށް އެހީވުމުން ޖާންވީއަށް ތައުރީފު އޮހެނީ\nކަރަން ޖޯހަރުގެ ދަރްމާ ޕްރޮޑަކްޝަން އިން މިދިޔަ އަހަރު ނެރުނު ފިލްމު "ދަޅަކް" އިން ބޮލީވުޑަށް ތައާރަފުވި ޖާންވީ ކަޕޫރު، މަގުމަތީގައި ދިރިއުޅޭ ކުއްޖަކަށް އެހީވުމުން ގިނަ ބައެއްގެ ތައުރީފު އޭނާއަށް އޮހެން ފަށައިފި އެވެ.\nއެކަމެއް ހިނގީ ޖާންވީ ކާރަށް އަރަން ދަނިކޮށް ފޮތް ވިއްކަމުން ކުޑަ ކުއްޖަކު އައިސް ފޮތެއް ގަންނަން އޭނާ ކައިރީ އެދުމުންނެވެ. ޖާންވީ ވަނީ އަތުގައި ލާރި ނެތް ކަމަށް ބުނެ ކާރަށް އަރާފައެވެ. އެކަމަކު އޭގެ ކުޑަ އިރުކޮޅެއް ފަހުން ޖާންވީ ވަނީ އޭނާގެ ޑްރައިވަރުގެ އަތުން ފައިސާ ނެގުމަށް ފަހު އެކުއްޖާއަށް ދީފައެވެ.\nއެ ވީޑިއޯ ސޯޝަލް މީޑިއާގައި މިހާރު ދައުރުވަމުން އަންނައިރު ގިނަ ބަޔަކު އަންނަނީ އުމުރުން 22 އަހަރުގެ ޖާންވީއަށް ތައުރީފު ކުރަމުންނެވެ.\nއެގޮތުން ބައެއް މީހުން ވަނީ ޖާންވީއަށް އޭނާގެ މައިންބަފައިން ދީފައިވާ ރަނގަޅު ތަރުބިއްޔަތު އެކަމުގެ ސަބަބުން އެނގޭ ކަމަށް ބުނެފައެވެ.\nޖާންވީއަކީ މިދިޔަ އަހަރު މަރުވި ބޮލީވުޑުގެ މަޝްހޫރު ބަތަލާ ސްރީދޭވީ އާއި ޕްރޮޑިއުސަރު ބޮނީ ކަޕޫރުގެ އެންމެ ދޮށީ ދަރިފުޅެވެ. ޖާންވީގެ ފަރާތުން ފެނިގެންދިޔަ އެ އަމަލަށް އޭނާގެ މަންމަ ދުނިޔޭގައި ނެތް ނަމަވެސް ފަހުރުވެރިވާނެ ކަމަށް ވެސް މީހުން ބުނެއެވެ.\nކުޑަ ދުވަސްކޮޅެއްގެ ތެރޭގައި މަގްބޫލުކަން ހޯދި ޖާންވީ ދެން އެންމެ އަވަހަށް ފެނިގެންދާނީ "ކާގިލް ގާލް" އިންނެވެ. އެއީ 1999 ވަނަ އަހަރު، ކާގިލް ހަނގުރާމަ ހިނގާދިޔަ ދުވަސްވަރު އިންޑިއަން އެއާ ފޯސްގައި މަސައްކަތްކުރަމުން އައި ހަމައެކަނި އަންހެން ޕައިލެޓް ގުންޖަން ސަކްސޭނާގެ ހަޔާތުގެ މައްޗަށް ނެރޭ ފިލްމެކެވެ.\nއޭގެ އިތުރުން ހަދިކް މެހެތާ ޑައިރެކްޓްކޮށް ނެރޭ ބިރުވެރި ކޮމެޑީ ފިލްމު ރޫހި އަފްޒާގައި ވެސް އޭނާ ފެނިގެންދާނެއެވެ. އަދި ކަރަން ޖޯހަރުގެ ތަހުތުން ވެސް އޭނާ ފެނިގެންދާނެއެވެ.\nޖާންވީ ކަޕޫރް ބޮލީވުޑް މުނިފޫހިފިލުވުން


Hongkong Ga China Aa Dhekolhu Nuvaane Meehun Himana Varugadha Committee Eh Ekulavaalanee - Vaguthu\nހޮންކޮންގްގައި އެ ސިޓީއަށް ލީޑަރެއް ހޮވުމަށާއި، ގާނޫނުހަދާ މަޖިލީހުގެ މެމްބަރުން ހޮވުމަށް ނުފޫޒުގަދަ ކޮމިޓީއެއް އެކުލަވާލަން ނިންމައިފިއެވެ.\nކޮމިޓީ އެކުލަވާލުމުގެ މަސައްކަތް ކުރަމުންދާއިރު، ލީޑަރުން ހޮވަން ހަމަޖެހިފައިވަނީ ޗައިނާގެ "ޗައިނާއަށް ހެޔޮއެދޭ މީހުން އެކަނި" އުސޫލުގެ ދަަށުން ކަމަށް ރިޕޯޓުތައް ބުނެއެވެ.\nއާ ސިސްޓަމާ އެއްގޮތަށް އެންމެ ފުރަތަމަ ޕޯލްއެއް ނަގާފައިވަނީ "ޕެޓްރިއަޓްސް ރޫލް ހޮންކޮންގް" މި ޝިއާރުގެ ދަަަށުންނެވެ. މި ވޯޓު އާދިއްތަ ދުވަހު ނަގާފައިވާއިރު، 1,500 ގޮނޑިއެއް ހޮވުމަށް ވޯޓު ނަގާފައިވެއެވެ.\nއަންނަ ޑިސެމްބަރު މަހު އެކުލަވާލެވޭ ކޮމިޓީއިން އެ ސިޓީގެ ގާނޫނު ހަދާ މަޖިލީހުގެ 90 މެމްބަރުންގެ ތެރެއިން 40 މެމްބަރުން ހޮވާނެ ކަމަށް ރިޕޯޓު ކޮށްފައިވެއެވެ. އަދި ބާކީ ތިބި ތަނުން 30 މެމްބަރަކު ހޮވާނީ ހާއްސަ ގުރޫޕަކުން ކަމަށާއި، އޭގެ އިތުރުން ދެންތިބި 20 މީހުންނަކީ ކޮމިޓީއެއްގެ ފާހެއްނެތި އިންތިހާބުވާނެ މެމްބަރުން ކަމަށް ބުނެފައިވެއެވެ.\nޗައިނާގެ ބެއިޖިންގްގައި އާ ސިޔާސީ ސިސްޓަމެއް ގާއިމް ކުރުމުގެ މަސައްކަތް ކުރަމުންދާއިރު، މި މަސައްކަތުގެ ތެރެއިން އޮފީސްތަކަށް "އެންޓި-ޗައިނާ" އަޑުފަތުރާ އެއްވެސް މީހަކު އޮފީހަށް އެތެރެނުވާނެކަމުގެ ޔަގީންކަން ދިނުމުގެ ގޮތުންނެވެ.\n2016ވަނަ އަހަރު އިލެކްޝަން ކޮމިޓީ ހޮވުމުގެ ފުރުސަތު 233,000 ހޮންކޮންގްގެ ރައްޔިތަކަށް ލިބިގެން ދިޔައެވެ. ނަމަވެސް، މިއަހަރު ވަނީ އަދަދު މަދުކޮށް، 4,800 އަށް ބަދަލު ކޮށްފައެވެ.\nއާ ސިޔާސީ ސިސްޓަމުގެ އިތުރުން ޗައިނާއިން ވަނީ ޗައިނާއާއި ދެކޮޅު ހަބަރުތައް ފެތުރުމާއި، ދެކޮޅަށް ވާހަކަ ދެއްކުމާއި ދެކޮޅަށްވެސް ފިޔަވަޅުތަކެއް އަޅަން ފަށާފައެވެ. އެގޮތުން، ޗައިނާގެ ސަރުކާރާއި ދެކޮޅު ފަރާތްތައް ހައްޔަރު ކުރުމާއި، ޕްރޮ-ޑިމޮކްރަސީ ގުރޫޕުތަކާއި އައުޓްލެޓްތަކަށް ފިޔަވަޅު އެޅުން އަދި ބައެއް ފަރާތްތައް ސަރުކާރުގެ އޮފިސްތަކުން ވަކިކުރުން ހިމެނެއެވެ.


Kaiveneege aduthah gadhavefaivanikoh maibafainnaai dharin adhi innan ulhey meehaa govaigen farhan keumakah!\nފަރްހާނު ކައިވެނިކުރަން އުޅޭކަމުގެ އަޑުތައް ގަދަވެފައިވަނިކޮށް ދެ އާއިލާ ކެއުމަކަށް!\nކައިވެނީގެ އަޑުތައް ގަދަވެފައިވަނިކޮށް ދަރިނާއި ލޯބިވެރިޔާ ގޮވައިގެން ފަރްހާން ކެއުމަކަށް!\nބޮލީވުޑުގެ މަޝްހޫރު އެކްޓަރު ފަރްހާނު އަހްތަރު އޭނާގެ ލޯބިވެރިޔާ، އިންޑިއާގެ ލަވަކިޔުންތެރިޔާ އަދި މޮޑެލް ޝިބާނީ ދަންޑެކާރު މިއަހަރުގެ ތެރޭގައި ކައިވެނި ކުރަން އުޅޭކަމުގެ އަޑުތައް ގަދަވެފައިވަނިކޮށް ލޯބިވެރިޔާއާއި ފަރްހާންގެ މައިންބަފައިންނާއި އޭނާގެ ދަރިން ގޮވައިގެން ކެއުމަށް ހިނގައްޖެ އެވެ.\nމިދިޔަ އަހަރުގެ ފަހުކޮޅު ފަރްހާން އާއި ޝިބާނީ ކައިވެނިކުރާނެ ކަމަށް ރިޕޯޓްތައް ބުނާއިރު މީގެ ކުރިން ފަރްހާން ވަނީ ކައިވެންޏެއް ކޮށްފަ އެވެ. އެގޮތުން 2000 ވަނަ އަހަރު، ހެއާ ސްޓައިލިސްޓް އަދުނާ ބަބާނީއާއި ފަރްހާން ކައިވެނި ކުރިއިރު އެ ކައިވެނި ރޫޅުނީ 2017 ވަނަ އަހަރެވެ. އޭރު ކައިވެންޏަށް ދެ އަންހެން ދަރިން ވެސް ވަނީ ލިބިފަ އެވެ.\nނަމަވެސް، ޝިބާނީ މީގެކުރިން ކައިވެންޏެއް ކޮށްފައެއް ނުވެއެވެ.\nއިއްޔެ ރޭ ކެއުމަށް އެމީހުން ރެސްޓޯރަންޓަށް ދިޔަ ފޮޓޯތައް މިހާރު ވަނީ ސޯޝަލް މީޑިއާގައި ދައުރުވެފަ އެވެ. އެގޮތުން ޝިބާނީގެ މަންމަ ވެސް މި ކެއުމުގައި ބައިވެރިވިއިރު ފަރްހާންގެ މަންމަ އާއި ބައްޕަ އަދި ދައްތަ ޒޯޔާ އަކްތަރު ވެސް މި ކެއުމުގައި ބައިވެރިވި އެވެ. އޭގެ އިތުރުން ފަރްހާނުގެ ދެ ދަރިން ވެސް ކެއުމުގައި ބައިވެރިވުމަށް ރެސްޓޯރަންޓް ދޮށަށް ގޮސް ތިބި މަންޒަރު ފެނެ އެވެ. މިހެންކަމުން ދެ އާއިލާގެ މެދުގައި ވެސް ގުޅުން އޮންނަކަން އެނގިގެންދެ އެވެ.\nދާދި ފަހުން ފަރްހާނުގެ ބައްޕަ، ޖާވިދު ވަނީ ފަރްހާނުގެ ކައިވެންޏާ ގުޅިގެން ފެތުރޭ އަޑުތަކަށް ރައްދެއްދީފަ އެވެ. އެގޮތުން އެމީހުން ކައިވެނިކުރަން އުޅޭ ކަމުގެ އަޑު އިވުނީ މީޑިއާއިން ކަމަށާއި ފަރްހާން އެވާހަކަ ހިއްސާ ނުކުރާ ކަމަށް ބުންޏެވެ. އަދި ދަރިން ބައެއް ފަހަރު ކަންކަން ވަރަށް ސިއްރުކުރާނެ ކަމަށައި އެކަމަކު އެކަމާއި ގުޅޭ އެއްވެސް ކަމެއް އަދި ނޭނގޭ ކަމަށް ބުންޏެވެ.\nޝިބާނީއާ ގުޅިގެން ފަރްހާނުގެ ބައްޕަ ބުނީ އެއީ ވަރަށް ރަނގަޅު ހިތްހެޔޮ ކުއްޖެއް ކަމަށެވެ.\nރޮކް އޮން2އާއި ޒިންދަގީ ނާ މިލޭގީ ދުބާރާ އާއި ބާގް މިލްކާ ބާގް ފަދަ ކާމިޔާބު ފިލްމުތަކުގައި މަސައްކަތްކޮށްފައިވާ އުމުރުން 44 އަހަރުގެ ފަރްހާން ވަނީ މީގެ ކުރިން ކައިވެންޏެއްކޮށްފައެވެ.


ހަކުރު ބަލީގެ ނުރައްކަލުން ރައްކާތެރިވުމަށް ރަތް ހަނޑޫ ބޭނުންކުރުން – ۞ Haqqu.info\n28/04/2015 08/05/2015 އަބޫ ޤުދާމާ\nކެއުމަށް ބޭނުންކުރާ ހުދު ހަނޑުލުގެ ބަދަލުގައި މުށިކުލައިގައި ހުންނަ، ދިވެހިން ބުނާގޮތުންނަމަ ރަތް ހަނޑޫ (Brown Rice) ބޭނުން ކުރުމުން ހަކުރު ބަލީގެ ދެވަނަ ވައްތަރުން (ޓައިޕް ޓޫ ޑައިބެޓީސް) ޖެހުމުން ރައްކާތެރި ކޮށްދެއެވެ. ބޮސްޓަން ގައި ހުންނަ ”ހަވާރޑް ސްކޫލް އޮފް ޕަބްލިކް ހެލްތު“ ގެ ރިސާރޗަރުންތަކެއް ކުރި ދިރާސާއަކުން އެނގުނު ގޮތުގައި ހުދު ހަނޑޫ ކެއުމުން ހަކުރު ބަލީގެ ނުރައްކާ އިތުރު ކޮށްދެއެވެ. އަދި ރަތް ހަނޑުލުގައި ވަނީ މީގެ އިދިކޮޅެވެ. މާނައީ ހަކުރު ބަލިން ދުރުހެލިކޮށްދޭ ވާހަކައެވެ.\nދިރާސާ ކުރާ ފަރާތްތަކުން ބުނާ ގޮތުގައި ރަތް ހަނޑޫ ކެއުމުން ހަށިގަނޑުގެ ލޭގައި އެކުލެވޭ ހަކުރުގެ މިންވަރު މަތިވަނީ ވަރަށް ވެސް ކުޑަ މިންވަރަކަށެވެ. އެއީ “ސްޓާރޗް” އިން ލޭގައި އެކުލެވޭ ހަކުރުގެ މިންވަރު މަތިވާ ވަރަށް ވުރެ ކުޑަ ތަންކޮޅެއް އިތުރަށެވެ.\nބެލެވޭ ގޮތުގައި ބޮސްޓަނުގެ ހަވާރޑް ސްކޫލުގައި ކުރެވުނު މި ދިރާސާއަކީ މިފަދައިން ކުރެވުނު އެންމެ ފުރަތަމަ ދިރާސާއެވެ. މި ދިރާސާއިން އެނގުނު ގޮތުގައި ދުވާލަކު، 50 ގްރާމް ހުދު ހަނޑުލުގެ ބަދަލުގައި (50 ގްރާމް) ރަތް ހަނޑޫ ކެއުމުން ހަކުރު ބަލި ޖެހުމުގެ ނުރައްކާ 16 ޕަސަންޓު މަދުކޮށްދެއެވެ.\nމިދިރާސާގައި ހަވާރޑް ސްކޫލުން އިން 190000 (އެއްލައްކަ ނުވަދިހަ ހާސް) އަންހެނުންނާއި ފިރިހެނުން ބައިވެރި ކުރިއެވެ.\nމިބައިމީހުންގެ ޢާއްމު ދިރި އުޅުމުގައި މިބައިމީހުންގެ ކެއިން ބުއިމުގެ އާދަތައް ހުންނަ ގޮތާއި ސާފުޠާހިރުކަން ހުންނަ ގޮތާއި އަދި އެހެނިހެން ވެސް ބަލިތައް ޖެއްސުމަށް މެދުވެރިވާ ސަބަބުތަކާއި މެދު ބަލާ ދިރާސާ ކުރެވުމަށް ފަހު އެނގުނު ގޮތުގައި، މިބައިމީހުންގެ ތެރެއިން ހަފްތާޔަކު ފަހެއް ނުވަތަ އެއަށް ވުރެ ގިނަ ފަހަރު ހުދު ހަނޑޫ ކެއުމަށް ބޭނުން ކުރާ މީހުންގެ ހަކުރު ބަލި ޖެހުމުގެ ނުރައްކާ، މަހަކު އެއް ފަހަރަށް ވުރެ ގިނައިން ހުދު ހަނޑޫ ނުކާ މީހުންނަށް ވުރެ 17 ޕަސަންޓް އިތުރެވެ.\nމިދިރާސާގައި ބައިވެރިވި އިސް ފަރާތަކުން ލިޔެފައިވެއެވެ.\n“ހަނޑޫ ރިފައިން (ސާފު) ކުރެވޭ އިރު ހަނޑޫ ފުކުގެ އުފެދުމުގައިވާ އޮނިގަނޑަށް އެންމެ ބޮޑަށް އަސަރު ކުރުވަނީ އޭގައި އެކުލެވޭ “ގްލައިސެމިކް އިންޑެކްސް” (ކާނާތަކުން އިންސާނާގެ ލޭގައި އެކުލެވޭ ހަކުރުގެ މިންވަރަށް ބަދަލު ގެނުވާ މިންވަރު ދެނެގަތުމަށް ކަނޑައަޅާފައިވާ މިންގަނޑު) ގެ މިންވަރު މަތިކަމުންނެވެ. ހަނޑޫ ރިފައިން ކުރުމުގައި އޭގެ ތޮށި މުޅިން ފިލުވި އަދި އޭގައި އެކުލޭ ޖަރާސީމުތައް ކޮންމެވެސް ވަރަކަށް ނައްތާލެވެއެވެ.\nރިފައިން ކުރުމުގެ ތެރޭގައި (ހަނޑުލަށް) ވާ އެހެން ކަންތައްތައްތަކުގެ ތެރޭގައި އޭގައި އެކުލެވޭ ފައިބަރ އާއި، ވިޓަމިންސް އާއި މެގްނީސިއަމް އާއި އެހެނިހެން މިނަރަލްސްތަކުގެ މިންވަރު ދަށް ވުން ހިމެނެއެވެ. މިހުރިހާ މާއްދާތަކަކީ ހަކުރު ބަލިން މީހާ ރައްކާތެރި ކޮށްދޭ މާއްދާތަކެކެވެ.\nހަކުރު ބަލީގެ ދެވަނަ ވައްތަރުން (ޓައިޕް ޓޫ ޑައިބެޓީސް) ރައްކާތެރި ވުމަށްޓަކައި ހުދު ހަނޑުލުގެ ބަދަލުގައި ރަތް ހަނޑޫ ބޭނުކުރުމަށް ބާރު އެޅުމަކީ ވަރަށް ބޭނުންތެރި ކަމެކެވެ.”\nހުނދު ހަނޑުލަކީ އުފެދުމުގައި މުށި ހަނޑޫ ފަދަ އެއްޗެކެވެ. އެހެނަސް އެ ރިފައިން ކުރުމުގައި އޭގެ، (ފައިބަރ އާއި މިނަރަލްސްއާއި ވިޓަމިންސް އެކުލެވޭ) ތޮށި ފިލުވާ ސާފު ކުރެވެއެވެ.\nމިހެން ކަމުން (އިންސާނާގެ) ހަޖަމްކުރާ ނިޒާމުން ހުދު ހަނޑޫ ހަޖަމް ކުރާލެއް އަވަސް ވެފައި ލޭގައި އެކުލެވޭ ހަކުރުގެ މިންވަރު މަތިވުމަށް މެދުވެރި ވެއެވެ. އެހެނަސް މުށި ހަނޑޫ ހަޖަމް ވާލެއް ލަސް ވުމުން އެކަމަށް ބޭނުންވާ ހަކަތަ ބޭނުން ކުރެވޭލެއް ލަސްވެ ލޭގައި އެކުލެވޭ ހަކުރުގެ މިންވަރު އެއްމިނެއްގައި ހިފަހައްޓާދެއެވެ.\nހަކުރު މައްޗަށް ދިއުމަށް މެދުވެރި ވަނީ ލޭގެ ހަކުރުގެ މިންވަރު ކޮންޓްރޯލް ކުރުމަށް ބޭނުންވާ ހޯމޯން (ހަށިގަނޑުގައި) ނުއުފެއްދުމުގެ ސަބަބުން ނުވަތަ އުފައްދާ މިންވަރު މަދުވުމުގެ ސަބަބުންނެވެ.\nހަކުރުބަލި ރަތް ހަނޑޫ ބްރައުން ރައިސް ފައިދާތައް ޞިއްޙަތު\nއެތައް މިލިއަން މުސްލިމުންގެ ލޭއޮހޮރުވާލެވޭ ހިނދުވެސް ނަޞާރާއިންގެ ހެޔޮކަން ކިޔައިދީދީ ހެވިފައި ބަލަން ތިބެންވީހެއްޔެވެ؟


Krrish 4: Hrithik ge ufan dhuvahu bappa dhin hadhiyaa | Mihaaru\nރިތިކްގެ އުފަން ދުވަހު ބައްޕަ ދިން ހަދިޔާއަކީ "ކްރިޝް 4"\n12 ޖެނުއަރީ 2018 - 05:18 1 comment\nރިތިކް ރޯޝަންގެ އެތައް ހާސް ފޭނުންނެއް ޖެނުއަރީ 10 ވަނަ ދުވަހު ވަނީ އޭނާގެ 44 ވަނަ އުފަން ދުވަސް ވަރަށް ކުލަގަދަކޮށް ފާހަގަކޮށްފަ އެވެ. މި މުނާސަބަތުގައި ރިތިކްގެ ބައްޕަ ރާކޭޝް ރޯޝަން ވަނީ ދަރިފުޅުގެ ފޭނުންނަށް ވަރަށް ވަރުގަދަ ހަދިޔާއެއް ދީފަ އެވެ. އެއީ "ކްރިޝް 4" އެވެ.\nރިތިކްގެ އުފަން ދުވަހު ރާކޭޝް ކުރި ޓުވީޓެއްގައި "ކްރިޝް 4" ރިލިޒްކުރާ ތާރީޚު އިއުލާން ކުރަން މިއަށް ވުރެ ރަނގަޅު ދުވަހެއް ނެތް ކަމަށް ވަނީ ބުނެފަ އެވެ. އަދި ފިލްމު ރިލީޒްކުރާނީ 2020ގެ ޑިސެމްބަރުގައި ކަމަށް ވެސް ބުންޏެވެ. އަދި މިއީ ރިތިކްގެ އުފަން ދުވަހާ ގުޅުވައިގެން އެންމެންނަށް ކުރާ ހަދިޔާއެއް ކަމަށް ވެސް އެ ޓްވީޓްގައިވެ އެވެ.\n"ކްރިޝް 4" ރިލީޒްކުރަން އަދި ދެ އަހަރު އެބައޮތެވެ. ނަމަވެސް "ކްރިޝް" ސިލްސިލާގެ ހަތަރު ވަނަ ފިލްމު ހަގީގަތުގައި ވެސް ވުޖޫދަށް އަންނާނެކަން އެނގުމަކީ ވެސް ރިތިކްގެ ސަޕޯޓަރުންނަށް ލިބޭނެ ހިތްހަމަޖެހުމެކެވެ.\nފިލްމުގެ ބަތަލާއަކު އަދި އިއުލާނެއް ނުކުރެ އެވެ. ނަމަވެސް ހޯދަމުން އަންނަނީ "ވޮންޑަ ވުމަން" ކަހަލަ ރޯލެއް އިތުބާރާއެކު ކުޅެލެވޭ ކަހަލަ ބަތަލާއެއް ކަމަށްވެ އެވެ. ވަރަށް ގިނަ ބަތަލާއިންގެ ނަންތައް މިހާރުވެސް ފިލްމާ ގުޅުވައިގެން އަޑު އިވެމުން ދެ އެވެ. ދީޕިކާ ޕަދުކޯން ނުވަތަ ޕްރިޔަންކާ ޗޯޕްރާ އަށް ބަތަލާގެ ރޯލު ދޭން އުޅޭ ކަމަށް ވެސް ބައެއް ޚަބަރުތައް ބުނެ އެވެ.\nރާކޭޝް ރޯޝަން ކުރިން ބުނެފައި ވަނީ އަދި އެމީހުން ކުރަމުންދަނީ ސްކްރިޕްޓް ލިޔުމުގެ މަސައްކަތް ކަމަށެވެ. އަދި ބަތަލާއަކު ހޯދާ ހިސާބަށް ނުދާ ކަމަށް ވެސް އޭރު ބުންޏެވެ.\nރާކޭޝް ރޯޝަންގެ ޓުވީޓެއް\nފިލްމާ ގުޅޭ ގޮތުން މައުލޫމާތު ދިން މީހަކު ބުނި ގޮތުގައި ފިލްމުގެ ނުބައި ބަޔަށް ހަމަޖައްސަން ނިންމާފައިވަނީ ނަވާޒުއްދީން ސިއްދީގީ އެވެ.\n"ކްރިޝް 4ގެ ޓީމުން މިހާރު ވަނީ ނުބައިބައި ރޯލަށް މީހަކު ހޯދުމުގެ މަސައްކަތް ފަށާފައި. އެމީހަކު ވާން ޖެހޭނީ ރިތިކް އާ ހަށިގަނޑުގެ ގޮތުން ވެސް އަދި ބާރުގެ ގޮތުން ވެސް ސިކުނޑީގެ ގޮތުން ވެސް ގޮންޖެހޭ ފަދަ އެކްޓަރަކަށް،" އެ މީހާ ބުންޏެވެ.\nރާކޭޝް ރޯޝަން އާއި އޭނާގެ ޓީމުން މަސައްކަތް ކުރަމުން އަންނަނީ "ކްރިޝް" ސިލްސިލާގެ މީގެ ކުރިން ނުކުތް ތިން ފިލްމަށް ވުރެ ރަނގަޅު ފިލްމެއް އުފެއްދުމަށެވެ.\nAssistant Accounts Officer, Auditor


Aniyaaveri kuh thah madhuvejje, mee ufaleh: Raees | Mihaaru\nޖުމްހޫރީ ދުވަހުގެ ޖަލްސާގައި ރައީސް: ގޭންގް ކުށްތައް މިދިޔަ އަހަރަށް ވުރެ 50 ޕަސެންޓް ދަށްވެފައިވާ ކަމަށް ރައީސް ވިދާޅުވި. --ފޮޓޯ/މިހާރު\n11 ނޮވެމްބަރ 2019 - 00:409comments\nދަރުބާރުގޭގައި މިރޭ ބޭއްވި ޖުމްހޫރީ ދުވަހުގެ ޖަލްސާގައި ރައީސް ވަނީ އެމަނިކުފާނުގެ ސަރުކާރުގެ ފުރަތަމަ އަހަރުގެ ކާމިޔާބީތަކާއި ކުރިއަށް ހުރި މަޝްރޫއުތައް ރައްޔިތުންނާ ހިއްސާކުރައްވައިފަ އެވެ. އޭގެތެރެއިން އެމަނިކުފާނު އެންމެ ހިތްހަމަޖެހިވަޑައިގަތް އެއް ކަމެއްގެ ގޮތުގައި ފާހަގަކުރެއްވީ، ގޭންގް ކުށްތައް މަދުވުމެވެ.\nރައީސް ވިދާޅުވީ ރައްޔިތުންނަށް ވެވަޑައިގަތް ވައުދުތަކުގެ ތެރެއިން މި އަހަރު އެންމެ ބޮޑު ސަމާލުކަމެއް ސަރުކާރުން ދީފައިވަނީ ވެސް މުޖުތަމައުގެ ހަމަޖެހުމާއި އަމާންކަން ކަށަވަރުކޮށްދޭން ކަމަށެވެ. ވޭތުވެދިޔަ ހަ އަހަރުގެ ޕޮލިސް ރެކޯޑުތަކަށް ބަލާއިރު، އެ މަންޒަރު ފެންނަން އޮތީ އުފާވެރިކޮށް ކަމަށް ވިދާޅުވި އެވެ.\nޖުމްހޫރީ ދުވަހުގެ ޖަލްސާގައި، ރައީސްގެ އަރިހުގައި ހޯމް މިނިސްޓަރު އިމްރާން އަބްދުﷲ ބައިވެރިވެވަޑައިގަންނަވަނީ. --ފޮޓޯ/ރައީސް އޮފީސް\nއެމަނިކުފާނު ވިދާޅުވި ގޮތުގައި ގްރޫޕް މާރާމާރީގެ އަދަދު ވެސް މިދިޔަ އަހަރަށް ވުރެން މި އަހަރު 50 ޕަސެންޓް މަދެވެ.\nމިދިޔަ6އަހަރުގެ ތެރޭގައި ގޭންގް ކުށްތަކުގައި، މާލޭގެ މަގުތަކުގައި 21 މީހަކު މަރާލާފައިވޭ. ނަމަވެސް އަޅުގަނޑު އެންމެ އުފަލާ އެކު ފާހަގަކޮށްލާނީ، ގޭންގް ކުށްތަކުގައި އެންމެ ދިވެއްސެއްގެ ފުރާނަ ވެސް މި އަހަރު ގެއްލިފައި ނުވާކަން.\nރައީސް ވިދާޅުވީ އެ ނަތީޖާ ނެރެވުނީ، ދާޚިލީ ސުލްހަ މަސަލަސްކަން ގާއިމްކުރުމުގައި ދިވެހި ފުލުހުން ކުރަމުން އަންނަ ވަރަށް ބުރަ މަސައްކަތްތަކަކުން ކަމަށެވެ. އެކަން ފާހަގަކުރައްވައި، ފުލުހުންނަށް އެމަނިކުފާނު ޝުކުރު އަދާކުރެއްވި އެވެ.\nމާލޭގެ މަގުތަކުގެ އަމާންކަން ދަމަަހައްޓައި ސުލްހަ ގާއިމްކުރަން އަދިވެސް ގިނަ މަސައްކަތްތަކެއް ފުލުހުން ކުރަން ޖެހޭ ކަމަށް ރައީސް ވިދާޅުވި އެވެ.\n"އަސްކަރީ ޒިންމާގެ އިތުރުން، ގައުމުގެ އަމާންކަމާއި ހަމަޖެހުން ގާއިމުކުރުމުގައި ދިވެހި ސިފައިން އަދާކުރާ ދައުރު ވެސް އަޅުގަނޑުމެން ނުހަނު އުފަލާ އެކު ފާހަގަކުރަން. ވަކިން ހާއްސަކޮށް، މާލޭގައި ދާދި ފަހުން ހިނގި ނުރައްކާތެރި އަލިފާނުގެ ހާދިސާގައި މީހުންގެ ފުރާނައާ ގެދޮރާއި މުދާ ސަލާމަތްކުރުމުގައި، ދިވެހި ސިފައިން އަދާކުރި ފުރިހަމަ ދައުރަށްޓަކައި ވަރަށް ހާއްސަ ޝުކުރެއް ދަންނަވަން،" ރައީސް ވިދާޅުވި އެވެ.\nޖުމްހޫރީ ދުވަހުގެ ޖަލްސާގައި ރައީސް ވާހަކަފުޅު ދައްކަވަނީ. --ފޮޓޯ/ރައީސް އޮފީސް\nމީގެކުރިން ހިންގާފައިވާ އަނިޔާވެރި މަރުތަކުގައި އިންސާފު ހޯދައި ދެއްވަން ވެވަޑައިގަތް ވައުދު ރައީސް މިރޭ ވެސް ތަކުރާރު ކުރެއްވި އެވެ. އެމަނިކުފާނު ވިދާޅުވި ގޮތުގައި، އެ މައްސަލަތައް ބެލުމަށް އުފެއްދެވި ރިޔާސީ ކޮމިޝަނުން ވެސް މުހިއްމު މަސައްކަތްތަކެއް ކުރިއަށް އެބަދެ އެވެ.\nއެގޮތުން، ދީނީ އިލްމުވެރިޔާ އަދި ރައްޔިތުންގެ މަޖިލީހުގެ އުނގޫފާރު ދާއިރާގެ މެމްބަރު ޑރ. އަފްރާޝީމް އަލީ އަނިޔާވެރިކޮށް އަވަހާރަކޮށްލުމާ ގުޅޭ ގޮތުން މަރު ކޮމިޝަނުން ތައްޔާރުކުރި ރިޕޯޓް މި ހަފުތާ ތެރޭގައި ސަރުކާރުން އާއްމުކުރާނެ ކަމަށް ރައީސް ވިދާޅުވި އެވެ.\nއިތުރު ލިޔުންތައް ޕޮލިސް ގޭންގް ހަމަނުޖެހުން ކުށްކުރުން ޖުމްހޫރީ ދުވަސް